(1)

### prathamaḥ kiraṇaḥ

## pramāṇa-nirdeśaḥ

śrī-kṛṣṇa-caitanya-candrāya namaḥ

yat-kṛpayā pravṛtto 'ham etasmin grantha-saṇgrahe |

taṁ gaura-pārṣadaṁ vande dāmodara-svarāpakam ||

janmādy asya yato’nvayād itarataś cārtheṣv abhijñaḥ svarāṭ

tene brahma hṛdā ya ādi-kavaye muhyanti yat sūrayaḥ |

tejo-vāri-mṛdāṁ yathā vinimayo yatra tri-sargo’mṛṣā

dhāmnā svena sadā nirasta-kuhakaṁ satyaṁ paraṁ dhīmahi ||1.1||

[1.1.1]

kālena naṣṭā pralaye vāṇīyaṁ veda-saṁjñitā |

mayādau brahmaṇe proktā dharmo yasyāṁ mad-ātmakaḥ ||2||

tena proktā sva-putrāya manave pūrva-jāya sā |

tato bhṛgv-ādayo’gṛhṇan sapta brahma-maharṣayaḥ ||3||

tebhyaḥ pitṛbhyas tat-putrā deva-dānava-guhyakāḥ |

manuṣyāḥ siddha-gandharvāḥ sa-vidyādhara-cāraṇāḥ ||4||

kindevāḥ kinnarā nāgā rakṣaḥ-kimpuruṣādayaḥ |

bahvyas teṣāṁ prakṛtayo rajaḥ-sattva-tamo-bhuvaḥ ||5||

yābhir bhūtāni bhidyante bhūtānāṁ patayas tathā |

yathā-prakṛti sarveṣāṁ citrā vācaḥ sravanti hi ||6||

evaṁ prakṛti-vaicitryād bhidyante matayo nṛṇām |

pāramparyeṇa keṣāñcit pāṣaṇḍa-matayo’pare ||7||

man-māyā-mohita-dhiyaḥ puruṣāḥ puruṣarṣabha |

śreyo vadanty anekāntaṁ yathā-karma yatha-ruci ||8||

dharmam eke yaśaś cānye kāmaṁ satyaṁ damaṁ śamam |

anye vadanti svārthaṁ vā aiśvaryaṁ tyāga-bhojanam ||9||

kecid yajñaṁ tapo dānaṁ vratāni niyamān yamān |

ādy-anta-vanta evaiṣāṁ lokāḥ karma-vinirmitāḥ |

duḥkhodarkās tamo-niṣṭhāḥ kṣudrā mandāḥ śucārpitāḥ ||10||

mayy arpitātmanaḥ sabhya nirapekṣasya sarvataḥ |

mayātmanā sukhaṁ yat tat kutaḥ syād viṣayātmanām ||11||

akiñcanasya dāntasya śāntasya sama-cetasaḥ |

mayā santuṣṭa-manasaḥ sarvāḥ sukha-mayā diśaḥ ||12||

na pārameṣṭhyaṁ na mahendra-dhiṣṇyaṁ

na sārvabhaumaṁ na rasādhipatyam |

na yoga-siddhīr apunar-bhavaṁ vā

mayy arpitātmecchati mad vinānyat ||13||

[11.14.3-14] kṛṣṇa uddhavam |

śrutiḥ pratyakṣam aitihyam anumānaṁ catuṣṭayam |

pramāṇeṣv anavasthānād vikalpāt sa virajyate ||14||

11.19.17 kṛṣṇa uddhavam |

na hi virodha ubhayaṁ bhagavaty aparimita-guṇa-gaṇa īśvare’navagāhya-māhātmye’rvācīna-vikalpa-vitarka-vicāra-pramāṇābhāsa-kutarka-śāstra-kalilāntaḥkaraṇāśraya-duravagraha-vādināṁ vivādānavasara uparata-samasta-māyāmaye kevala evātma-māyām antardhāya ko nv artho durghaṭa iva bhavati svarūpa-dvayābhāvāt ||15||

6.9.36 devā viṣṇum |

sata idam utthitaṁ sad iti cen nanu tarka-hataṁ

vyabhicarati kva ca kva ca mṛṣā na tathobhaya-yuk |

vyavahṛtaye vikalpa iṣito’ndha-paramparayā

bhramayati bhāratī ta uru-vṛttibhir uktha-jaḍān ||16||

10.87.36 śrutayo mahāviṣṇum |

yac-chaktayo vadatāṁ vādināṁ vai

vivāda-saṁvāda-bhuvo bhavanti |

kurvanti caiṣāṁ muhur ātma-mohaṁ

tasmai namo’nanta-guṇāya bhūmne ||17||

6.4.31 dakṣa-haṁsaguhya-stotram |

kecit karma vadanty enaṁ svabhāvam apare nṛpa |

eke kālaṁ pare daivaṁ puṁsaḥ kāmam utāpare ||18||

(4.11.22, svāyambhuva-manur dhruvam)

svaṁ lokaṁ na vidus te vai yatra devo janārdanaḥ |

āhur dhūmra-dhiyo vedaṁ sakarmakam atad-vidaḥ ||19||

(4.29.48, nāradaḥ prācīnabarhiṣam)

avyaktasyāprameyasya nānā-śakty-udayasya ca |

na vai cikīrṣitaṁ tāta ko vedātha sva-sambhavam ||20||

(4.11.23, svāyambhuva-manur dhruvam)

astīti nāstīti ca vastu-niṣṭhayor

eka-sthayor bhinna-viruddha-dharmaṇoḥ |

avekṣitaṁ kiñcana yoga-sāṅkhyayoḥ

samaṁ paraṁ hy anukūlaṁ bṛhat tat ||21||

(6.4.32, dakṣa-haṁsaguhya-stotram)

yuktaṁ ca santi sarvatra bhāṣante brāhmaṇā yathā |

māyāṁ madīyām udgṛhya vadatāṁ kiṁ nu durghaṭam ||22||

naitad evaṁ yathāttha tvaṁ yad ahaṁ vacmi tat tathā |

evaṁ vivadatāṁ hetuṁ śaktayo me duratyayāḥ ||23||

(11.22.4-5 kṛṣṇa uddhavam |)

karmākarma vikarmeti veda-vādo na laukikaḥ |

vedasya ceśvarātmatvāt tatra muhyanti sūrayaḥ ||24||

parokṣa-vādo vedo’yaṁ bālānām anuśāsanam |

karma-mokṣāya karmāṇi vidhatte hy agadaṁ yathā ||25||

nācared yas tu vedoktaṁ svayam ajño’jitendriyaḥ |

vikarmaṇā hy adharmeṇa mṛtyor mṛtyum upaiti saḥ ||26||

vedoktam eva kurvāṇo niḥsaṅgo’rpitam īśvare |

naiṣkarmyaṁ labhate siddhiṁ rocanārthā phala-śrutiḥ ||27||

(11.3.43-46 āvirhotro nimim |)

vipro rājanya-vaiśyau vā hareḥ prāptāḥ padāntikam |

śrautena janmanāthāpi muhyanty āmnāya-vādinaḥ ||28||

11.5.5 cāmaso nimim |

loke vyavāyāmiṣa-madya-sevā

nityā hi jantor na hi tatra codanā |

vyavasthitis teṣu vivāha-yajña-

surā-grahair āsu nivṛttir iṣṭā ||29||

11.5.11 cāmaso nimim |

yad ghrāṇa-bhakṣo vihitaḥ surāyās

tathā paśor ālabhanaṁ na hiṁsā |

evaṁ vyavāyaḥ prajayā na ratyā

imaṁ viśuddhaṁ na viduḥ sva-dharmam ||30||

ye tv anevaṁ-vido’santaḥ stabdhāḥ sad-abhimāninaḥ |

paśūn druhyanti viśrabdhāḥ pretya khādanti te ca tān ||31||

dviṣantaḥ para-kāyeṣu svātmānaṁ harim īśvaram |

mṛtake sānubandhe’smin baddha-snehāḥ patanty adhaḥ ||32||

(11.5.13-15 cāmaso nimim |)

śabda-brahmaṇi niṣṇāto na niṣṇāyāt pare yadi |

śramas tasya śrama-phalo hy adhenum iva rakṣataḥ ||33||

gāṁ dugdha-dohām asatīṁ ca bhāryāṁ

dehaṁ parādhīnam asat-prajāṁ ca |

vittaṁ tv atīrthī-kṛtam aṅga vācaṁ

hīnaṁ mayā rakṣati duḥkha-duḥkhī ||34||

11.11.18-19 kṛṣṇa uddhavam |

vedā brahmātma-viṣayās tri-kāṇḍa-viṣayā ime |

parokṣa-vādā ṛṣayaḥ parokṣaṁ mama ca priyam ||35||

śabda-brahma su-durbodhaṁ prāṇendriya-mano-mayam |

ananta-pāraṁ gambhīraṁ durvigāhyaṁ samudra-vat ||36||

11.21.35-36 kṛṣṇa uddhavam |

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyo mad veda kaścana ||37||

māṁ vidhatte’bhidhatte māṁ vikalpyāpohyate tv aham |

etāvān sarva-vedārthaḥ śabda āsthāya māṁ bhidām |

māyā-mātram anūdyānte pratiṣidhya prasīdati ||38||

11.21.42-43 kṛṣṇa uddhavam |

ahiṁsā satyam asteyam asaṅgo hrīr asañcayaḥ |

āstikyaṁ brahma-caryaṁ ca maunaṁ sthairyaṁ kṣamābhayam ||39||

śaucaṁ japas tapo homaḥ śraddhātithyaṁ mad-arcanam |

tīrthāṭanaṁ parārthehā tuṣṭir ācārya-sevanam ||40||

ete yamāḥ sa-niyamā ubhayor dvādaśa smṛtāḥ |

puṁsām upāsitās tāta yathā-kāmaṁ duhanti hi ||41||

śamo man-niṣṭhatā buddher dama indriya-saṁyamaḥ |

titikṣā duḥkha-sammarṣo jihvopastha-jayo dhṛtiḥ ||42||

daṇḍa-nyāsaḥ paraṁ dānaṁ kāma-tyāgas tapaḥ smṛtam |

svabhāva-vijayaḥ śauryaṁ satyaṁ ca sama-darśanam ||43||

anyac ca sunṛtā vāṇī kavibhiḥ parikīrtitā |

karmasv asaṅgamaḥ śaucaṁ tyāgaḥ sannyāsa ucyate ||44||

dharma iṣṭaṁ dhanaṁ nṝṇāṁ yajño’haṁ bhagavat-tamaḥ |

dakṣiṇā jñāna-sandeśaḥ prāṇāyāmaḥ paraṁ balam ||45||

bhago ma aiśvaro bhāvo lābho mad-bhaktir uttamaḥ |

vidyātmani bhidā-bādho jugupsā hrīr akarmasu ||46||

śrī guṇā nairapekṣyādyāḥ sukhaṁ duḥkha-sukhātyayaḥ |

duḥkhaṁ kāma-sukhāpekṣā paṇḍito bandha-mokṣa-vit ||47||

mūrkho dehādy-ahaṁ-buddhiḥ panthā man-nigamaḥ smṛtaḥ |

utpathaś citta-vikṣepaḥ svargaḥ sattva-guṇodayaḥ ||48||

narakas tama-unnāho bandhur gurur ahaṁ sakhe |

gṛhaṁ śarīraṁ mānuṣyaṁ guṇāṭhyo hy āṭhya ucyate ||49||

daridro yas tv asantuṣṭaḥ kṛpaṇo yo’jitendriyaḥ |

guṇeṣv asakta-dhīr īśo guṇa-saṅgo viparyayaḥ ||50||

11.19.33-44 kṛṣṇa uddhavam |

purāṇa-saṁhitām etām ṛṣir nārāyaṇo’vyayaḥ |

nāradāya purā prāha kṛṣṇa-dvaipāyanāya saḥ ||51||

sa vai mahyaṁ mahā-rāja bhagavān bādarāyaṇaḥ |

imāṁ bhāgavatīṁ prītaḥ saṁhitāṁ veda-sammitām ||52||

imāṁ vakṣyaty asau sūta ṛṣibhyo naimiṣālaye |

dīrgha-satre kuru-śreṣṭha sampṛṣṭaḥ śaunakādibhiḥ ||53||

12.4.41-43 śukadevaḥ parīkṣitam

atrānuvarṇyate’bhīkṣṇaṁ viśvātmā bhagavān hariḥ |

yasya prasāda-jo brahmā rudraḥ krodha-samudbhavaḥ ||54||

12.5.1 śukadevaḥ parīkṣitam |

niḥśreyasāya lokasya dhanyaṁ svasty-ayanaṁ mahat |

tad idaṁ grāhayām āsasutam ātmavatāṁ varam ||55||

prāyopaviṣṭaṁ gaṅgāyāṁ parītaṁ paramarṣibhiḥ |

kṛṣṇe sva-dhāmopagate dharma-jñānādibhiḥ saha ||56||

1.3.41,43 sūtaḥ śaunakādīn |

rājante tāvad anyāni purāṇāni satāṁ gaṇe |

yāvad bhāgavataṁ naiva śrūyate’mṛta-sāgaram ||57||

12.13.14 sūtaḥ śaunakādīn |

iti bhāgavatārka-marīci-mālāyāṁ

pramāṇa-nirdeśo nāma

prathamaḥ kiraṇaḥ

||1||

--o)0(o--

(2)

### dvitīyaḥ kiraṇaḥ

## bhagavatārkodayaḥ

gaurāṇga-kṛpayā yasya tattvaṁ bhāgavatoditam |

samprāptaṁ hṛdaye vande sārvabhauma-mahāśayam ||

dharmaḥ projjhita-kaitavo’tra paramo nirmatsarāṇāṁ satāṁ

vedyaṁ vāstavam atra vastu śivadaṁ tāpa-trayonmūlanam |

śrīmad-bhāgavate mahā-muni-kṛte kiṁ vā parair īśvaraḥ

sadyo hṛdy avarudhyate’tra kṛtibhiḥ śuśrūṣubhis tat-kṣaṇāt ||1||

[1.1.2]

dvāpare samanuprāpte tṛtīye yuga-paryaye |

jātaḥ parāśarād yogī vāsavyāṁ kalayā hareḥ ||2||

sa kadācit sarasvatyā upaspṛśya jalaṁ śuciḥ |

vivikta eka āsīna udite ravi-maṇḍale ||3||

parāvara-jñaḥ sa ṛṣiḥ kālenāvyakta-raṁhasā |

yuga-dharma-vyatikaraṁ prāptaṁ bhuvi yuge yuge ||4||

[1.4.14-16 sūtaḥ śaunakādīn]

durbhagāṁś ca janān vīkṣya munir divyena cakṣuṣā |

sarva-varṇāśramāṇāṁ yad dadhyau hitam amogha-dṛk ||5||

cātur-hotraṁ karma śuddhaṁ prajānāṁ vīkṣya vaidikam |

vyadadhād yajña-santatyai vedam ekaṁ catur-vidham ||6||

ṛg-yajuḥ-sāmātharvākhyā vedāś catvāra uddhṛtāḥ |

itihāsa-purāṇaṁ ca pañcamo veda ucyate ||7||

tatrarg-veda-dharaḥ pailaḥ sāmago jaiminiḥ kaviḥ |

vaiśampāyana evaiko niṣṇāto yajuṣām uta ||8||

atharvāṅgirasām āsīt sumantur dāruṇo muniḥ |

itihāsa-purāṇānāṁ pitā me romaharṣaṇaḥ ||9||

[1.4.18-22 sūtaḥ śaunakādīn]

strī-śūdra-dvijabandhūnāṁ trayī na śruti-gocarā |

karma-śreyasi mūḍhānāṁ śreya evaṁ bhaved iha |

iti bhāratam ākhyānaṁ kṛpayā muninā kṛtam ||10||

[1.4.25 sūtaḥ śaunakādīn]

nātiprasīdad dhṛdayaḥ sarasvatyās taṭe śucau |

vitarkayan vivikta-stha idaṁ covāca dharma-vit ||11||

[1.4.27 sūtaḥ śaunakādīn]

tathāpi bata me daihyo hy ātmā caivātmanā vibhuḥ |

asampanna ivābhāti brahma-varcasya sattamaḥ ||12||

[1.4.30 sūtaḥ śaunakādīn]

tasyaivaṁ khilam ātmānaṁ manyamānasya khidyataḥ |

kṛṣṇasya nārado’bhyāgād āśramaṁ prāg udāhṛtam ||13||

[1.4.32 sūtaḥ śaunakādīn]

jijñāsitam adhītaṁ ca brahma yat tat sanātanam |

tathāpi śocasy ātmānam akṛtārtha iva prabho ||14||

01.5.4 nārado vyāsam |

asty eva me sarvam idaṁ tvayoktaṁ

tathāpi nātmā parituṣyate me |

tan-mūlam avyaktam agādha-bodhaṁ

pṛcchāmahe tvātma-bhavātma-bhūtam ||15||

01.5.5 vyāso nāradam

bhavatānudita-prāyaṁ yaśo bhagavato’malam |

yenaivāsau na tuṣyeta manye tad darśanaṁ khilam ||16||

yathā dharmādayaś cārthā muni-varyānukīrtitāḥ |

na tathā vāsudevasya mahimā hy anuvarṇitaḥ ||17||

[1.5.8-9 nārado vyāsam |]

naiṣkarmyam apy acyuta-bhāva-varjitaṁ

na śobhate jñānam alaṁ nirañjanam |

kutaḥ punaḥ śaśvad abhadram īśvare

na cārpitaṁ karma yad apy akāraṇam ||18||

atho mahā-bhāga bhavān amogha-dṛk

śuci-śravāḥ satya-rato dhṛta-vrataḥ |

urukramasyākhila-bandha-muktaye

samādhinānusmara tad-viceṣṭitam ||19||

tato’nyathā kiñcana yad vivakṣataḥ

pṛthag dṛśas tat-kṛta-rūpa-nāmabhiḥ |

na karhicit kvāpi ca duḥsthitā matir

labheta vātāhata-naur ivāspadam ||20||

jugupsitaṁ dharma-kṛte’nuśāsataḥ

svabhāva-raktasya mahān vyatikramaḥ |

yad-vākyato dharma itītaraḥ sthito

na manyate tasya nivāraṇaṁ janaḥ ||21||

vicakṣaṇo’syārhati vedituṁ vibhor

ananta-pārasya nivṛttitaḥ sukham |

pravartamānasya guṇair anātmanas

tato bhavān darśaya ceṣṭitaṁ vibhoḥ ||22||

tyaktvā sva-dharmaṁ caraṇāmbujaṁ harer

bhajann apakvo’tha patet tato yadi |

yatra kva vābhadram abhūd amuṣya kiṁ

ko vārtha āpto’bhajatāṁ sva-dharmataḥ ||23||

tasyaiva hetoḥ prayateta kovido

na labhyate yad bhramatām upary adhaḥ |

tal labhyate duḥkhavad anyataḥ sukhaṁ

kālena sarvatra gabhīra-raṁhasā ||24||

na vai jano jātu kathañcanāvrajen

mukunda-sevy anyavad aṅga saṁsṛtim |

smaran mukundāṅghry-upagūhanaṁ punar

vihātum icchen na rasa-graho janaḥ ||25||

idaṁ hi viśvaṁ bhagavān ivetaro

yato jagat-sthāna-nirodha-sambhavāḥ |

tad dhi svayaṁ veda bhavāṁs tathāpi te

prādeśa-mātraṁ bhavataḥ pradarśitam ||26||

1.5.12-20 nārado vyāsam | (18-24)

idaṁ hi puṁsas tapasaḥ śrutasya vā

sviṣṭasya sūktasya ca buddhi-dattayoḥ |

avicyuto’rthaḥ kavibhir nirūpito

yad-uttamaśloka-guṇānuvarṇanam ||27||

ahaṁ purātīta-bhave’bhavaṁ mune

dāsyās tu kasyāścana veda-vādinām |

nirūpito bālaka eva yogināṁ

śuśrūṣaṇe prāvṛṣi nirvivikṣatām ||28||

1.5.22-23 nārado vyāsam | (18-24)

ucchiṣṭa-lepān anumodito dvijaiḥ

sakṛt sma bhuñje tad-apāsta-kilbiṣaḥ |

evaṁ pravṛttasya viśuddha-cetasas

tad-dharma evātma-ruciḥ prajāyate ||29||

tatrānvahaṁ kṛṣṇa-kathāḥ pragāyatām

anugraheṇāśṛṇavaṁ manoharāḥ |

tāḥ śraddhayā me’nupadaṁ viśṛṇvataḥ

priyaśravasy aṅga mamābhavad ruciḥ ||30||

1.5.25-26 nārado vyāsam |

jñānaṁ guhyatamaṁ yat tat sākṣād bhagavatoditam |

anvavocan gamiṣyantaḥ kṛpayā dīna-vatsalāḥ ||31||

etat saṁsūcitaṁ brahmaṁs tāpa-traya-cikitsitam |

yad īśvare bhagavati karma brahmaṇi bhāvitam ||32||

evaṁ nṛṇāṁ kriyā-yogāḥ sarve saṁsṛti-hetavaḥ |

ta evātma-vināśāya kalpante kalpitāḥ pare ||33||

yad atra kriyate karma bhagavat-paritoṣaṇam |

jñānaṁ yat tad adhīnaṁ hi bhakti-yoga-samanvitam ||34||

kurvāṇā yatra karmāṇi bhagavac-chikṣayāsakṛt |

gṛṇanti guṇa-nāmāni kṛṣṇasyānusmaranti ca ||35||

1.5.30,32,34-36 nārado vyāsam |

etad dhy ātura-cittānāṁ mātrā-sparśecchayā muhuḥ |

bhava-sindhu-plavo dṛṣṭo hari-caryānuvarṇanam ||35||

yamādibhir yoga-pathaiḥ kāma-lobha-hato muhuḥ |

mukunda-sevayā yadvat tathātmāddhā na śāmyati ||36||

1.6.35-36 nārado vyāsam |

brahma-nadysarasvatyām āśramaḥ paścime taṭe |

śamyāprāsa iti prokta ṛṣīṇāṁ satra-vardhanaḥ ||37||

tasmin sva āśrame vyāso badarī-ṣaṇḍa-maṇḍite |

āsīno’pa upaspṛśya praṇidadhyau manaḥ svayam ||38||

bhakti-yogena manasi samyak praṇihite’male |

apaśyat puruṣaṁ pūrṇaṁ māyāṁ ca tad-apāśrayam ||39||

yayā sammohito jīva ātmānaṁ tri-guṇātmakam |

paro’pi manute’narthaṁ tat-kṛtaṁ cābhipadyate ||40||

anarthopaśamaṁ sākṣād bhakti-yogam adhokṣaje |

lokasyājānato vidvāṁś cakre sātvata-saṁhitām ||41||

yasyāṁ vai śrūyamāṇāyāṁ kṛṣṇe parama-pūruṣe |

bhaktir utpadyate puṁsaḥ śoka-moha-bhayāpahā ||42||

sa saṁhitāṁ bhāgavatīṁ kṛtvānukramya cātma-jam |

śukam adhyāpayām āsa nivṛtti-nirataṁ muniḥ ||43||

ātmārāmāś ca munayo nirgranthā apy urukrame |

kurvanty ahaitukīṁ bhaktim ittham-bhūta-guṇo hariḥ ||44||

harer guṇākṣipta-matir bhagavān bādarāyaṇiḥ |

adhyagān mahad ākhyānaṁ nityaṁ viṣṇu-jana-priyaḥ ||45||

1.7.2-8, 10-11 sūtaḥ śaunakādīn |

yaḥ svānubhāvam akhila-śruti-sāram ekam

adhyātma-dīpam atititīrṣatāṁ tamo’ndham |

saṁsāriṇāṁ karuṇayāha purāṇa-guhyaṁ

taṁ vyāsa-sūnum upayāmi guruṁ munīnām ||46||

1.2.3 sūtaḥ śaunakādīn |

iti bhāgavatārka-marīci-mālāyāṁ

bhagavatārkodayo nāma

dvitīyaḥ kiraṇaḥ

||2||

--o)0(o--

(3)

### tṛtīyaḥ kiraṇaḥ

## bhāgavata-vivrttiḥ

varāha-nagarānandaṁ śrī-raghunātha-saṁjñakam

śrīmad-bhagavatācāryaṁ vande caitanya-pārṣadam

nigama-kalpa-taror galitaṁ phalaṁ

śuka-mukhād amṛta-drava-saṁyutam |

pibata bhāgavataṁ rasam ālayaṁ

muhur aho rasikā bhuvi bhāvukāḥ ||1||

[1.1.3]

śrīmad-bhāgavataṁ purāṇam amalaṁ yad vaiṣṇavānāṁ priyaṁ

yasmin pāramahaṁsyam ekam amalaṁ jñānaṁ paraṁ gīyate |

tatra jñāna-virāga-bhakti-sahitaṁ naiṣkarmyam āviṣkṛtaṁ

tac chṛṇvan su-paṭhan vicāraṇa-paro bhaktyā vimucyen naraḥ ||2||

kasmai yena vibhāsito’yam atulo jñāna-pradīpaḥ purā

tad-rūpeṇa ca nāradāya munaye kṛṣṇāya tad-rūpiṇā |

yogīndrāya tad-ātmanātha bhagavad-rātāya kāruṇyatas

tac chuddhaṁ vimalaṁ viśokam amṛtaṁ satyaṁ paraṁ dhīmahi ||3||

[12.13.18-19 sūtaḥ śaunakādīn |]

sarva-vedānta-sāraṁ hi śrī-bhāgavatam iṣyate |

tad-rasāmṛta-tṛptasya nānyatra syād ratiḥ kvacit ||4||

[12.13.15 sūtaḥ śaunakādīn |]

ādi-madhyāvasāneṣu vairāgyākhyāna-saṁyutam |

hari-līlā-kathā-vrātā- mṛtānandita-sat-suram ||5||

[12.13.11 sūtaḥ śaunakādīn |]

bhakti-yogaḥ samākhyāto vairāgyaṁ ca tad-āśrayam |

pārīkṣitam upākhyānaṁ nāradākhyānam eva ca ||6||

prāyopaveśo rājarṣer vipra-śāpāt parīkṣitaḥ |

śukasya brahmarṣabhasya saṁvādaś ca parīkṣitaḥ ||7||

yoga-dhāraṇayotkrāntiḥ saṁvādo nāradājayoḥ |

avatārānugītaṁ ca sargaḥ prādhāniko’grataḥ ||8||

viduroddhava-saṁvādaḥ kṣattṛ-maitreyayos tataḥ |

purāṇa-saṁhitā-praśno mahā-puruṣa-saṁsthitiḥ ||9||

tataḥ prākṛtikaḥ sargaḥ sapta-vaikṛtikāś ca ye |

tato brahmāṇḍa-sambhūtir vairājaḥ puruṣo yataḥ ||10||

kālasya sthūla-sūkṣmasya gatiḥ padma-samudbhavaḥ |

bhuva uddharaṇe’mbhodher hiraṇyākṣa-vadho yathā ||11||

ūrdhva-tiryag-avāk-sargo rudra-sargas tathaiva ca |

ardha-nārīśvarasyātha yataḥ svāyambhuvo manuḥ ||12||

śatarūpā ca yā strīṇām ādyā prakṛtir uttamā |

santāno dharma-patnīnāṁ kardamasya prajāpateḥ ||13||

avatāro bhagavataḥ kapilasya mahātmanaḥ |

devahūtyāś ca saṁvādaḥ kapilena ca dhī-matā ||14||

nava-brahma-samutpattir dakṣa-yajña-vināśanam |

dhruvasya caritaṁ paścāt pṛthoḥ prācīnabarhiṣaḥ ||15||

nāradasya ca saṁvādas tataḥ praiyavrataṁ dvijāḥ |

nābhes tato’nucaritam ṛṣabhasya bharatasya ca ||16||

dvīpa-varṣa-samudrāṇāṁ giri-nady-upavarṇanam |

jyotiś-cakrasya saṁsthānaṁ pātāla-naraka-sthitiḥ ||17||

dakṣa-janma pracetobhyas tat-putrīṇāṁ ca santatiḥ |

yato devāsura-narās tiryaṅ-naga-khagādayaḥ ||18||

tvāṣṭrasya janma-nidhanaṁ putrayoś ca diter dvijāḥ |

daityeśvarasya caritaṁ prahrādasya mahātmanaḥ ||19||

manv-antarānukathanaṁ gajendrasya vimokṣaṇam |

manv-antarāvatārāś ca viṣṇor hayaśirādayaḥ ||20||

kaurmaṁ mātsyaṁ nārasiṁhaṁ vāmanaṁ ca jagat-pateḥ |

kṣīroda-mathanaṁ tadvad amṛtārthe divaukasām ||21||

devāsura-mahā-yuddhaṁ rāja-vaṁśānukīrtanam |

ikṣvāku-janma tad-vaṁśaḥ sudyumnasya mahātmanaḥ ||22||

ilopākhyānam atroktaṁ tāropākhyānam eva ca |

sūrya-vaṁśānukathanaṁ śaśādādyā nṛgādayaḥ ||23||

saukanyaṁ cātha śaryāteḥ kakutsthasya ca dhīmataḥ |

khaṭvāṅgasya ca māndhātuḥ saubhareḥ sagarasya ca ||24||

rāmasya kośalendrasya caritaṁ kilbiṣāpaham |

nimer aṅga-parityāgo janakānāṁ ca sambhavaḥ ||25||

rāmasya bhārgavendrasya niḥkṣatrī-karaṇaṁ bhuvaḥ |

ailasya soma-vaṁśasya yayāter nahuṣasya ca ||26||

dauṣmanter bharatasyāpi śāntanos tat-sutasya ca |

yayāter jyeṣṭha-putrasya yador vaṁśo’nukīrtitaḥ ||27||

yatrāvatīrṇo bhagavān kṛṣṇākhyo jagad-īśvaraḥ |

vasudeva-gṛhe janma tato vṛddhiś ca gokule ||28||

tasya karmāṇy apārāṇi kīrtitāny asura-dviṣaḥ |

pūtanāsu-payaḥ-pānaṁ śakaṭoccāṭanaṁ śiśoḥ ||29||

tṛṇāvartasya niṣpeṣas tathaiva baka-vatsayoḥ |

aghāsura-vadho dhātrā vatsa-pālāvagūhanam] ||30||

dhenukasya saha-bhrātuḥ pralambasya ca saṅkṣayaḥ |

gopānāṁ ca paritrāṇaṁ dāvāgneḥ parisarpataḥ ||31||

damanaṁ kāliyasyāher mahāher nanda-mokṣaṇam |

vrata-caryā tu kanyānāṁ yatra tuṣṭo’cyuto vrataiḥ ||32||

prasādo yajña-patnībhyo viprāṇāṁ cānutāpanam |

govardhanoddhāraṇaṁ ca śakrasya surabher atha ||33||

yajñābhiṣekaḥ kṛṣṇasya strībhiḥ krīḍā ca rātriṣu |

śaṅkhacūḍasya durbuddher vadho’riṣṭasya keśinaḥ ||34||

akrūrāgamanaṁ paścāt prasthānaṁ rāma-kṛṣṇayoḥ |

vraja-strīṇāṁ vilāpaś ca mathurālokanaṁ tataḥ ||35||

gaja-muṣṭika-cāṇūra- kaṁsādīnāṁ tathā vadhaḥ |

mṛtasyānayanaṁ sūnoḥ punaḥ sāndīpaner guroḥ ||36||

mathurāyāṁ nivasatā yadu-cakrasya yat priyam |

kṛtam uddhava-rāmābhyāṁ yutena hariṇā dvijāḥ ||37||

jarāsandha-samānīta- sainyasya bahuśo vadhaḥ |

ghātanaṁ yavanendrasya kuśasthalyā niveśanam ||38||

ādānaṁ pārijātasya sudharmāyāḥ surālayāt |

rukmiṇyā haraṇaṁ yuddhe pramathya dviṣato hareḥ ||39||

harasya jṛmbhaṇaṁ yuddhe bāṇasya bhuja-kṛntanam |

prāgjyotiṣa-patiṁ hatvā kanyānāṁ haraṇaṁ ca yat ||40||

caidya-pauṇḍraka-śālvānāṁ dantavakrasya durmateḥ |

śambaro dvividaḥ pīṭho muraḥ pañcajanādayaḥ ||41||

māhātmyaṁ ca vadhas teṣāṁ vārāṇasyāś ca dāhanam |

bhārāvataraṇaṁ bhūmer nimittī-kṛtya pāṇḍavān ||42||

vipra-śāpāpadeśena saṁhāraḥ sva-kulasya ca |

uddhavasya ca saṁvādo vasudevasya cādbhutaḥ ||43||

yatrātma-vidyā hy akhilā proktā dharma-vinirṇayaḥ |

tato martya-parityāga ātma-yogānubhāvataḥ ||44||

yuga-lakṣaṇa-vṛttiś ca kalau nṝṇām upaplavaḥ |

catur-vidhaś ca pralaya utpattis tri-vidhā tathā ||45||

deha-tyāgaś ca rājarṣer viṣṇu-rātasya dhīmataḥ |

śākhā-praṇayanaṁ ṛṣer mārkaṇḍeyasya sat-kathā ||46||

[12.12.5-45 sūtaḥ śaunakādīn |]

patitaḥ skhalitaś cārtaḥ kṣuttvā vā vivaśo gṛṇan |

haraye nama ity uccair mucyate sarva-pātakāt ||47||

saṅkīrtyamāno bhagavān anantaḥ

śrutānubhāvo vyasanaṁ hi puṁsām |

praviśya cittaṁ vidhunoty aśeṣaṁ

yathā tamo’rko’bhram ivāti-vātaḥ ||48||

[12.12.47-48 sūtaḥ śaunakādīn |]

tad eva ramyaṁ ruciraṁ navaṁ navaṁ

tad eva śaśvan manaso mahotsavam |

tad eva śokārṇava-śoṣaṇaṁ nṛṇāṁ

yad uttamaḥśloka-yaśo’nugīyate ||49||

na yad vacaś citra-padaṁ harer yaśo

jagat-pavitraṁ pragṛṇīta karhicit |

tad dhvāṅkṣa-tīrthaṁ na tu haṁsa-sevitaṁ

yatrācyutas tatra hi sādhavo’malāḥ ||50||

tad vāg-visargo janatāgha-samplavo

yasmin prati-ślokam abaddhavaty api |

nāmāny anantasya yaśo’ṅkitāni yat

śṛṇvanti gāyanti gṛṇanti sādhavaḥ ||51||

[12.12.50-52 sūtaḥ śaunakādīn |]

avismṛtiḥ śrīdhara-pāda-padmayor

guṇānuvāda-śravaṇādarādibhiḥ |

avismṛtiḥ kṛṣṇa-padāravindayoḥ

kṣiṇoty abhadrāṇi ca śaṁ tanoti ||52||

[12.12.55 sūtaḥ śaunakādīn |]

ya etat śrāvayen nityaṁ yāma-kṣaṇam ananya-dhīḥ |

ślokam ekaṁ tad-ardhaṁ vā pādaṁ pādārdham eva vā ||53||

[12.12.59 sūtaḥ śaunakādīn |]

vipro’dhītyāpnuyāt prajñāṁ rājanyodadhi-mekhalām |

vaiśyo nidhi-patitvaṁ ca śūdraḥ śudhyeta pātakāt ||54||

[12.12.65 sūtaḥ śaunakādīn |]

upacita-nava-śaktibhiḥ sva ātmany

uparacita-sthira-jaṅgamālayāya |

bhagavata upalabdhi-mātra-dhāmne

sura-ṛṣabhāya namaḥ sanātanāya ||55||

sva-sukha-nibhṛta-cetās tad-vyudastānya-bhāvo

ajita-rucira-līlākṛṣṭa-sāras tadīyam |

vyatanuta kṛpayā yas tattva-dīpaṁ purāṇaṁ

tam akhila-vṛjina-ghnaṁ vyāsa-sūnuṁ nato’smi ||56||

[12.12.68-69 sūtaḥ śaunakādīn |]

kathā imās te kathitā mahīyasāṁ

vitāya lokeṣu yaśaḥ pareyuṣām |

vijñāna-vairāgya-vivakṣayā vibho

vaco-vibhūtīr na tu pāramārthyam ||57||

yat tūttamaḥ-śloka-guṇānuvādaḥ

saṅgīyate’bhīkṣṇam amaṅgala-ghnaḥ |

tam eva nityaṁ śṛṇuyād abhīkṣṇaṁ

kṛṣṇe’malāṁ bhaktim abhīpsamānaḥ ||58||

[12.3.14-15 śukadevaḥ parīkṣitam |]

iti bhāgavatārka-marīci-mālāyāṁ

bhāgavata-vivrtti nāma

tṛtīyaḥ kiraṇaḥ

||3||

—o)0(o—

(4)

### caturthaḥ kiraṇaḥ

## bhagavat-svarūpa-tattvam

śrīmad-bhāgavatāsvādo vraje yasya satāṁ mude

bhaṭṭa-gosvāminaṁ vande raghunāthābhidhaṁ hi tam

yaṁ brahmā varuṇendra-rudra-marutaḥ stunvanti divyaiḥ stavair

vedaiḥ sāṅga-pada-kramopaniṣadair gāyanti yaṁ sāma-gāḥ |

dhyānāvasthita-tad-gatena manasā paśyanti yaṁ yogino

yasyāntaṁ na viduḥ surāsura-gaṇā devāya tasmai namaḥ ||1||

12.13.1 sūtaḥ śaunakādīn |

vadanti tat tattva-vidas tattvaṁ yaj jñānam advayam |

brahmeti paramātmeti bhagavān iti śabdyate ||2||

1.2.11 sūtaḥ śaunakādīn |

viśuddhaṁ kevalaṁ jñānaṁ pratyak samyag avasthitam |

satyaṁ pūrṇam anādy-antaṁ nirguṇaṁ nityam advayam ||3||

2.6.40 brahmā nāradam |

jñāna-mātraṁ paraṁ brahma paramātmeśvaraḥ pumān |

dṛśy-ādibhiḥ pṛthag bhāvair bhagavān eka īyate ||4||

3.32.26 kapilaḥ sva-mātaram |

jñānaṁ viśuddhaṁ paramārtham ekam

anantaraṁ tv abahir brahma satyam |

pratyak praśāntaṁ bhagavac-chabda-saṁjñaṁ

yad vāsudevaṁ kavayo vadanti ||5||

5.12.11 jaḍa-bharato rahūgaṇam |

vidito’si bhavān sākṣāt puruṣaḥ prakṛteḥ paraḥ |

kevalānubhavānanda- svarūpaḥ sarva-buddhi-dṛk ||6||

10.3.13 vasudevaḥ sadyo-jātaṁ viṣṇum |

śaśvat praśāntam abhayaṁ pratibodha-mātraṁ

śuddhaṁ samaṁ sad-asataḥ paramātma-tattvam |

śabdo na yatra puru-kārakavān kriyārtho

māyā paraity abhimukhe ca vilajjamānā ||7||

2.7.47 brahmā nāradam |

tvaṁ bhakti-yoga-paribhāvita-hṛt-saroja

āsse śrutekṣita-patho nanu nātha puṁsām |

yad-yad-dhiyā ta urugāya vibhāvayanti

tat-tad-vapuḥ praṇayase sad-anugrahāya ||8||

3.9.11 brahmā kṛṣṇam |

īhate bhagavān īśo na hi tatra visajjate |

ātma-lābhena pūrṇārtho nāvasīdanti ye’nu tam ||9||

8.1.15 svāyambhuva-manuḥ

na te’bhavasyeśa bhavasya kāraṇaṁ

vinā vinodaṁ bata tarkayāmahe |

bhavo nirodhaḥ sthitir apy avidyayā

kṛtā yatas tvayy abhayāśrayātmani ||10||

10.2.39 devāḥ kṛṣṇam |

naitan mano viśati vāg uta cakṣur ātmā

prāṇendriyāṇi ca yathānalam arciṣaḥ svāḥ |

śabdo’pi bodhaka-niṣedhatayātma-mūlam

arthoktam āha yad-ṛte na niṣedha-siddhiḥ ||11||

sattvaṁ rajas tama iti tri-vṛd ekam ādau

sūtraṁ mahān aham iti pravadanti jīvam |

jñāna-kriyārtha-phala-rūpatayoru-śakti

brahmaiva bhāti sad asac ca tayoḥ paraṁ yat ||12||

sthity-udbhava-pralaya-hetur ahetur asya

yat svapna-jāgara-suṣuptiṣu sad bahiś ca |

dehendriyāsu-hṛdayāni caranti yena

sañjīvitāni tad avehi paraṁ narendra ||13||

11.3.36-37,35 pippalāyano nimim |

na cāsya kaścin nipuṇena dhātur

avaiti jantuḥ kumanīṣa ūtīḥ |

nāmāni rūpāṇi mano-vacobhiḥ

santanvato naṭa-caryām ivājñaḥ ||14||

sa veda dhātuḥ padavīṁ parasya

duranta-vīryasya rathāṅga-pāṇeḥ |

yo’māyayā santatayānuvṛttyā

bhajeta tat-pāda-saroja-gandham ||15||

1.3.37-38 sūtaḥ śaunakādīn |

janmaiśvarya-śruta-śrībhir edhamāna-madaḥ pumān |

naivārhaty abhidhātuṁ vai tvām akiñcana-gocaram ||16||

1.8.26 kuntīdevī kṛṣṇam |

na yatra kālo’nimiṣāṁ paraḥ prabhuḥ

kuto nu devā jagatāṁ ya īśire |

na yatra sattvaṁ na rajas tamaś ca

na vai vikāro na mahān pradhānam ||17||

paraṁ padaṁ vaiṣṇavam āmananti tad

yan neti netīty atad utsisṛkṣavaḥ |

visṛjya daurātmyam ananya-sauhṛdā

hṛdopaguhyārha-padaṁ pade pade ||18||

2.2.17-18 śukadevaḥ parīkṣitam |

na tasya kaścid dayitaḥ suhṛttamo

na cāpriyo dveṣya upekṣya eva vā |

tathāpi bhaktān bhajate yathā tathā

sura-drumo yadvad upāśrito’rtha-daḥ ||19||

10.38.22 akrūraḥ svagatam |

tvam akaraṇaḥ sva-rāḍ akhila-kāraka-śakti-dharas

tava balim udvahanti samadanty ajayānimiṣāḥ |

varṣa-bhujo’khila-kṣiti-pater iva viśva-sṛjo

vidadhati yatra ye tv adhikṛtā bhavataś cakitāḥ ||20||

10.87.28 śrutayo mahāviṣṇum |

prāṇādīnāṁ viśva-sṛjāṁ śaktayo yāḥ parasya tāḥ |

pāratantryād vaisādṛśyād dvayoś ceṣṭaiva ceṣṭatām ||21||

indriyaṁ tv indriyāṇāṁ tvaṁ devāś ca tad-anugrahaḥ |

avabodho bhavān buddher jīvasyānusmṛtiḥ satī ||22||

sattvaṁ rajas tama iti guṇās tad-vṛttayaś ca yāḥ |

tvayy addhā brahmaṇi pare kalpitā yoga-māyayā ||23||

10.85.6,10,13 vasudevo rāma-kṛṣṇau

sa viśva-kāyaḥ puru-hūta-īśaḥ

satyaḥ svayaṁ-jyotir ajaḥ purāṇaḥ |

dhatte’sya janmādy-ajayātma-śaktyā

tāṁ vidyayodasya nirīha āste ||24||

8.1.13 svāyambhuva-manuḥ

oṁ namas te’stu bhagavan nārāyaṇa vāsudevādi-puruṣa mahā-puruṣa mahānubhāva parama-maṅgala parama-kalyāṇa parama-kāruṇika kevala jagad-ādhāra lokaika-nātha sarveśvara lakṣmī-nātha paramahaṁsa-parivrājakaiḥ parameṇātma-yoga-samādhinā paribhāvita-parisphuṭa-pāramahaṁsya-dharmeṇodghāṭita-tamaḥ-kapāṭa-dvāre citte’pāvṛta ātma-loke svayam upalabdha-nija-sukhānubhavo bhavān ||25||

6.9.33 devā viṣṇum |

satyaṁ śaucaṁ dayā kṣāntis tyāgaḥ santoṣa ārjavam |

śamo damas tapaḥ sāmyaṁ titikṣoparatiḥ śrutam ||28||

jñānaṁ viraktir aiśvaryaṁ śauryaṁ tejo balaṁ smṛtiḥ |

svātantryaṁ kauśalaṁ kāntir dhairyaṁ mārdavam eva ca ||29||

prāgalbhyaṁ praśrayaḥ śīlaṁ saha ojo balaṁ bhagaḥ |

gāmbhīryaṁ sthairyam āstikyaṁ kīrtir māno’nahaṅkṛtiḥ ||30||

ete cānye ca bhagavan nityā yatra mahā-guṇāḥ |

prārthyā mahattvam icchadbhir na viyanti sma karhicit ||31||

1.16.26-29 bhūmir dharmam |

nārāyaṇe bhagavati tad idaṁ viśvam āhitam |

gṛhīta-māyoru-guṇaḥ sargādāv aguṇaḥ svataḥ ||32||

2.6.30 brahmā nāradam |

sattvaṁ rajas tama iti nirguṇasya guṇās trayaḥ |

sthiti-sarga-nirodheṣu gṛhītā māyayā vibhoḥ ||33||

2.5.18 brahmā nāradam |

pādeṣu sarva-bhūtāni puṁsaḥ sthiti-pado viduḥ |

amṛtaṁ kṣemam abhayaṁ tri-mūrdhno’dhāyi mūrdhasu ||34||

2.6.19 brahmā nāradam |

dravyaṁ karma ca kālaś ca svabhāvo jīva eva ca |

vāsudevāt paro brahman na cānyo’rtho’sti tattvataḥ ||35||

2.5.14 brahmā nāradam |

tam ayaṁ manyate loko hy asaṅgam api saṅginam

ātmaupamyena manujaṁ vyāpṛṇvānaṁ yato’budhaḥ |

etad īśanam īśasya prakṛti-stho’pi tad-guṇaiḥ

na yujyate sadātma-sthair yathā buddhis tad-āśrayā ||36||

taṁ menire’balā mūḍhāḥ straiṇaṁ cānuvrataṁ rahaḥ |

apramāṇa-vido bhartur īśvaraṁ matayo yathā ||37||

1.11.37-38 sūtaḥ śaunakādīn |

sattvaṁ viśuddhaṁ vasudeva-śabditaṁ

yad īyate tatra pumān apāvṛtaḥ |

sattve ca tasmin bhagavān vāsudevo

hy adhokṣajo me namasā vidhīyate ||36||

4.3.23 śivaḥ satīm |

vasanti yatra puruṣāḥ sarve vaikuṇṭha-mūrtayaḥ |

ye’nimitta-nimittena dharmeṇārādhayan harim ||37||

yatra cādyaḥ pumān āste bhagavān śabda-gocaraḥ |

sattvaṁ viṣṭabhya virajaṁ svānāṁ no mṛḍayan vṛṣaḥ ||38||

yatra naiḥśreyasaṁ nāma vanaṁ kāma-dughair drumaiḥ |

sarvartu-śrībhir vibhrājat kaivalyam iva mūrtimat ||39||

3.15.14-16 brahmā devān |

bhṛtya-prasādābhimukhaṁ dṛg-āsavaṁ

prasanna-hāsāruṇa-locanānanam |

kirīṭinaṁ kuṇḍalinaṁ catur-bhujaṁ

pītāṁśukaṁ vakṣasi lakṣitaṁ śriyā ||40||

2.9.16 śukadevaḥ parīkṣitam |

lokābhirāmāṁ sva-tanuṁ dhāraṇā-dhyāna-maṅgalam |

yoga-dhāraṇayāgneyyā- dagdhvā dhāmāviśat svakam ||41||

saudāmanyā yathākāśe yāntyā hitvābhra-maṇḍalam |

gatir na lakṣyate martyais tathā kṛṣṇasya daivataiḥ ||42||

brahma-rudrādayas te tu dṛṣṭvā yoga-gatiṁ hareḥ |

vismitās tāṁ praśaṁsantaḥ svaṁ svaṁ lokaṁ yayus tadā ||43||

11.31.6, 9-10 śukadevaḥ parīkṣitam |

jano vai loka etasminn avidyākāmakarmabhiḥ |

uccāvacāsu gatiṣu na veda svāṁ gatiṁ bhraman ||44||

10.28.13 kṛṣṇaḥ svagatam |

iti sañcintya bhagavān mahākākuṇiko hariḥ |

darśayāmāsa lokaṁ svaṁ gopānāṁ tamasaḥ param ||45||

satyaṁ jñānam anantaṁ yat brahma jyotiḥ sanātanam |

yaddhi paśyanti munayo guṇāpāye samāhitāḥ ||46||

nandādayas tu taṁ dṛṣṭvā paramānanda-nirvṛtāḥ |

kṛṣṇaṁ ca tatra cchandobhiḥ stūyamānaṁ suvismitāḥ ||47||

10.28.14-15,17 śukadevaḥ parīkṣitam |

jagṛhe pauruṣaṁ rūpaṁ bhagavān mahad-ādibhiḥ |

sambhūtaṁ ṣoḍaśa-kalam ādau loka-sisṛkṣayā ||48||

1.3.1 sūtaḥ śaunakādīn |

etan nānāvatārāṇāṁ nidhānaṁ bījam avyayam |

yasyāṁśāṁśena sṛjyante deva-tiryaṅ-narādayaḥ ||49||

sa eva prathamaṁ devaḥ kaumāraṁ sargam āśritaḥ |

cacāra duścaraṁ brahmā brahmacaryam akhaṇḍitam ||50||

dvitīyaṁ tu bhavāyāsya rasātala-gatāṁ mahīm |

uddhariṣyann upādatta yajñeśaḥ saukaraṁ vapuḥ ||51||

tṛtīyam ṛṣi-sargaṁ vai devarṣitvam upetya saḥ |

tantraṁ sātvatam ācaṣṭa naiṣkarmyaṁ karmaṇāṁ yataḥ ||52||

turye dharma-kalā-sarge nara-nārāyaṇāv ṛṣī |

bhūtvātmopaśamopetam akarod duścaraṁ tapaḥ ||53||

pañcamaḥ kapilo nāma siddheśaḥ kāla-viplutam |

provācāsuraye sāṅkhyaṁ tattva-grāma-vinirṇayam ||54||

ṣaṣṭham atrer apatyatvaṁ vṛtaḥ prāpto’nasūyayā |

ānvīkṣikīm alarkāya prahlādādibhya ūcivān ||55||

tataḥ saptama ākūtyāṁ rucer yajño’bhyajāyata |

sa yāmādyaiḥ sura-gaṇair apāt svāyambhuvāntaram ||56||

aṣṭame merudevyāṁ tu nābher jāta urukramaḥ |

darśayan vartma dhīrāṇāṁ sarvāśrama-namaskṛtam ||57||

ṛṣibhir yācito bheje navamaṁ pārthivaṁ vapuḥ |

dugdhemām oṣadhīr viprās tenāyaṁ sa uśattamaḥ ||58||

rūpaṁ sa jagṛhe mātsyaṁ cākṣuṣodadhi-samplave |

nāvy āropya mahī-mayyām apād vaivasvataṁ manum ||59||

surāsurāṇām udadhiṁ mathnatāṁ mandarācalam |

dadhre kamaṭha-rūpeṇa pṛṣṭha ekādaśe vibhuḥ ||60||

dhānvantaraṁ dvādaśamaṁ trayodaśamam eva ca |

apāyayat surān anyān mohinyā mohayan striyā ||61||

caturdaśaṁ nārasiṁhaṁ bibhrad daityendram ūrjitam |

dadāra karajair ūrāv erakāṁ kaṭa-kṛd yathā ||62||

pañcadaśaṁ vāmanakaṁ kṛtvāgād adhvaraṁ baleḥ |

pada-trayaṁ yācamānaḥ pratyāditsus tri-piṣṭapam ||63||

avatāre ṣoḍaśame paśyan brahma-druho nṛpān |

triḥ-sapta-kṛtvaḥ kupito niḥ-kṣatrām akaron mahīm ||64||

tataḥ saptadaśe jātaḥ satyavatyāṁ parāśarāt |

cakre veda-taroḥ śākhā dṛṣṭvā puṁso’lpa-medhasaḥ ||65||

nara-devatvam āpannaḥ sura-kārya-cikīrṣayā |

samudra-nigrahādīni cakre vīryāṇy ataḥ param ||66||

ekonaviṁśe viṁśatime vṛṣṇiṣu prāpya janmanī |

rāma-kṛṣṇāv iti bhuvo bhagavān aharad bharam ||67||

tataḥ kalau sampravṛtte sammohāya sura-dviṣām |

buddho nāmnāñjana-sutaḥ kīkaṭeṣu bhaviṣyati ||68||

athāsau yuga-sandhyāyāṁ dasyu-prāyeṣu rājasu |

janitā viṣṇu-yaśaso nāmnā kalkir jagat-patiḥ ||69||

avatārā hy asaṅkhyeyā hareḥ sattva-nidher dvijāḥ |

yathāvidāsinaḥ kulyāḥ sarasaḥ syuḥ sahasraśaḥ ||70||

ṛṣayo manavo devā manu-putrā mahaujasaḥ |

kalāḥ sarve harer eva saprajāpatayaḥ smṛtāḥ ||71||

ete cāṁśa-kalāḥ puṁsaḥ kṛṣṇas tu bhagavān svayam |

indrāri-vyākulaṁ lokaṁ mṛḍayanti yuge yuge ||72||

1.3.5-28 sūtaḥ śaunakādīn |

itthaṁ nṛ-tiryag-ṛṣi-deva-jhaṣāvatārair

lokān vibhāvayasi haṁsi jagat pratīpān |

dharmaṁ mahā-puruṣa pāsi yugānuvṛttaṁ

channaḥ kalau yad abhavas tri-yugo’tha sa tvam ||

7.9.38 prahlādo bhagavantam |

iti bhāgavatārka-marīci-mālāyāṁ

bhagavat-svarūpa-tattvaṁ nāma

caturthaḥ kiraṇaḥ

||4||

—o)0(o—

(5)

### pañcamaḥ kiraṇaḥ

## bhagavac-chakti-tattvam

bhagavat-pāratamyaṁ yat kṛṣṇākhyaṁ puruṣaṁ param |

pītam ānītam atraiva tam advaita-prabhuṁ bhaje ||\*||

jaya jaya jahy ajām ajita doṣa-gṛbhīta-guṇāṁ

tvam asi yad ātmanā samavaruddha-samasta-bhagaḥ |

aga-jagad-okasām akhila-śakty-avabodhaka te

kvacid ajayātmanā ca carato’nucaren nigamaḥ ||1||

[10.87.14 śrutayo mahāviṣṇum |]

tathāpi nāthamānasya nātha nāthaya nāthitam |

parāvare yathā rūpejānīyāṁ te tv arūpiṇaḥ ||2||

[2.9.26 brahmā kṛṣṇam |]

kutaḥ punar gṛṇato nāma tasya

mahattamaikānta-parāyaṇasya ||

yo’nanta-śaktir bhagavān ananto

mahad-guṇatvād yam anantam āhuḥ ||3||

[1.18.19 sūtaḥ śaunakādīn |]

ko vetti bhūman bhagavan parātman

yogeśvarotīr bhavatas trilokyām ||

kva vā kathaṁ vā kati vā kadeti

vistārayan krīḍasi yoga-māyām ||4||

10.14.21 brahmā kṛṣṇam |

tvaṁ nitya-mukta-pariśuddha-vibuddha ātmā

kūṭa-stha ādi-puruṣo bhagavāṁs try-adhīśaḥ |

yad-buddhy-avasthitim akhaṇḍitayā sva-dṛṣṭyā

draṣṭā sthitāv adhimakho vyatirikta āsse ||5||

[4.9.15 dhruvaḥ pṛśnigarbham |]

tasyāham abja-kuliśāṅkuśa-ketu-ketaiḥ |

śrīmat-padair bhagavataḥ samalaṅkṛtāṅgī ||6||

[1.16.33 bhūmir dharmam |]

śriyā puṣṭyā girā kāntyā kīrtyā tuṣṭyelayorjayā |

vidyayāvidyayā śaktyā māyayā ca niṣevitam ||7||

[10.39.55 śukadevaḥ parīkṣitam |]

namo guṇa-pradīpāya guṇātma-cchādanāya ca |

guṇa-vṛtty-upalakṣyāya guṇa-draṣṭre sva-saṁvide ||8||

[10.16.46 nāgapatnyaḥ kṛṣṇam |]

namo namas tubhyam asahya-vega-

śakti-trayāyākhila-dhī-guṇāya |

prapanna-pālāya duranta-śaktaye

kad-indriyāṇām anavāpya-vartmane ||9||

[8.3.28 gajendro viṣṇum |]

yasmin viruddha-gatayo hy aniśaṁ patanti

vidyādayo vividha-śaktaya ānupūrvyāt |

tad brahma viśva-bhavam ekam anantam ādyam

ānanda-mātram avikāram ahaṁ prapadye ||10||

[4.9.16 dhruvaḥ pṛśnigarbham |]

sa khalv idaṁ bhagavān kāla-śaktyā

guṇa-pravāheṇa vibhakta-vīryaḥ |

karoty akartaiva nihanty ahantā

ceṣṭā vibhūmnaḥ khalu durvibhāvyā ||11||

[4.11.18 svāyambhuva-manur dhruvam |]

yo vā anantasya guṇān anantān

anukramiṣyan sa tu bāla-buddhiḥ |

rajāṁsi bhūmer gaṇayet kathañcit

kālena naivākhila-śakti-dhāmnaḥ ||12||

[11.4.2 drumilo nimim |]

vilajjamānayā yasya sthātum īkṣā-pathe’muyā |

vimohitā vikatthante mamāham iti durdhiyaḥ ||13||

[2.5.13 brahmā nāradam |]

sṛjāmi tan-niyukto’haṁ haro harati tad-vaśaḥ |

viśvaṁ puruṣa-rūpeṇa paripāti tri-śakti-dhṛk ||14||

[2.6.32 brahmā nāradam |]

nāntaṁ vidāmy aham amī munayo’gra-jās te

māyā-balasya puruṣasya kuto’varā ye |

gāyan guṇān daśa-śatānana ādi-devaḥ

śeṣo’dhunāpi samavasyati nāsya pāram ||15||

[2.7.41 brahmā nāradam |]

ātma-māyām ṛte rājan parasyānubhavātmanaḥ |

na ghaṭetārtha-sambandhaḥ svapna-draṣṭur ivāñjasā ||16||

[2.9.1 śukadevaḥ parīkṣitam |]

ato bhagavato māyā māyinām api mohinī |

yat svayaṁ cātma-vartmātmā na veda kim utāpare ||17||

[3.6.39 maitreyo viduram |]

kāla-sañjñāṁ tadā devīṁ bibhrac-chaktim urukramaḥ |

trayoviṁśati tattvānāṁ gaṇaṁ yugapad āviśat ||18||

[3.6.2 maitreyo viduram |]

yato’prāpya nyavartanta vācaś ca manasā saha |

ahaṁ cānya ime devās tasmai bhagavate namaḥ ||19||

[3.6.40 maitreyo viduram |]

brahman kathaṁ bhagavataś cin-mātrasyāvikāriṇaḥ |

līlayā cāpi yujyeran nirguṇasya guṇāḥ kriyāḥ ||20||

krīḍāyām udyamo’rbhasya kāmaś cikrīḍiṣānyataḥ |

svatas-tṛptasya ca kathaṁ nivṛttasya sadānyataḥ ||21||

[3.7.2-3 vidūro maitreyam |]

deśataḥ kālato yo’sāv avasthātaḥ svato’nyataḥ |

aviluptāvabodhātmā sa yujyetājayā katham ||22||

[3.7.5 vidūro maitreyam |]

seyaṁ bhagavato māyā yan nayena virudhyate |

īśvarasya vimuktasya kārpaṇyam uta bandhanam ||23||

[3.7.9 maitreyo viduram |]

10140571 sarveṣām api vastūnāṁ bhāvārtho bhavati sthitaḥ

10140573 tasyāpi bhagavān kṛṣṇaḥ kim atad vastu rūpyatām

10.14.57 śukadevaḥ parīkṣitam |

yan martya-līlaupayikaṁ sva-yoga-

māyā-balaṁ darśayatā gṛhītam |

vismāpanaṁ svasya ca saubhagarddheḥ

paraṁ padaṁ bhūṣaṇa-bhūṣaṇāṅgam ||25||

3.2.12 uddhavo viduram |

nandaḥ kim akarod brahman śreya evaṁ mahodayam |

yaśodā ca mahā-bhāgā papau yasyāḥ stanaṁ hariḥ ||26||

10.8.46 parīkṣit śukadevam |

na cāntar na bahir yasya na pūrvaṁ nāpi cāparam |

pūrvāparaṁ bahiś cāntar jagato yo jagac ca yaḥ ||27||

10.9.13 śukadevaḥ parīkṣitam |

nāyaṁ sukhāpo bhagavān dehināṁ gopikā-sutaḥ |

jñānināṁ cātma-bhūtānāṁ yathā bhaktimatām iha ||28||

10.9.21 śukadevaḥ parīkṣitam |

nemaṁ viriñco na bhavo na śrīr apy aṅga-saṁśrayā |

prasādaṁ lebhire gopī yat tat prāpa vimuktidāt ||29||

10.9.20 śukadevaḥ parīkṣitam |

asyāpi deva vapuṣo mad-anugrahāya

svecchāmayasya na tu bhūtamayasya ko’pi |
neśe mahi tv avasituṁ manasā’ntareṇa

sākṣāt tavaiva kim utātma-sukhānubhūteḥ ||30||

10.14.2 brahmā kṛṣṇam |

10140141 nārāyaṇas tvaṁ na hi sarva-dehinām

ātmāsy adhīśākhila-loka-sākṣī

10140143 nārāyaṇo’ṅgaṁ nara-bhū-jalāyanāt

tac cāpi satyaṁ na tavaiva māyā

10.14.14 brahmā kṛṣṇam |

10140291 athāpi te deva padāmbuja-dvaya-

prasāda-leśānugṛhīta eva hi
10140293 jānāti tattvaṁ bhagavan mahimno

na cānya eko'pi ciraṁ vicinvan

10.14.29 brahmā kṛṣṇam |

03090231 eṣa prapanna-varado ramayātma-śaktyā

03090232 yad yat kariṣyati gṛhīta-guṇāvatāraḥ

03090233 tasmin sva-vikramam idaṁ sṛjato’pi ceto

03090234 yuñjīta karma-śamalaṁ ca yathā vijahyām ||33||

3.9.23 brahmā nāradam |

07150751 yūyaṁ nṛ-loke bata bhūri-bhāgā

lokaṁ punānā munayo’bhiyanti

07150753 yeṣāṁ gṛhān āvasatīti sākṣād

gūḍhaṁ paraṁ brahma manuṣya-liṅgam

7.15.75 nārado yudhiṣṭhiram |

sattvaṁ viśuddhaṁ śrayate bhavān sthitau

śarīriṇāṁ śreya-upāyanaṁ vapuḥ |

veda-kriyā-yoga-tapaḥ-samādhibhis

tavārhaṇaṁ yena janaḥ samīhate ||35||

sattvaṁ na ced dhātar idaṁ nijaṁ bhaved

vijñānam ajñāna-bhidāpamārjanam |

guṇa-prakāśair anumīyate bhavān

prakāśate yasya ca yena vā guṇaḥ ||36||

na nāma-rūpe guṇa-janma-karmabhir

nirūpitavye tava tasya sākṣiṇaḥ |

mano-vacobhyām anumeya-vartmano

deva kriyāyāṁ pratiyanty athāpi hi ||37||

śṛṇvan gṛṇan saṁsmarayaṁś ca cintayan

nāmāni rūpāṇi ca maṅgalāni te |

kriyāsu yas tvac-caraṇāravindayor

āviṣṭa-cetā na bhavāya kalpate ||38||

10.2.34-37 devāḥ kṛṣṇam |

yasyānanaṁ makara-kuṇḍala-cāru-karṇa-

bhrājat-kapola-subhagaṁ savilāsa-hāsam |

nityotsavaṁ na tatṛpur dṛśibhiḥ pibantyo

nāryo narāś ca muditāḥ kupitā nimeś ca ||39||

[9.24.65 śukadevaḥ parīkṣitam |]

pradarśyātapta-tapasām avitṛpta-dṛśāṁ nṛṇām |

ādāyāntar adhād yas tu sva-bimbaṁ loka-locanam ||40||

[3.2.11 uddhavo viduram |]

yad dharma-sūnor bata rājasūye

nirīkṣya dṛk-svastyayanaṁ tri-lokaḥ |

kārtsnyena cādyeha gataṁ vidhātur

arvāk-sṛtau kauśalam ity amanyata ||41||

yasyānurāga-pluta-hāsa-rāsa-

līlāvaloka-pratilabdha-mānāḥ |

vraja-striyo dṛgbhir anupravṛtta-

dhiyo’vatasthuḥ kila kṛtya-śeṣāḥ ||42||

[3.2.13-14 uddhavo viduram |]

svayaṁ tv asāmyātiśayas tryadhīśaḥ

svārājya-lakṣmy-āpta-samasta-kāmaḥ |

baliṁ haradbhiś cira-loka-pālaiḥ

kirīṭa-koṭy-eḍita-pāda-pīṭhaḥ ||43||

aho bakī yaṁ stana-kāla-kūṭaṁ

jighāṁsayāpāyayad apy asādhvī |

lebhe gatiṁ dhātry-ucitāṁ tato’nyaṁ

kaṁ vā dayāluṁ śaraṇaṁ vrajema ||44||

[3.2.21 uddhavo viduram |]

parīto vatsapair vatsāṁś cārayan vyaharad vibhuḥ

yamunopavane kūjad- dvija-saṅkulitāṅghripe |

kaumārīṁ darśayaṁś ceṣṭāṁ prekṣaṇīyāṁ vrajaukasām

rudann iva hasan mugdha- bāla-siṁhāvalokanaḥ ||45||

[3.2.27 uddhavo viduram |]

sa eva go-dhanaṁ lakṣmyā niketaṁ sita-go-vṛṣam

cārayann anugān gopān raṇad-veṇur arīramat |

prayuktān bhoja-rājena māyinaḥ kāma-rūpiṇaḥ

līlayā vyanudat tāṁs tān bālaḥ krīḍanakān iva ||46||

[3.2.29 uddhavo viduram |]

śarac-chaśi-karair mṛṣṭaṁ mānayan rajanī-mukham |

gāyan kala-padaṁ reme strīṇāṁ maṇḍala-maṇḍanaḥ ||47||

[3.2.34 uddhavo viduram |]

āsan varṇās trayo hy asya gṛhṇato’nuyugaṁ tanūḥ |

śuklo raktas tathā pīta idānīṁ kṛṣṇatāṁ gataḥ ||48||

[10.8.13 gargo nanda-gopam |]

bahūni santi nāmāni rūpāṇi ca sutasya te |

guṇa-karmānurūpāṇi tāny ahaṁ veda no janāḥ ||49||

[10.8.15 gargo nanda-gopam |]

śrutvā guṇān bhuvana-sundara śṛṇvatāṁ te

nirviśya karṇa-vivarair harato’ṅga-tāpam |

rūpaṁ dṛśāṁ dṛśimatām akhilārtha-lābhaṁ

tvayy acyutāviśati cittam apatrapaṁ me ||50||

[10.52.37 rukmiṇī kṛṣṇam |]

ko nāma tṛpyed rasavit kathāyāṁ

mahattamaikānta-parāyaṇasya |

nāntaṁ guṇānām aguṇasya jagmur

yogeśvarā ye bhava-pādma-mukhyāḥ ||51||

[1.18.14 śaunakaḥ sūtam |]

iti bhāgavatārka-marīci-mālāyāṁ

bhagavac-chakti-tattvaṁ nāma

pañcamaḥ kiraṇaḥ

||5||

—o)0(o—

(6)

### ṣaṣṭhaḥ kiraṇaḥ

## bhagavad-rasa-tattvam

yena vistārito gaura-kṛpayā rasa-sāgaraḥ |

viśākhikā-svarāpaṁ taṁ rāmānandam ahaṁ bhaje ||\*||

mallānām aśanir nṛṇāṁ nara-varaḥ strīṇāṁ smaro mūrtimān

gopānāṁ sva-jano’satāṁ kṣiti-bhujāṁ śāstā sva-pitroḥ śiśuḥ |

mṛtyur bhoja-pater virāḍ aviduṣāṁ tattvaṁ paraṁ yogināṁ

vṛṣṇīnāṁ para-devateti vidito raṅgaṁ gataḥ sāgrajaḥ ||1||

10.43.17 śukadevaḥ parīkṣitam |

vayaṁ tu na vitṛpyāma uttama‑śloka‑vikrame |

yac‑chṛṇvatāṁ rasa‑jñānāṁ svādu svādu pade pade ||2||

01.1.19 śaunakaḥ sūtam |

viśvasya janma-sthiti-saṁyamārthe

kṛtāvatārasya padāmbujaṁ te |

vrajema sarve śaraṇaṁ yad īśa

smṛtaṁ prayacchaty abhayaṁ sva-puṁsām ||3||

3.25.42 kapilaḥ sva-mātaram |

sva-mātuḥ svinna-gātrāyā visrasta-kabara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane ||4||

10.9.18 śukadevaḥ parīkṣitam |

taravaḥ kiṁ na jīvanti bhastrāḥ kiṁ na śvasanty uta |

na khādanti na mehanti kiṁ grāme paśavo’pare ||5||

02.3.18 śaunakaḥ sūtam |

tvaṁ pratyag-ātmani tadā bhagavaty ananta

ānanda-mātra upapanna-samasta-śaktau |

bhaktiṁ vidhāya paramāṁ śanakair avidyā-

granthiṁ vibhetsyasi mamāham iti prarūḍham ||6||

4.11.30 svāyambhuva-manur dhruvam |

itthaṁ satāṁ brahma-sukhānubhūtyā

dāsyaṁ gatānāṁ para-daivatena |

māyāśritānāṁ nara-dārakeṇa

sākaṁ vijahruḥ kṛta-puṇya-puñjāḥ ||7||

10.12.11 parīkṣit śukadevam |

aho bhāgyam aho bhāgyaṁ nanda-gopa-vrajaukasām |

yan-mitraṁ paramānandaṁ pūrṇaṁ brahma sanātanam ||8||

10.14.32 brahmā kṛṣṇam |

uvāha kṛṣṇo bhagavān śrīdāmānaṁ parājitaḥ |

vṛṣabhaṁ bhadrasenas tu pralambo rohiṇī-sutam ||9||

10.18.24 śukadevaḥ parīkṣitam |

tad bhūri-bhāgyam iha janma kim apy aṭavyāṁ

yad gokule’pi katamāṅghri-rajo’bhiṣekam |

yaj jīvitaṁ tu nikhilaṁ bhagavān mukundas

tv adyāpi yat-pada-rajaḥ śruti-mṛgyam eva ||10||

eṣāṁ ghoṣa-nivāsinām uta bhavān kiṁ deva rāteti naś

ceto viśva-phalāt phalaṁ tvad-aparaṁ kutrāpy ayan muhyati |

sad-veṣād api pūtanāpi sakulā tvām eva devāpitā

yad dhāmārtha-suhṛt-priyātma-tanaya-prāṇāśayās tvat-kṛte ||11||

10.14.34-35 brahmā kṛṣṇam |

satyāśiṣo hi bhagavaṁs tava pāda-padmam

āśīs tathānubhajataḥ puruṣārtha-mūrteḥ |

apy evam arya bhagavān paripāti dīnān

vāśreva vatsakam anugraha-kātaro’smān ||12||

4.9.17 dhruvaḥ pṛśnigarbham |

tāsām avirataṁ kṛṣṇe kurvatīnāṁ sutekṣaṇam |

na punaḥ kalpate rājan saṁsāro’jñāna-sambhavaḥ ||13||

10.6.40 śukadevaḥ parīkṣitam |

iti nandādayo gopāḥ kṛṣṇa-rāma-kathāṁ mudā |

kurvanto ramamāṇāś ca nāvindan bhava-vedanām ||14||

10.11.58 śukadevaḥ parīkṣitam |

gopy ādade tvayi kṛtāgasi dāma tāvad

yā te daśāśru-kalilāñjana-sambhramākṣam |

vaktraṁ ninīya bhaya-bhāvanayā sthitasya

sā māṁ vimohayati bhīr api yad bibheti ||15||

1.8.31 kuntīdevī kṛṣṇam |

api smarati naḥ kṛṣṇo mātaraṁ suhṛdaḥ sakhīn |

gopān vrajaṁ cātma-nāthaṁ gāvo vṛndāvanaṁ girim ||16||

10.46.18 gopya uddhavam |

tayor itthaṁ bhagavati kṛṣṇe nanda-yaśodayoḥ |

vīkṣyānurāgaṁ paramaṁ nandam āhoddhavo mudā ||17||

10.46.29 śukadevaḥ parīkṣitam |

citraṁ bataitad ekena vapuṣā yugapat pṛthak |

gṛheṣu dvy-aṣṭa-sāhasraṁ striya eka udāvahat ||18||

10.69.2 nāradaḥ svagatam |

kasyānugraho’sya na deva vidmahe

tavāṅghri-reṇu-sparśādhikāraḥ |

yad-vāñchayā śrīr lalanācarat tapo

vihāya kāmān suciraṁ dhṛta-vrataḥ ||19||

10.16.36 nāgapatnyaḥ kṛṣṇam |

nāyaṁ śriyo’ṅga u nitānta-rateḥ prasādaḥ

svar-yoṣitāṁ nalina-gandha-rucāṁ kuto’nyāḥ |

rāsotsave’sya bhuja-daṇḍa-gṛhīta-kaṇṭha-

labdhāśiṣāṁ ya udagād vraja-vallabhīnām ||20||

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajaṁ sva-janam ārya-pathaṁ ca hitvā

bhejur mukunda-padavīṁ śrutibhir vimṛgyām ||21||

10.47.60-61 uddhava-gītam |

vande nanda-vraja-strīṇāṁ pāda-reṇum abhīkṣṇaśaḥ |

yāsāṁ hari-kathodgītaṁ punāti bhuvana-trayam ||22||

10.47.63 uddhava-gītam |

manaso vṛttayo naḥ syuḥ kṛṣṇa-pādāmbujāśrayāḥ |

vāco’bhidhāyinīr nāmnāṁ kāyas tat-prahvaṇādiṣu ||23||

10.47.66 gopā uddhavam |

etāḥ paraṁ tanu-bhṛto bhuvi gopa-vadhvo

govinda eva nikhilātmani rūṭha-bhāvāḥ |

vāñchanti yad bhava-bhiyo munayo vayaṁ ca

kiṁ brahma-janmabhir ananta-kathā-rasasya ||24||

10.47.58 uddhava-gītam |

aho’tidhanyā vraja-go-ramaṇyaḥ

stanyāmṛtaṁ pītam atīva te mudā |

yāsāṁ vibho vatsatarātmajātmanā

yat tṛptaye’dyāpy atha nacālam adhvarāḥ ||25||

10.14.31 brahmā kṛṣṇam |

gopyas tapaḥ kim acaran yad amuṣya rūpaṁ

lāvaṇya-sāram asamordhvam ananya-siddham |

dṛgbhiḥ pibanty anusavābhinavaṁ durāpam

ekānta-dhāma yaśasaḥ śriya aiśvarasya ||26||

yā dohane’vahanane mathanopalepa-

preṅkheṅkhanārbha-ruditokṣaṇa-mārjanādau |

gāyanti cainam anurakta-dhiyo’śru-kaṇṭhyo

dhanyā vraja-striya urukrama-citta-yānāḥ ||27||

prātar vrajād vrajata āviśataś ca sāyaṁ

gobhiḥ samaṁ kvaṇayato’sya niśamya veṇum |

nirgamya tūrṇam abalāḥ pathi bhūri-puṇyāḥ

paśyanti sa-smita-mukhaṁ sa-dayāvalokam ||28||

10.44.14-16 mathurā-nagaryaḥ parasparam |

sa eṣa nara-loke’sminn avatīrṇaḥ sva-māyayā |

reme strī-ratna-kūṭastho bhagavān prākṛto yathā ||29||

uddāma-bhāva-piśunāmala-valgu-hāsa-

vrīḍāvaloka-nihato madano’pi yāsām |

sammuhya cāpam ajahāt pramadottamās tā

yasyendriyaṁ vimathituṁ kuhakair na śekuḥ ||30||

[1.11.35-36 sūtaḥ śaunakādīn |]

gāḥ sannivartya sāyāhne saha-rāmo janārdanaḥ |

veṇuṁ viraṇayan goṣṭham agād gopair abhiṣṭutaḥ ||31||

gopīnāṁ paramānanda āsīd govinda-darśane |

kṣaṇaṁ yuga-śatam iva yāsāṁ yena vinābhavat ||32||

[10.19.15 śukadevaḥ parīkṣitam |]

akṣaṇvatāṁ phalam idaṁ na paraṁ vidāmaḥ

sakhyaḥ paśūn anuviveśatayor vayasyaiḥ |

vaktraṁ vrajeśa-sutayor anuveṇu-juṣṭaṁ

yair vā nipītam anurakta-kaṭākṣa-mokṣam ||33||

10.21.7 veṇu-gītam |

gopyaḥ kim ācarad ayaṁ kuśalaṁ sma veṇur

dāmodarādhara-sudhām api gopikānām |

bhuṅkte svayaṁ yad avaśiṣṭa-rasaṁ hradinyo

hṛṣyat-tvaco’śru mumucus taravo yathāryāḥ ||34||

10.21.9 veṇu-gītam |

kṛṣṇaṁ nirīkṣya vanitotsava-rūpa-śīlaṁ

śrutvā ca tat-kvaṇita-veṇu-vicitra-gītam |

devyo vimāna-gatayaḥ smara-nunna-sārā

bhraśyat prasūna-kavarā mumuhur vinīvyaḥ ||35||

10.21.12 veṇu-gītam |

nadyas tadā tad upadhārya mukunda-gītam

āvarta-lakṣita-manobhava-bhagna-vegāḥ |

āliṅgana-sthagitam ūrmi-bhujair murārer

gṛhṇanti pāda-yugalaṁ kamalopahārāḥ ||36||

10.21.15 veṇu-gītam |

hantāyam adrir abalā haridāsa-varyo

yad rāma-kṛṣṇa-caraṇa-sparaśa-pramodaḥ |

mānaṁ tanoti saha-go-gaṇayos tayor yat

pānīya-sūyavasa-kandara-kanda-mūlaiḥ ||37||

gā gopakair anuvanaṁ nayator udāra-

veṇu-svanaiḥ kala-padais tanu-bhṛtsu sakhyaḥ |

aspandanaṁ gatimatāṁ pulakas tarūṇāṁ

niryoga-pāśa-kṛta-lakṣaṇayor vicitram ||38||

10.21.18-19 veṇu-gītam |

aho vidhātas tava na kvacid dayā

saṁyojya maitryā praṇayena dehinaḥ |

tāṁś cākṛtārthān viyunaṅkṣy apārthakaṁ

vikrīḍitaṁ te’rbhaka-ceṣṭitaṁ yathā ||39||

10.39.19 yugala-gītam |

yasyānurāga-lalita-smita-valgu-mantra-

līlāvaloka-parirambhaṇa-rāsa-goṣṭhām |

nītāḥ sma naḥ kṣaṇam iva kṣaṇadā vinā taṁ

gopyaḥ kathaṁ nv atitarema tamo durantam ||40||

10.39.29 yugala-gītam |

tā nirāśā nivavṛtur govinda-vinivartane|

viśokā ahanī ninyur gāyantyaḥ priya-ceṣṭitam||41||

10.39.37 śukadevaḥ parīkṣitam |

api bata madhu-puryām ārya-putro’dhunāste

smarati sa pitṛ-gehān saumya bandhūṁś ca gopān |

kvacid api sa kathāṁ naḥ kiṅkarīṇāṁ gṛṇīte

bhujam aguru-sugandhaṁ mūrdhny adhāsyat kadā nu ||42||

10.47.21 rādhā uddhavam

yat tv ahaṁ bhavatīnāṁ vai dūre varte priyo dṛśām |

manasaḥ sannikarṣārthaṁ mad-anudhyāna-kāmyayā ||43||

yathā dūra-care preṣṭhe mana āviśya vartate |

strīṇāṁ ca na tathā cetaḥ sannikṛṣṭe’kṣi-gocare ||44||

10.47.34-35 kṛṣṇo gopīḥ |

yā mayā krīḍatā rātryāṁ vane’smin vraja āsthitāḥ |

alabdha-rāsāḥ kalyāṇyo māpur mad-vīrya-cintayā ||45||

10.47.37 kṛṣṇo gopīḥ |

paraṁ saukhyaṁ hi nairāśyaṁ svairiṇy apy āha piṅgalā |

taj jānatīnāṁ naḥ kṛṣṇe tathāpy āśā duratyayā ||46||

10.47.47 gopya uddhavam |

kvemāḥ striyo vana-carīr vyabhicāra-duṣṭāḥ

kṛṣṇe kva caiṣa paramātmani rūṭha-bhāvaḥ |

nanv īśvaro’nubhajato’viduṣo’pi sākṣāc

chreyas tanoty agada-rāja ivopayuktaḥ ||47||

10.47.59 uddhava-gītam |

kātyāyani mahāmāye mahā-yoginy adhīśvari |

nanda-gopa-sutaṁ devi patiṁ me kuru te namaḥ ||48||

10.22.4 śukadevaḥ parīkṣitam |

saṅkalpo viditaḥ sādhvyo bhavatināṁ madarcanam |

mayānu-moditaḥ so'sau satyo bhavitum arhati ||49||

na mayy āveśitadhiyāṁ kāmaḥ kāmāya kalpate |

bharjitāḥ kvathitā dhānā prāyo bījāya neṣyate ||50||

10.22.25-26 kṛṣṇo gopīḥ |

bhagavān api govindas teneivānnena gopakān |

caturvidhenāśayitvā svayaṁ ca bubhuje prabhuḥ ||51||

10.23.35 śukadevaḥ parīkṣitam |

nāsāṁ dvijāti-saṁskāro na nivāso gurāv api |

na tapo nātma-mīmāṁsā na śaucaṁ na kriyāḥ śubhāḥ ||52||

athāpi hy uttamaḥśloke kṛṣṇe yogeśvareśvare|

bhaktir dṛḍhā na cāsmākaṁ saṁskārādimatām api ||53||

10.23.43-44 yājīika-viprāḥ |

tato rūpa-guṇaudārya- sampannā prāha keśavam |

ākṛṣya smayantī jāta-hṛc-chayā ||54||

ehi vīra gṛhaṁ yāmo na tvāṁ tyaktum ihotsahe|

tvayonmathita-cittāyāḥ prasīda puruṣarṣabha ||55||

10.42.9-10 śukadevaḥ parīkṣitam |

kaḥ paṇḍitas tvad aparaṁ śaraṇaṁ samīyād

bhakta-priyād ṛta-giraḥ suhṛdaḥ kṛta-jñāt |

sarvān dadāti suhṛdo bhajato’bhikāmān

ātmanam apy upacayāpacayau na yasya ||56||

10.48.26 akrūraḥ kṛṣṇam |

bhajasva bhajanīyāṅghrim abhavāya bhava-cchidam |

yuktaṁ virahitaṁ śaktyā guṇa-mayyātma-māyayā ||57||

4.12.6 kuvero dhruvam |

yeṣāṁ sa eṣa bhagavān dayayed anantaḥ

sarvātmanāśrita-pado yadi nirvyalīkam |

te dustarām atitaranti ca deva-māyāṁ

naiṣāṁ mamāham iti dhīḥ śva-śṛgāla-bhakṣye ||58||

2.7.42 brahmā nāradam |

te vai vidanty atitaranti ca deva-māyāṁ

strī-śūdra-hūṇa-śabarā api pāpa-jīvāḥ |

yady adbhuta-krama-parāyaṇa-śīla-śikṣās

tiryag-janā api kim u śruta-dhāraṇā ye ||59||

2.7.46 brahmā nāradam |

iti bhāgavatārka-marīci-mālāyāṁ

bhagavad-rasa-tattvaṁ nāma

ṣaṣṭhaḥ kiraṇaḥ

||6||

—o)0(o—

(7)

### saptamaḥ kiraṇaḥ

## jīva-tattvam

gauḍa-rāṣṭra-sacīvatvaṁ hitvā gaura-padāśrayāt |

sanātanaṁ numas taṁ yo jīva-tattvam aśikṣayat ||\*||

bhayaṁ dvitīyābhiniveśataḥ syād

īśād apetasya viparyayo’smṛtiḥ |

tan-māyayāto budha ābhajet taṁ

bhaktyaikayeśaṁ guru-devatātmā ||1||

11.2.37 kavir nimim |

ekasyaiva mamāṁśasya jīvasyaiva mahā-mate |

bandho’syāvidyayānādir vidyayā ca tathetaraḥ ||2||

11.11.4 kṛṣṇa uddhavam |

guṇinām apy ahaṁ sūtraṁ mahatāṁ ca mahān aham |

sūkṣmāṇām apy ahaṁ jīvo durjayānām ahaṁ manaḥ ||3||

11.16.11 kṛṣṇa uddhavam |

ataḥ paraṁ yad avyaktam avyūḍha-guṇa-bṛṁhitam |

adṛṣṭāśruta-vastutvāt sa jīvo yat punar-bhavaḥ ||4||

1.3.32 sūtaḥ śaunakādīn |

ātmā jajāna na mariṣyati naidhate’sau

na kṣīyate savana-vid vyabhicāriṇāṁ hi |

sarvatra śaśvad anapāyy upalabdhi-mātraṁ

prāṇo yathendriya-balena vikalpitaṁ sat ||5||

11.3.38 pippalāyano nimim |

ātmā nityo’vyayaḥ śuddha ekaḥ kṣetra-jña āśrayaḥ |

avikriyaḥ sva-dṛg hetur vyāpako’saṅgy anāvṛtaḥ ||6||

etair dvādaśabhir vidvān ātmano lakṣaṇaiḥ paraiḥ |

ahaṁ mamety asad-bhāvaṁ dehādau mohajaṁ tyajet ||7||

svarṇaṁ yathā grāvasu hema-kāraḥ

kṣetreṣu yogais tad-abhijña āpnuyāt |

kṣetreṣu deheṣu tathātma-yogair

adhyātma-vid brahma-gatiṁ labheta ||8||

dehas tu sarva-saṅghāto jagat tasthur iti dvidhā |

atraiva mṛgyaḥ puruṣo neti netīty atat tyajan ||9||

buddher jāgaraṇaṁ svapnaḥ suṣuptir iti vṛttayaḥ |

tā yenaivānubhūyante so’dhyakṣaḥ puruṣaḥ paraḥ ||10||

7.7.19-21, 23, 25 prahlādo daitya-putrakān |

sva-kṛta-pureṣv amīṣv abahir-antara-saṁvaraṇaṁ

tava puruṣaṁ vadanty akhila-śakti-dhṛto’ṁśa-kṛtam |

iti nṛ-gatiṁ vivicya kavayo nigamāvapanaṁ

bhavata upāsate’ṅghrim abhavaṁ bhuvi viśvasitāḥ ||

10.87.20 śrutayo mahāviṣṇum |

yatholmukād visphuliṅgād dhūmād vāpi sva-sambhavāt |

apy ātmatvenābhimatād yathāgniḥ pṛthag ulmukāt ||12||

3.28.40 kapilaḥ sva-mātaram |

ekaḥ śuddhaḥ svayaṁ-jyotir nirguṇo’sau guṇāśrayaḥ |

sarva-go’nāvṛtaḥ sākṣī nirātmātmātmanaḥ paraḥ ||13||

4.20.7 viṣṇuḥ pṛthum |

yathārciṣo’gneḥ savitur gabhastayo

niryānti saṁyānty asakṛt sva-rociṣaḥ |

tathā yato’yaṁ guṇa-sampravāho

buddhir manaḥ khāni śarīra-sargāḥ ||14||

8.3.23 gajendro viṣṇum |

bhūtendriyāntaḥ-karaṇāt pradhānāj jīva-saṁjñitāt |

ātmā tathā pṛthag draṣṭā bhagavān brahma-saṁjñitaḥ ||15||

3.28.41 kapilaḥ sva-mātaram |

guṇair vicitrāḥ sṛjatīṁ sa-rūpāḥ prakṛtiṁ prajāḥ |

vilokya mumuhe sadyaḥ sa iha jñāna-gūhayā ||16||

3.26.5 kapilaḥ sva-mātaram |

aṇḍeṣu peśiṣu taruṣv aviniściteṣu

prāṇo hi jīvam upadhāvati tatra tatra |

sanne yad indriya-gaṇe’hami ca prasupte

kūṭa-stha āśayam ṛte tad-anusmṛtir naḥ ||

11.3.39 pippalāyano nimim |

yatreme sad-asad-rūpe pratiṣiddhe sva-saṁvidā |

avidyayātmani kṛte iti tad brahma-darśanam ||18||

yady eṣoparatā devī māyā vaiśāradī matiḥ |

sampanna eveti vidur mahimni sve mahīyate ||19||

1.3.33-34 sūtaḥ śaunakādīn |

bhagavān eka evaiṣa sarva-kṣetreṣv avasthitaḥ |

amuṣya durbhagatvaṁ vā kleśo vā karmabhiḥ kutaḥ ||20||

3.7.6 viduro maitreyam |

seyaṁ bhagavato māyā yan nayena virudhyate |

īśvarasya vimuktasya kārpaṇyam uta bandhanam ||21||

yad arthena vināmuṣya puṁsa ātma-viparyayaḥ |

pratīyata upadraṣṭuḥ sva-śiraś chedanādikaḥ ||22||

yathā jale candramasaḥ kampādis tat-kṛto guṇaḥ |

dṛśyate’sann api draṣṭur ātmano’nātmano guṇaḥ ||23||

3.7.9-11 maitreyo viduram |

evaṁ yoni-gato jīvaḥ sa nityo nirahaṅkṛtaḥ |

yāvad yatropalabhyeta tāvat svatvaṁ hi tasya tat ||24||

6.16.8 jīvo nāradam |

daivādhīne śarīre’smin guṇa-bhāvyena karmaṇā |

vartamāno’budhas tatra kartāsmīti nibadhyate ||25||

11.11.10 kṛṣṇa uddhavam |

evaṁ parābhidhyānena kartṛtvaṁ prakṛteḥ pumān |

karmasu kriyamāṇeṣu guṇair ātmani manyate ||26||

tad asya saṁsṛtir bandhaḥ pāra-tantryaṁ ca tat-kṛtam |

bhavaty akartur īśasya sākṣiṇo nirvṛtātmanaḥ ||27||

kārya-kāraṇa-kartṛtve kāraṇaṁ prakṛtiṁ viduḥ |

bhoktṛtve sukha-duḥkhānāṁ puruṣaṁ prakṛteḥ param ||28||

3.26.6-8 kapilaḥ sva-mātaram |

evaṁ kṛṣṇa-mater brahman nāsaktasyāmalātmanaḥ |

kālaḥ prādurabhūt kāle taḍit saudāmanī yathā ||29||

antar bahiś ca lokāṁs trīn paryemy askandita-vrataḥ |

anugrahān mahā-viṣṇor avighāta-gatiḥ kvacit ||30||

deva-dattām imāṁ vīṇāṁ svara-brahma-vibhūṣitām |

mūrcchayitvā hari-kathāṁ gāyamānaś carāmy aham ||31||

1.6.28, 31-32 nārado vyāsam |

śyāmāvadātāḥ śata-patra-locanāḥ

piśaṅga-vastrāḥ surucaḥ supeśasaḥ |

sarve catur-bāhava unmiṣan-maṇi-

praveka-niṣkābharaṇāḥ suvarcasaḥ ||32||

02.9.11 śukadevaḥ parīkṣitam |

yarhy abja-nābha-caraṇaiṣaṇayoru-bhaktyā

ceto-malāni vidhamed guṇa-karma-jāni |

tasmin viśuddha upalabhyata ātma-tattvaṁ

sākṣād yathāmala-dṛśoḥ savitṛ-prakāśaḥ ||33||

11.3.40 pippalāyano nimim |

sa vai nivṛtti-dharmeṇa vāsudevānukampayā |

bhagavad-bhakti-yogena tirodhatte śanair iha ||34||

yadendriyoparāmo’tha draṣṭrātmani pare harau |

vilīyante tadā kleśāḥ saṁsuptasyeva kṛtsnaśaḥ ||35||

aśeṣa-saṅkleśa-śamaṁ vidhatte

guṇānuvāda-śravaṇaṁ murāreḥ |

kiṁ vā punas tac-caraṇāravinda-

parāga-sevā-ratir ātma-labdhā ||36||

3.7.12-14 maitreyo viduram |

iti bhāgavatārka-marīci-mālāyāṁ

jīva-tattvaṁ nāma

saptamaḥ kiraṇaḥ

||7||

—o)0(o—

(8)

### aṣṭamaḥ kiraṇaḥ

## baddha-jīva-lakṣaṇam

māyayā jīva-sambandho yena pradarśitaḥ sphuṭam |

śrī-gaura-kṛpayā sākṣāt taṁ jīvaṁ praṇamāmy aham ||\*||

tasmād ahaṁ vigata-viklava uddhariṣya

ātmānam āśu tamasaḥ suhṛdātmanaiva |

bhūyo yathā vyasanam etad aneka-randhraṁ

mā me bhaviṣyad upasādita-viṣṇu-pādaḥ ||1||

3.31.21 garbhastho jīvaḥ |

sa eṣa yarhi prakṛter guṇeṣv abhiviṣajjate |

ahaṅkriyā-vimūḍhātmā kartāsmīty abhimanyate ||2||

tena saṁsāra-padavīm avaśo’bhyety anirvṛtaḥ |

prāsaṅgikaiḥ karma-doṣaiḥ sad-asan-miśra-yoniṣu ||3||

3.27.2-3 kapilaḥ sva-mātaram |

yad adhruvasya dehasya sānubandhasya durmatiḥ |

dhruvāṇi manyate mohād gṛha-kṣetra-vasūni ca ||4||

3.30.3 kapilaḥ sva-mātaram |

daivena te hata-dhiyo bhavataḥ prasaṅgāt

sarvāśubhopaśamanād vimukhendriyā ye |

kurvanti kāma-sukha-leśa-lavāya dīnā

lobhābhibhūta-manaso’kuśalāni śaśvat ||5||

kṣut-tṛṭ-tridhātubhir imā muhur ardyamānāḥ

śītoṣṇa-vāta-varaṣair itaretarāc ca |

kāmāgninācyuta-ruṣā ca sudurbhareṇa

sampaśyato mana urukrama sīdate me ||6||

ahny āpṛtārta-karaṇā niśi niḥśayānā

nānā-manoratha-dhiyā kṣaṇa-bhagna-nidrāḥ |

daivāhatārtha-racanā ṛṣayo’pi deva

yuṣmat-prasaṅga-vimukhā iha saṁsaranti ||7||

3.9.7-8, 10 brahmā kṛṣṇam |

jantur vai bhava etasmin yāṁ yāṁ yonim anuvrajet |

tasyāṁ tasyāṁ sa labhate nirvṛtiṁ na virajyate ||8||

3.30.4 kapilaḥ sva-mātaram |

kvacit pumān kvacic ca strī kvacin nobhayam andha-dhīḥ |

devo manuṣyas tiryag vā yathā-karma-guṇaṁ bhavaḥ ||9||

4.29.29 nāradaḥ prācīnabarhiṣam |

naraka-stho’pi dehaṁ vai na pumāṁs tyaktum icchati |

nārakyāṁ nirvṛtau satyāṁ deva-māyā-vimohitaḥ ||10||

sandahyamāna-sarvāṅga eṣām udvahanādhinā |

karoty avirataṁ mūḍho duritāni durāśayaḥ ||11||

ātma-jāyā-sutāgāra- paśu-draviṇa-bandhuṣu |

nirūḍha-mūla-hṛdaya ātmānaṁ bahu manyate ||12||

3.30.5,7,6 kapilaḥ sva-mātaram |

gṛheṣu kūṭa-dharmeṣu duḥkha-tantreṣv atandritaḥ |

kurvan duḥkha-pratīkāraṁ sukhavan manyate gṛhī ||13||

vārtāyāṁ lupyamānāyām ārabdhāyāṁ punaḥ punaḥ |

lobhābhibhūto niḥsattvaḥ parārthe kurute spṛhām ||14||

3.30.9,11 kapilaḥ sva-mātaram |

tatrāpy ajāta-nirvedo bhriyamāṇaḥ svayam bhṛtaiḥ |

jarayopātta-vairūpyo maraṇābhimukho gṛhe ||15||

āste’vamatyopanyastaṁ gṛha-pāla ivāharan |

āmayāvy apradīptāgnir alpāhāro’lpa-ceṣṭitaḥ ||16||

vāyunotkramatottāraḥ kapha-saṁruddha-nāḍikaḥ |

kāsa-śvāsa-kṛtāyāsaḥ kaṇṭhe ghura-ghurāyate ||17||

evaṁ kuṭumba-bharaṇe vyāpṛtātmājitendriyaḥ |

mriyate rudatāṁ svānām uru-vedanayāsta-dhīḥ ||18||

3.30.14-16, 18 kapilaḥ sva-mātaram |

jīvo hy asyānugo deho bhūtendriya-mano-mayaḥ |

tan-nirodho’sya maraṇam āvirbhāvas tu sambhavaḥ ||19||

3.32.44 kapilaḥ sva-mātaram |

jīvasya saṁsṛtīr bahvīr avidyā-karma-nirmitāḥ |

yāsv aṅga praviśann ātmā na veda gatim ātmanaḥ ||20||

3.32.38 kapilaḥ sva-mātaram |

śva-viḍ-varāhoṣṭra-kharaiḥ saṁstutaḥ puruṣaḥ paśuḥ |

na yat-karṇa-pathopeto jātu nāma gadāgrajaḥ ||21||

bile batorukrama-vikramān ye

na śṛṇvataḥ karṇa-puṭe narasya |

jihvāsatī dārdurikeva sūta

na copagāyaty urugāya-gāthāḥ ||22||

bhāraḥ paraṁ paṭṭa-kirīṭa-juṣṭam

apy uttamāṅgaṁ na namen mukundam |

śāvau karau no kurute saparyāṁ

harer lasat-kāñcana-kaṅkaṇau vā ||23||

barhāyite te nayane narāṇāṁ

liṅgāni viṣṇor na nirīkṣato ye |

pādau nṛṇāṁ tau druma-janma-bhājau

kṣetrāṇi nānuvrajato harer yau ||24||

jīvañ chavo bhāgavatāṅghri-reṇuṁ

na jātu martyo’bhilabheta yas tu |

śrī-viṣṇu-padyā manujas tulasyāḥ

śvasañ chavo yas tu na veda gandham ||25||

tad aśma-sāraṁ hṛdayaṁ batedaṁ

yad gṛhyamāṇair hari-nāma-dheyaiḥ |

na vikriyetātha yadā vikāro

netre jalaṁ gātra-ruheṣu harṣaḥ ||26||

2.3.19-24 śaunakaḥ sūtam |

abhyarthitas tadā tasmai sthānāni kalaye dadau |

dyūtaṁ pānaṁ striyaḥ sūnā yatrādharmaś catur-vidhaḥ ||27||

punaś ca yācamānāya jāta-rūpam adāt prabhuḥ |

tato’nṛtaṁ madaṁ kāmaṁ rajo vairaṁ ca pañcamam ||28||

1.17.38-39 sūtaḥ śaunakādīn |

etāḥ saṁsṛtayaḥ puṁso guṇa-karma-nibandhanāḥ |

yeneme nirjitāḥ saumya guṇā jīvena citta-jāḥ |

bhakti-yogena man-niṣṭho mad-bhāvāya prapadyate ||29||

tasmād deham imaṁ labdhvā jñāna-vijñāna-sambhavam |

guṇa-saṅgaṁ vinirdhūya māṁ bhajantu vicakṣaṇāḥ ||30||

11.25.32-33 kṛṣṇa uddhavam |

yasminn idaṁ protam aśeṣam otaṁ

paṭo yathā tantu-vitāna-saṁsthaḥ |

ya eṣa saṁsāra-taruḥ purāṇaḥ

karmātmakaḥ puṣpa-phale prasūte ||31||

dve asya bīje śata-mūlas tri-nālaḥ

pañca-skandhaḥ pañca-rasa-prasūtiḥ |

daśaika-śākho dvi-suparṇa-nīḍas

tri-valkalo dvi-phalo’rkaṁ praviṣṭaḥ ||32||

adanti caikaṁ phalam asya gṛdhrā

grāme-carā ekam araṇya-vāsāḥ |

haṁsā ya ekaṁ bahu-rūpam ijyair

māyā-mayaṁ veda sa veda vedam ||33||

evaṁ gurūpāsanayaika-bhaktyā

vidyā-kuṭhāreṇa śitena dhīraḥ |

vivṛścya jīvāśayam apramattaḥ

sampadya cātmānam atha tyajāstram ||34||

11.12.21-24 kṛṣṇa uddhavam |

atha baddhasya muktasya vailakṣaṇyaṁ vadāmi te |

viruddha-dharmiṇos tāta sthitayor eka-dharmiṇi ||35||

suparṇāv etau sadṛśau sakhāyau

yadṛcchayaitau kṛta-nīḍau ca vṛkṣe |

ekas tayoḥ khādati pippalānnam

anyo niranno’pi balena bhūyān ||36||

ātmānam anyaṁ ca sa veda vidvān

apippalādo na tu pippalādaḥ |

yo’vidyayā yuk sa tu nitya-baddho

vidyā-mayo yaḥ sa tu nitya-muktaḥ ||37||

11.11.5-7 kṛṣṇa uddhavam |

āstīrya darbhaiḥ prāg-agraiḥ kārtsnyena kṣiti-maṇḍalam |

stabdho bṛhad-vadhān mānī karma nāvaiṣi yat param |

tat karma hari-toṣaṁ yat sā vidyā tan-matir yayā ||38||

nāradaḥ prācīnabarhiṣam |

tāvad bhayaṁ draviṇa-deha-suhṛn-nimittaṁ

śokaḥ spṛhā paribhavo vipulaś ca lobhaḥ |

tāvan mamety asad-avagraha ārti-mūlaṁ

yāvan na te’ṅghrim abhayaṁ pravṛṇīta lokaḥ ||39||

3.9.6 brahmā kṛṣṇam |

nūnaṁ vimuṣṭa-matayas tava māyayā te

ye tvāṁ bhavāpyaya-vimokṣaṇam anya-hetoḥ |

arcanti kalpaka-taruṁ kuṇapopabhogyam

icchanti yat sparśajaṁ niraye’pi nṝṇām ||40||

4.9.9 dhruvaḥ pṛśnigarbham |

yo’ntaḥ praviśya mama vācam imāṁ prasuptāṁ

sañjīvayaty akhila-śakti-dharaḥ sva-dhāmnā |

anyāṁś ca hasta-caraṇa-śravaṇa-tvag-ādīn

prāṇān namo bhagavate puruṣāya tubhyam ||41||

ekas tvam eva bhagavann idam ātma-śaktyā

māyākhyayoru-guṇayā mahad-ādy-aśeṣam |

sṛṣṭvānuviśya puruṣas tad-asad-guṇeṣu

nāneva dāruṣu vibhāvasuvad vibhāsi ||42||

4.9.6-7 dhruvaḥ pṛśnigarbham |

yo’nugrahārthaṁ bhajatāṁ pāda-mūlam

anāma-rūpo bhagavān anantaḥ |

nāmāni rūpāṇi ca janma-karmabhir

bheje sa mahyaṁ paramaḥ prasīdatu ||43||

6.4.33 dakṣa-haṁsaguhya-stotram |

iti bhāgavatārka-marīci-mālāyāṁ

baddha-jīva-lakṣaṇaṁ nāma

aṣṭamaḥ kiraṇaḥ

||8||

—o)0(o—

(9)

### navamaḥ kiraṇaḥ

## bhāgyavaj-jīva-lakṣaṇam

jīvān kṛṣṇonmukhān kṛtvā kīrtanānanda-varṣaṇāt |

gauḍa-bhāmau nanartāsmin nityānanda-prabhuṁ bhaje ||\*||

antarbhave’nanta bhavantam eva

hy atat tyajanto mṛgayanti santaḥ |

asantam apy anty ahim antareṇa

antaṁ guṇaṁ taṁ kim u yanti santaḥ ||1||

10.14.28 brahmā kṛṣṇam |

tasmān na kāryaḥ santrāso na kārpaṇyaṁ na sambhramaḥ |

buddhvā jīva-gatiṁ dhīro mukta-saṅgaś cared iha ||2||

3.31.47 kapilaḥ sva-mātaram |

sva-dharma-niṣṭhaḥ śata-janmabhiḥ pumān

viriñcatām eti tataḥ paraṁ hi mām |

avyākṛtaṁ bhāgavato’tha vaiṣṇavaṁ

padaṁ yathāhaṁ vibudhāḥ kalātyaye ||3||

4.24.29 rudraḥ pracetasaḥ |

nānyatra mad bhagavataḥ pradhāna-puruṣeśvarāt |

ātmanaḥ sarva-bhūtānāṁ bhayaṁ tīvraṁ nivartate ||4||

3.25.41 kapilaḥ sva-mātaram |

na tathā badhyate vidvān tatra tatrādayan guṇān |

prakṛti-stho’py asaṁsakto yathā khaṁ savitānilaḥ ||5||

vaiśāradyekṣayāsaṅga- śitayā chinna-saṁśayaḥ |

pratibuddha iva svapnān nānātvād vinivartate ||6||

yasya syur vīta-saṅkalpāḥ prāṇendriya-mano-dhiyām |

vṛttayaḥ sa vinirmukto deha-stho’pi hi tad-guṇaiḥ ||7||

yasyātmā hiṁsyate hiṁsrair yena kiñcid yadṛcchayā |

arcyate vā kvacit tatra na vyatikriyate budhaḥ ||8||

na stuvīta na nindeta kurvataḥ sādhv asādhu vā |

vadato guṇa-doṣābhyāṁ varjitaḥ sama-dṛṅ muniḥ ||9||

na kuryān na vadet kiñcin na dhyāyet sādhv asādhu vā |

ātmārāmo’nayā vṛttyā vicarej jaḍa-van muniḥ ||10||

11.11.12-17 kṛṣṇa uddhavam |

yaś ca mūḍhatamo loke yaś ca buddheḥ paraṁ gataḥ |

tāv ubhau sukham edhete kliśyaty antarito janaḥ ||11||

arthābhāvaṁ viniścitya pratītasyāpi nātmanaḥ |

tāṁ cāpi yuṣmac-caraṇa- sevayāhaṁ parāṇude ||12||

yat-sevayā bhagavataḥ kūṭa-sthasya madhu-dviṣaḥ |

rati-rāso bhavet tīvraḥ pādayor vyasanārdanaḥ ||13||

durāpā hy alpa-tapasaḥ sevā vaikuṇṭha-vartmasu |

yatropagīyate nityaṁ deva-devo janārdanaḥ ||14||

3.7.17-20 vidūro maitreyam |

na karhicin mat-parāḥ śānta-rūpe

naṅkṣyanti no me’nimiṣo leḍhi hetiḥ |

yeṣām ahaṁ priya ātmā sutaś ca

sakhā guruḥ suhṛdo daivam iṣṭam ||15||

3.25.38 kapilaḥ sva-mātaram |

sarva-bhūteṣu cātmānaṁ sarva-bhūtāni cātmani |

īkṣetānanya-bhāvena bhūteṣv iva tad-ātmatām ||16||

tasmād imāṁ svāṁ prakṛtiṁ daivīṁ sad-asad-ātmikām |

durvibhāvyāṁ parābhāvya svarūpeṇāvatiṣṭhate ||17||

3.28.42,44 kapilaḥ sva-mātaram |

asevayāyaṁ prakṛter guṇānāṁ

jñānena vairāgya-vijṛmbhitena |

yogena mayy arpitayā ca bhaktyā

māṁ pratyag-ātmānam ihāvarundhe ||18||

3.25.27 kapilaḥ sva-mātaram |

deha-stho’pi na deha-stho vidvān svapnād yathotthitaḥ |

adeha-stho’pi deha-sthaḥ ku-matiḥ svapna-dṛg yathā ||19||

indriyair indriyārtheṣu guṇair api guṇeṣu ca |

gṛhyamāṇeṣv ahaṁ kuryān na vidvān yas tv avikriyaḥ ||20||

evaṁ viraktaḥ śayana āsanāṭana-majjane |

darśana-sparśana-ghrāṇa- bhojana-śravaṇādiṣu ||21||

11.11.8-9,11 kṛṣṇa uddhavam |

na hy ato’nyaḥ śivaḥ panthā viśataḥ saṁsṛtāv iha |

vāsudeve bhagavati bhakti-yogo yato bhavet ||22||

bhagavān brahma kārtsnyena trir anvīkṣya manīṣayā |

tad adhyavasyat kūṭa-stho ratir ātman yato bhavet ||23||

2.2.33-34 śukadevaḥ parīkṣitam |

pibanti ye bhagavata ātmanaḥ satāṁ

kathāmṛtaṁ śravaṇa-puṭeṣu sambhṛtam |

punanti te viṣaya-vidūṣitāśayaṁ

vrajanti tac-caraṇa-saroruhāntikam ||24||

2.2.37 śukadevaḥ parīkṣitam |

vijita-hṛṣīka-vāyubhir adānta-manas turagaṁ

ya iha yatanti yantum ati-lolam upāya-khidaḥ |

vyasana-śatānvitāḥ samavahāya guroś caraṇaṁ

vaṇija ivāja santy akṛta-karṇa-dharā jaladhau ||25||

10.87.33 śrutayo mahāviṣṇum |

animittā bhāgavatī bhaktiḥ siddher garīyasī |

jarayaty āśu yā kośaṁ nigīrṇam analo yathā ||26||

3.25.33 kapilaḥ sva-mātaram |

etāvān eva loke’smin puṁsāṁ niḥśreyasodayaḥ |

tīvreṇa bhakti-yogena mano mayy arpitaṁ sthiram ||27||

3.25.44 kapilaḥ sva-mātaram |

sattvaṁ rajas tama iti prakṛter guṇās tair

yuktaḥ parama-puruṣa eka ihāsya dhatte |

sthity-ādaye hari-viriñci-hareti saṁjñāḥ

śreyāṁsi tatra khalu sattva-tanor nṝṇāṁ syuḥ ||28||

pārthivād dāruṇo dhūmas tasmād agnis trayīmayaḥ |

tamasas tu rajas tasmāt sattvaṁ yad brahma-darśanam ||29||

bhejire munayo’thāgre bhagavantam adhokṣajam |

sattvaṁ viśuddhaṁ kṣemāya kalpante ye’nu tān iha ||30||

mumukṣavo ghora-rūpān hitvā bhūta-patīn atha |

nārāyaṇa-kalāḥ śāntā bhajanti hy anasūyavaḥ ||31||

rajas-tamaḥ-prakṛtayaḥ sama-śīlā bhajanti vai |

pitṛ-bhūta-prajeśādīn śriyaiśvarya-prajepsavaḥ ||32||

vāsudeva-parā vedā vāsudeva-parā makhāḥ |

vāsudeva-parā yoga vāsudeva-parāḥ kriyāḥ ||33||

vāsudeva-paraṁ jñānaṁ vāsudeva-paraṁ tapaḥ |

vāsudeva-paro dharmo vāsudeva-parā gatiḥ ||34||

1.2.23-29 sūtaḥ śaunakādīn |

yaḥ paraṁ raṁhasaḥ sākṣāt tri-guṇāj jīva-saṁjñitāt |

bhagavantaṁ vāsudevaṁ prapannaḥ sa priyo hi me ||35||

4.24.28 rudraḥ pracetasaḥ |

namo’nantāya sūkṣmāya kūṭa-sthāya vipaścite |

nānā-vādānurodhāya vācya-vācaka-śaktaye ||36||

namaḥ pramāṇa-mūlāya kavaye śāstra-yonaye |

pravṛttāya nivṛttāya nigamāya namo namaḥ ||37||

10.16.43-44 nāgapatnyaḥ kṛṣṇam |

iti bhāgavatārka-marīci-mālāyāṁ

bhāgyavaj-jīva-lakṣaṇaṁ nāma

navamaḥ kiraṇaḥ

||9||

—o)0(o—

(10)

### daśamaḥ kiraṇaḥ

## acintya-bhedābheda-lakṣaṇam

bhedābhedam acintyaṁ yan mat-avāda-nivartanam |

gaurājñayodhṛtaṁ yena naumi gopāla-bhaṭṭakam ||\*||

purā mayā proktam ajāya nābhye

padme niṣaṇṇāya mamādi-sarge |

jñānaṁ paraṁ man-mahimāvabhāsaṁ

yat sūrayo bhāgavataṁ vadanti ||1||

3.4.13 kṛṣṇa uddhavam |

yāvān ahaṁ yathā-bhāvo yad-rūpa-guṇa-karmakaḥ |

tathaiva tattva-vijñānam astu te mad-anugrahāt ||2||

aham evāsam evāgre nānyad yat sad-asat param |

paścād ahaṁ yad etac ca yo’vaśiṣyeta so’smy aham ||3||

ṛte’rthaṁ yat pratīyeta na pratīyeta cātmani |

tad vidyād ātmano māyāṁ yathābhāso yathā tamaḥ ||4||

yathā mahānti bhūtāni bhūteṣūccāvaceṣv anu |

praviṣṭāny apraviṣṭāni tathā teṣu na teṣv aham ||5||

etāvad eva jijñāsyaṁ tattva-jijñāsunātmanaḥ |

anvaya-vyatirekābhyāṁ yat syāt sarvatra sarvadā ||6||

etan mataṁ samātiṣṭha parameṇa samādhinā |

bhavān kalpa-vikalpeṣu na vimuhyati karhicit ||7||

2.9.31-36 kṛṣṇo brahmāṇam |

kālād guṇa-vyatikaraḥ pariṇāmaḥ svabhāvataḥ |

karmaṇo janma mahataḥ puruṣādhiṣṭhitād abhūt ||8||

mahatas tu vikurvāṇād rajaḥ-sattvopabṛṁhitāt |

tamaḥ-pradhānas tv abhavad dravya-jñāna-kriyātmakaḥ ||9||

so’haṅkāra iti prokto vikurvan samabhūt tridhā |

vaikārikas taijasaś ca tāmasaś ceti yad-bhidā |

dravya-śaktiḥ kriyā-śaktir jñāna-śaktir iti prabho ||10||

tāmasād api bhūtāder vikurvāṇād abhūn nabhaḥ |

tasya mātrā guṇaḥ śabdo liṅgaṁ yad draṣṭṛ-dṛśyayoḥ ||11||

nabhaso’tha vikurvāṇād abhūt sparśa-guṇo’nilaḥ |

parānvayāc chabdavāṁś ca prāṇa ojaḥ saho balam ||12||

vāyor api vikurvāṇāt kāla-karma-svabhāvataḥ |

udapadyata tejo vai rūpavat sparśa-śabdavat ||13||

tejasas tu vikurvāṇād āsīd ambho rasātmakam |

rūpavat sparśavac cāmbho ghoṣavac ca parānvayāt ||14||

viśeṣas tu vikurvāṇād ambhaso gandhavān abhūt |

parānvayād rasa-sparśa- śabda-rūpa-guṇānvitaḥ ||15||

2.5.22-29 brahmā nāradam |

guṇa-vyatikarākāro nirviśeṣo’pratiṣṭhitaḥ |

puruṣas tad-upādānam ātmānaṁ līlayāsṛjat ||16||

viśvaṁ vai brahma-tan-mātraṁ saṁsthitaṁ viṣṇu-māyayā |

īśvareṇa paricchinnaṁ kālenāvyakta-mūrtinā ||17||

3.10.11-12 maitreyo viduram |

naivaikādaśa pañca trīn bhāvān bhūteṣu yena vai |

īkṣetāthaikam apy eṣu taj jñānaṁ mama niścitam ||18||

etad eva hi vijñānaṁ na tathaikena yena yat |

sthity-utpatty-apyayān paśyed bhāvānāṁ tri-guṇātmanām ||19||

ādāv ante ca madhye ca sṛjyāt sṛjyaṁ yad anviyāt |

punas tat-pratisaṅkrāme yac chiṣyeta tad eva sat ||20||

karmaṇāṁ pariṇāmitvād ā-viriñcyād amaṅgalam |

vipaścin naśvaraṁ paśyed adṛṣṭam api dṛṣṭa-vat ||21||

11.19.14-16, 18 kṛṣṇa uddhavam |

yad upādāya pūrvas tu bhāvo vikurute’param |

ādir anto yadā yasya tat satyam abhidhīyate ||22||

11.24.18 kṛṣṇa uddhavam |

vilakṣaṇaḥ sthūla-sūkṣmād dehād ātmekṣitā sva-dṛk |

yathāgnir dāruṇo dāhyād dāhako’nyaḥ prakāśakaḥ ||23||

nirodhotpatty-aṇu-bṛhan- nānātvaṁ tat-kṛtān guṇān |

antaḥ praviṣṭa ādhatta evaṁ deha-guṇān paraḥ ||24||

11.10.8-9 kṛṣṇa uddhavam |

sattva-saṅgād ṛṣīn devān rajasāsura-mānuṣān |

tamasā bhūta-tiryaktvaṁ bhrāmito yāti karmabhiḥ ||25||

nṛtyato gāyataḥ paśyan yathaivānukaroti tān |

evaṁ buddhi-guṇān paśyann anīho’py anukāryate ||26||

yathāmbhasā pracalatā taravo’pi calā iva |

cakṣuṣā bhrāmyamāṇena dṛśyate bhramatīva bhūḥ ||27||

yathā manoratha-dhiyo viṣayānubhavo mṛṣā |

svapna-dṛṣṭāś ca dāśārha tathā saṁsāra ātmanaḥ ||28||

arthe hy avidyamāne’pi saṁsṛtir na nivartate |

dhyāyato viṣayān asya svapne’narthāgamo yathā ||29||

11.22.52-56 kṛṣṇa uddhavam |

yena cetayate viśvaṁ viśvaṁ cetayate na yam |

yo jāgarti śayāne’smin nāyaṁ taṁ veda veda saḥ ||30||

ātmāvāsyam idaṁ viśvaṁ yat kiñcij jagatyāṁ jagat |

tena tyaktena bhuñjīthā mā gṛdhaḥ kasya svid dhanam ||31||

na yasyādy-antau madhyaṁ ca svaḥ paro nāntaraṁ bahiḥ |

viśvasyāmūni yad yasmād viśvaṁ ca tad ṛtaṁ mahat ||32||

8.1.9-10,12 svāyambhuva-manuḥ

yasminn idaṁ yataś cedaṁ yenedaṁ ya idaṁ svayam |

yo’smāt parasmāc ca paras taṁ prapadye svayambhuvam ||33||

8.3.3 gajendro viṣṇum |

tasmai namaḥ pareśāya brahmaṇe’nanta-śaktaye |

arūpāyoru-rūpāya nama āścarya-karmaṇe ||34||

08.3.9 gajendro viṣṇum |

yatra yena yato yasya yasmai yad yad yathā yadā |

syād idaṁ bhagavān sākṣāt pradhāna-puruṣeśvaraḥ ||35||

10.85.4 vasudevo rāma-kṛṣṇau

na ghaṭata udbhavaḥ prakṛti-puruṣayor ajayor

ubhaya-yujā bhavanty asu-bhṛto jala-budbuda-vat |

tvayi ta ime tato vividha-nāma-guṇaiḥ parame

sarita ivārṇave madhuni lilyur aśeṣa-rasāḥ ||36||

nṛṣu tava māyayā bhramam amīṣv avagatya bhṛśaṁ

tvayi su-dhiyo’bhave dadhati bhāvam anuprabhavam |

katham anuvartatāṁ bhava-bhayaṁ tava yad bhrū-kuṭiḥ

sṛjati muhus tri-nemir abhavac-charaṇeṣu bhayam ||37||

10.87.30-31 śrutayo mahāviṣṇum |

yathādri-prabhavā nadyaḥ parjanyāpūritāḥ prabho |

viśanti sarvataḥ sindhuṁ tadvat tvāṁ gatayo’ntataḥ ||38||

10.40.10 akrūraḥ kṛṣṇam |

iti bhāgavatārka-marīci-mālāyāṁ

acintya-bhedābheda-lakṣaṇam

daśamaḥ kiraṇaḥ

||10||

—o)0(o—

(11)

### ekādaśaḥ kiraṇaḥ

## abhidheya-vicāraḥ

śāstrābhidheyam udghāṭya śuddhā bhaktir nirūpitā |

śrī-caitanyājñayā yena vande taṁ rāpa-saṁjñakam ||\*||

labdhvā su-durlabham idaṁ bahu-sambhavānte

mānuṣyam artha-dam anityam apīha dhīraḥ |

tūrṇaṁ yateta na pated anu-mṛtyu yāvan

niḥśreyasāya viṣayaḥ khalu sarvataḥ syāt ||1||

11.9.29 kṛṣṇa uddhavam |

yogās trayo mayā proktā nṝṇāṁ śreyo-vidhitsayā |

jñānaṁ karma ca bhaktiś ca nopāyo’nyo’sti kutracit ||2||

11.20.6 kṛṣṇa uddhavam |

mukha-bāhūru-pādebhyaḥ puruṣasyāśramaiḥ saha |

catvāro jajñire varṇā guṇair viprādayaḥ pṛthak ||3||

ya eṣāṁ puruṣaṁ sākṣād ātma-prabhavam īśvaram |

na bhajanty avajānanti sthānād bhraṣṭāḥ patanty adhaḥ ||4||

11.5.2-3 cāmaso nimim |

iṣṭveha devatā yajñaiḥ svar-lokaṁ yāti yājñikaḥ |

bhuñjīta deva-vat tatra bhogān divyān nijārjitān ||5||

11.10.23 kṛṣṇa uddhavam |

sva-puṇyopacite śubhre vimāna upagīyate |

gandharvair viharan madhye devīnāṁ hṛdya-veṣa-dhṛk ||6||

strībhiḥ kāmaga-yānena kiṅkiṇī-jāla-mālinā |

krīḍan na vedātma-pātaṁ surākrīḍeṣu nirvṛtaḥ ||7||

paśūn avidhinālabhya preta-bhūta-gaṇān yajan |

narakān avaśo jantur gatvā yāty ulbaṇaṁ tamaḥ ||8||

karmāṇi duḥkhodarkāṇi kurvan dehena taiḥ punaḥ |

deham ābhajate tatra kiṁ sukhaṁ martya-dharmiṇaḥ ||9||

lokānāṁ loka-pālānāṁ mad-bhayaṁ kalpa-jīvinām |

brahmaṇo’pi bhayaṁ matto dvi-parārdha-parāyuṣaḥ ||10||

guṇāḥ sṛjanti karmāṇi guṇo’nusṛjate guṇān |

jīvas tu guṇa-saṁyukto bhuṅkte karma-phalāny asau ||11||

yāvat syād guṇa-vaiṣamyaṁ tāvan nānātvam ātmanaḥ |

nānātvam ātmano yāvat pāratantryaṁ tadaiva hi ||12||

yāvad asyāsvatantratvaṁ tāvad īśvarato bhayam |

ya etat samupāsīraṁs te muhyanti śucārpitāḥ ||13||

11.10.26-27, 29-33 kṛṣṇa uddhavam |

su-dustarām imāṁ manye yoga-caryām anātmanaḥ |

yathāñjasā pumān sidhyet tan me brūhy añjasācyuta ||14||

prāyaśaḥ puṇḍarīkākṣa yuñjanto yogino manaḥ |

viṣīdanty asamādhānān mano-nigraha-karśitāḥ ||15||

11.29.1-2 uddhavaḥ kṛṣṇam |

antarāyān vadanty etā yuñjato yogam uttamam |

mayā sampadyamānasya kāla-kṣapaṇa-hetavaḥ ||16||

11.15.33 kṛṣṇa uddhavam |

yogasya tapasaś caiva nyāsasya gatayo’malāḥ |

mahar janas tapaḥ satyaṁ bhakti-yogasya mad-gatiḥ ||17||

11.24.14 kṛṣṇa uddhavam |

yat-pāda-paṅkaja-palāśa-vilāsa-bhaktyā

karmāśayaṁ grathitam udgrathayanti santaḥ |

tadvan na rikta-matayo yatayo’pi ruddha-

sroto-gaṇās tam araṇaṁ bhaja vāsudevam ||18||

4.22.39 sanat-kumāraḥ pṛthum

neha yat karma dharmāya na virāgāya kalpate |

na tīrtha-pada-sevāyai jīvann api mṛto hi saḥ ||19||

3.23.56 devahūtiḥ kardamam

karmaṇy asminn anāśvāse dhūma-dhūmrātmanāṁ bhavān |

āpāyayati govinda- pāda-padmāsavaṁ madhu ||20||

1.18.12 śaunakaḥ sūtam |

brahma-varcasa-kāmas tu yajeta brahmaṇaḥ patim |

indram indriya-kāmas tu prajā-kāmaḥ prajāpatīn ||20||

devīṁ māyāṁ tu śrī-kāmas tejas-kāmo vibhāvasum |

vasu-kāmo vasūn rudrān vīrya-kāmo’tha vīryavān ||21||

annādya-kāmas tv aditiṁ svarga-kāmo’diteḥ sutān |

viśvān devān rājya-kāmaḥ sādhyān saṁsādhako viśām ||22||

āyuṣ-kāmo’śvinau devau puṣṭi-kāma ilāṁ yajet |

pratiṣṭhā-kāmaḥ puruṣo rodasī loka-mātarau ||23||

rūpābhikāmo gandharvān strī-kāmo’psara urvaśīm |

ādhipatya-kāmaḥ sarveṣāṁ yajeta parameṣṭhinam ||24||

yajñaṁ yajed yaśas-kāmaḥ kośa-kāmaḥ pracetasam |

vidyā-kāmas tu giriśaṁ dāmpatyārtha umāṁ satīm ||25||

dharmārtha uttama-ślokaṁ tantuḥ tanvan pitṝn yajet |

rakṣā-kāmaḥ puṇya-janān ojas-kāmo marud-gaṇān ||26||

rājya-kāmo manūn devān nirṛtiṁ tv abhicaran yajet |

kāma-kāmo yajet somam akāmaḥ puruṣaṁ param ||27||

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param ||28||

etāvān eva yajatām iha niḥśreyasodayaḥ |

bhagavaty acalo bhāvo yad bhāgavata-saṅgataḥ ||29||

2.3.2-11 śukadevaḥ parīkṣitam |

na sādhayati māṁ yogo na sāṅkhyaṁ dharma uddhava |

na svādhyāyas tapas tyāgo yathā bhaktir mamorjitā ||30||

11.14.20 kṛṣṇa uddhavam |

vidyā-tapaḥ-prāṇa-nirodha-maitrī

tīrthābhiṣeka-vrata-dāna-japyaiḥ |

nātyanta-śuddhiṁ labhate’ntar-ātmā

yathā hṛdi-sthe bhagavaty anante ||31||

tasmāt sarvātmanā rājan hṛdi-sthaṁ kuru keśavam |

mriyamāṇo hy avahitas tato yāsi parāṁ gatim ||32||

12.3.48-49 śukadevaḥ parīkṣitam |

jñāne prayāsam udapāsya namanta eva

jīvanti san-mukharitāṁ bhavadīya-vārtām |

sthāne sthitāḥ śruti-gatāṁ tanu-vāṅ-manobhir

ye prāyaśo ñjita jito’py asi tais tri-lokyām ||33||

śreyaḥ-sṛtiṁ bhaktim udasya te vibho

kliśyanti ye kevala-bodha-labdhaye |

teṣām asau kleśala eva śiṣyate

nānyad yathā sthūla-tuṣāvaghātinām ||34||

10.14.3-4 brahmā kṛṣṇam |

etāvān eva loke’smin puṁsāṁ niḥśreyasodayaḥ |

tīvreṇa bhakti-yogena mano mayy arpitaṁ sthiram ||35||

3.25.44 kapilaḥ sva-mātaram |

sa vai puṁsāṁ paro dharmo yato bhaktir adhokṣaje |

ahaituky apratihatā yayātmā suprasīdati ||36||

vāsudeve bhagavati bhakti-yogaḥ prayojitaḥ |

janayaty āśu vairāgyaṁ jñānaṁ ca yad ahaitukam ||37||

dharmaḥ svanuṣṭhitaḥ puṁsāṁ viṣvaksena-kathāsu yaḥ |

notpādayed yadi ratiṁ śrama eva hi kevalam ||38||

dharmasya hy āpavargyasya nārtho’rthāyopakalpate |

nārthasya dharmaikāntasya kāmo lābhāya hi smṛtaḥ ||39||

kāmasya nendriya-prītir lābho jīveta yāvatā |

jīvasya tattva-jijñāsā nārtho yaś ceha karmabhiḥ ||40||

tac chraddadhānā munayo jñāna-vairāgya-yuktayā |

paśyanty ātmani cātmānaṁ bhaktyā śruta-gṛhītayā ||41||

ataḥ pumbhir dvija‑śreṣṭhā varṇāśrama‑vibhāgaśaḥ |

svanuṣṭhitasya dharmasya saṁsiddhir hari‑toṣaṇam ||42||

1.2.6-10, 12-13 sūtaḥ śaunakādīn |

devānāṁ guṇa-liṅgānām ānuśravika-karmaṇām |

sattva evaika-manaso vṛttiḥ svābhāvikī tu yā ||43||

animittā bhāgavatī bhaktiḥ siddher garīyasī |

jarayaty āśu yā kośaṁ nigīrṇam analo yathā ||44||

3.25.32-33 kapilaḥ sva-mātaram |

mad-guṇa-śruti-mātreṇa mayi sarva-guhāśaye |

mano-gatir avicchinnā yathā gaṅgāmbhaso’mbudhau ||45||

lakṣaṇaṁ bhakti-yogasya nirguṇasya hy udāhṛtam |

ahaituky avyavahitā yā bhaktiḥ puruṣottame ||46||

3.29.11-12 kapilaḥ sva-mātaram |

jñānaṁ yad āpratinivṛtta-guṇormi-cakram

ātma-prasāda uta yatra guṇeṣv asaṅgaḥ |

kaivalya-sammata-pathas tv atha bhakti-yogaḥ

ko nirvṛto hari-kathāsu ratiṁ na kuryāt ||47||

2.3.12 śukadevaḥ parīkṣitam |

āyur harati vai puṁsām udyann astaṁ ca yann asau |

tasyarte yat-kṣaṇo nīta uttama-śloka-vārtayā ||48||

02.3.17 śaunakaḥ sūtam |

śṛṇvataḥ śraddhayā nityaṁ gṛṇataś ca sva-ceṣṭitam|

kālena nātidīrgheṇa bhagavān viśate hṛdi ||49||

praviṣṭaḥ karṇa-randhreṇa svānāṁ bhāva-saroruham|

dhunoti śamalaṁ kṛṣṇaḥ salilasya yathā śarat ||50||

2.8.4-5 parīkṣit śukadevam |

khaṭvāṅgo nāma rājarṣir jñātveyattām ihāyuṣaḥ |

muhūrtāt sarvam utsṛjya gatavān abhayaṁ harim ||51||

kiṁ pramattasya bahubhiḥ parokṣair hāyanair iha |

varaṁ muhūrtaṁ viditaṁ ghaṭate śreyase yataḥ ||52||

2.1.13,12 śukadevaḥ parīkṣitam |

śrotavyādīni rājendra nṛṇāṁ santi sahasraśaḥ |

apaśyatām ātma-tattvaṁ gṛheṣu gṛha-medhinām ||53||

nidrayā hriyate naktaṁ vyavāyena ca vā vayaḥ |

divā cārthehayā rājan kuṭumba-bharaṇena vā ||54||

dehāpatya-kalatrādiṣv ātma-sainyeṣv asatsv api |

teṣāṁ pramatto nidhanaṁ paśyann api na paśyati ||55||

tasmād bhārata sarvātmā bhagavān īśvaro hariḥ |

śrotavyaḥ kīrtitavyaś ca smartavyaś cecchatābhayam ||56||

etāvān sāṅkhya-yogābhyāṁ sva-dharma-pariniṣṭhayā |

janma-lābhaḥ paraḥ puṁsām ante nārāyaṇa-smṛtiḥ ||57||

prāyeṇa munayo rājan nivṛttā vidhi-ṣedhataḥ |

nairguṇya-sthā ramante sma guṇānukathane hareḥ ||58||

etan nirvidyamānānām icchatām akuto-bhayam |

yogināṁ nṛpa nirṇītaṁ harer nāmānukīrtanam ||59||

02.1.2-7,11 śukadevaḥ parīkṣitam |

nirviṇṇānāṁ jñāna-yogo nyāsinām iha karmasu |

teṣv anirviṇṇa-cittānāṁ karma-yogas tu kāminām ||60||

yadṛcchayā mat-kathādau jāta-śraddhas tu yaḥ pumān |

na nirviṇṇo nāti-sakto bhakti-yogo’sya siddhi-daḥ ||61||

tāvat karmāṇi kurvīta na nirvidyeta yāvatā |

mat-kathā-śravaṇādau vā śraddhā yāvan na jāyate ||62||

asmin loke vartamānaḥ sva-dharma-stho’naghaḥ śuciḥ |

jñānaṁ viśuddham āpnoti mad-bhaktiṁ vā yadṛcchayā ||63||

11.20.7-11 kṛṣṇa uddhavam |

sve sve’dhikāre yā niṣṭhā sa guṇaḥ parikīrtitaḥ |

viparyayas tu doṣaḥ syād ubhayor eṣa niścayaḥ ||64||

11.21.2 kṛṣṇa uddhavam |

parasparānukathanaṁ pāvanaṁ bhagavad-yaśaḥ |

mitho ratir mithas tuṣṭir nivṛttir mitha ātmanaḥ ||65||

smarantaḥ smārayantaś ca mitho’ghaugha-haraṁ harim |

bhaktyā sañjātayā bhaktyā bibhraty utpulakāṁ tanum ||66||

11.3.30-31 prabuddho nimim

iti bhāgavatārka-marīci-mālāyāṁ

abhidheya-vicāro nāma

ekādaśaḥ kiraṇaḥ

||11||

—o)0(o—

(12)

### dvādaśaḥ kiraṇaḥ

## sādhanā bhaktiḥ

kṛpayā gauracandrasya bhaktir yā sādhanābhidhā |

rūpitā yair namāmi tān jīva-rūpa-sanātanān ||\*||

taṁ durjayaṁ śatrum asahya-vegam

arun-tudaṁ tan na vijitya kecit |

kurvanty asad-vigraham atra martyair

mitrāṇy udāsīna-ripūn vimūḍhāḥ ||1||

11.23.49 avanti-brāhmaṇaḥ |

dhyāyan mano’nu viṣayān dṛṣṭān vānuśrutān atha |

udyat sīdat karma-tantraṁ smṛtis tad anu śāmyati ||2||

11.22.37 kṛṣṇa uddhavam |

sukha-duḥkha-prado nānyaḥ puruṣasyātma-vibhramaḥ |

mitrodāsīna-ripavaḥ saṁsāras tamasaḥ kṛtaḥ ||3||

11.23.60 kṛṣṇa uddhavam |

kṣipto’vamānito’sadbhiḥ pralabdho’sūyito’tha vā |

tāḍitaḥ sanniruddho vā vṛttyā vā parihāpitaḥ ||4||

niṣṭhyuto mūtrito vājñair bahudhaivaṁ prakampitaḥ |

śreyas-kāmaḥ kṛcchra-gata ātmanātmānam uddharet ||5||

11.22.58-59 kṛṣṇa uddhavam |

gopyaḥ kāmād bhayāt kaṁso dveṣāc caidyādayo nṛpāḥ |

sambandhād vṛṣṇayaḥ snehād yūyaṁ bhaktyā vayaṁ vibho ||6||

7.1.31 nārado yudhiṣṭhiram |

vaidikas tāntriko miśra iti me tri-vidho makhaḥ |

trayāṇām īpsitenaiva vidhinā māṁ samarcayet ||7||

11.27.7 kṛṣṇa uddhavam |

ya āśu hṛdaya-granthiṁ nirjihīrṣuḥ parātmanaḥ |

vidhinopacared devaṁ tantroktena ca keśavam ||8||

11.3.47 āvirhotro nimim |

śravaṇaṁ kīrtanaṁ viṣṇoḥ smaraṇaṁ pāda-sevanam |

arcanaṁ vandanaṁ dāsyaṁ sakhyam ātma-nivedanam ||9||

iti puṁsārpitā viṣṇau bhaktiś cen nava-lakṣaṇā |

kriyeta bhagavaty addhā tan manye’dhītam uttamam ||10||

7.5.23-24 prahlādo hiraṇyakaśipum |

nṛ-deham ādyaṁ su-labhaṁ su-durlabhaṁ

plavaṁ su-kalpaṁ guru-karṇa-dhāram |

mayānukūlena nabhasvateritaṁ

pumān bhavābdhiṁ na taret sa ātma-hā ||11||

11.20.17 kṛṣṇa uddhavam |

tasmād guruṁ prapadyeta jijñāsuḥ śreya uttamam |

śābde pare ca niṣṇātaṁ brahmaṇy upaśamāśrayam ||12||

tatra bhāgavatān dharmān śikṣed gurv-ātma-daivataḥ |

amāyayānuvṛttyā yais tuṣyed ātmātma-do hariḥ ||13||

11.3.21-22 prabuddho nimim |

santi me guravo rājan bahavo buddhy-upāśritāḥ |

yato buddhim upādāya mukto’ṭāmīha tān śṛṇu ||14||

pṛthivī vāyur ākāśam āpo’gniś candramā raviḥ |

kapoto’jagaraḥ sindhuḥ pataṅgo madhu-kṛd gajaḥ ||15||

madhu-hā hariṇo mīnaḥ piṅgalā kuraro’rbhakaḥ |

kumārī śara-kṛt sarpa ūrṇanābhiḥ supeśa-kṛt ||16||

ete me guravo rājan catur-viṁśatir āśritāḥ |

śikṣā vṛttibhir eteṣām anvaśikṣam ihātmanaḥ ||17||

11.7.32-35 avadhūta-brāhmaṇo yadum |

naivopayanty apacitiṁ kavayas taveśa

brahmāyuṣāpi kṛtam ṛddha-mudaḥ smarantaḥ |

yo’ntar bahis tanu-bhṛtām aśubhaṁ vidhunvann

ācārya-caittya-vapuṣā sva-gatiṁ vyanakti ||18||

11.29.6 uddhavaḥ kṛṣṇam |

saṁsāra-sindhum ati-dustaram uttitīrṣor

nānyaḥ plavo bhagavato puruṣottamasya |

līlā-kathā-rasa-niṣevanam antareṇa

puṁso bhaved vividha-duḥkha-davārditasya ||19||

12.4.40 śukadevaḥ parīkṣitam |

vāta-vasanā ya ṛṣayaḥ śramaṇā ūrdhva-manthinaḥ |

brahmākhyaṁ dhāma te yānti śāntāḥ sannyāsino’malāḥ ||20||

vayaṁ tv iha mahā-yogin bhramantaḥ karma-vartmasu |

tvad-vārtayā tariṣyāmas tāvakair dustaraṁ tamaḥ ||21||

11.6.47-48 uddhavaḥ kṛṣṇam |

atha kathañcit skhalana-kṣut-patana-jṛmbhaṇa-duravasthānādiṣu vivaśānāṁ naḥ smaraṇāya jvara-maraṇa-daśāyām api sakala-kaśmala-nirasanāni tava guṇa-kṛta-nāmadheyāni vacana-gocarāṇi bhavantu ||22||

5.3.12 nābhe ṛtvijo viṣṇum

ekāntino yasya na kañcanārthaṁ

vāñchanti ye vai bhagavat-prapannāḥ |

aty-adbhutaṁ tac-caritaṁ sumaṅgalaṁ

gāyanta ānanda-samudra-magnāḥ ||23||

8.3.20 gajendro viṣṇum |

śṛṇvatāṁ gṛṇatāṁ vīryāṇy uddāmāni harer muhuḥ |

yathā sujātayā bhaktyā śuddhyen nātmā vratādibhiḥ ||24||

6.3.32 yamaḥ sva-dūtān |

etāvatālam agha-nirharaṇāya puṁsāṁ

saṅkīrtanaṁ bhagavato guṇa-karma-nāmnām |

vikruśya putram aghavān yad ajāmilo’pi

nārāyaṇeti mriyamāṇa iyāya muktim ||25||

6.3.24 yamaḥ sva-dūtān |

kaler doṣa-nidhe rājann asti hy eko mahān guṇaḥ |

kīrtanād eva kṛṣṇasya mukta-saṅgaḥ paraṁ vrajet ||26||

kṛte yad dhyāyato viṣṇuṁ tretāyāṁ yajato makhaiḥ |

dvāpare paricaryāyāṁ kalau tad dhari-kīrtanāt ||27||

12.3.51-52 śukadevaḥ parīkṣitam |

tasmād asad-abhidhyānaṁ yathā svapna-manoratham |

hitvā mayi samādhatsva mano mad-bhāva-bhāvitam ||28||

11.14.28 kṛṣṇa uddhavam |

yathāgninā hema malaṁ jahāti

dhmātaṁ punaḥ svaṁ bhajate ca rūpam |

ātmā ca karmānuśayaṁ vidhūya

mad-bhakti-yogena bhajaty atho mām ||29||

yathā yathātmā parimṛjyate’sau

mat-puṇya-gāthā-śravaṇābhidhānaiḥ |

tathā tathā paśyati vastu sūkṣmaṁ

cakṣur yathaivāñjana-samprayuktam ||30||

viṣayān dhyāyataś cittaṁ viṣayeṣu viṣajjate |

mām anusmarataś cittaṁ mayy eva pravilīyate ||31||

strīṇāṁ strī-saṅgināṁ saṅgaṁ tyaktvā dūrata ātma-vān |

kṣeme vivikta āsīnaś cintayen mām atandritaḥ ||32||

11.14.25-27, 29 kṛṣṇa uddhavam |

mātrā svasrā duhitrā vā nāviviktāsano bhavet |

balavān indriya-grāmo vidvāṁsam api karṣati ||33||

na jātu kāmaḥ kāmānām upabhogena śāṁyati |

haviṣā kṛṣṇa-vartmeva bhūya evābhivardhate ||34||

9.19.17,14 yayātir devayānīm

na tathāsya bhavet kleśo bandhaś cānya-prasaṅgataḥ |

yoṣit-saṅgād yathā puṁso yathā tat-saṅgi-saṅgataḥ ||35||

11.14.30 kṛṣṇa uddhavam |

bhaktyāveśya mano yasmin vācā yan-nāma kīrtayan |

tyajan kalevaraṁ yogī mucyate kāma-karmabhiḥ ||36||

1.9.23 sūtaḥ śaunakādīn |

āhuś ca te nalina-nābha padāravindaṁ

yogeśvarair hṛdi vicintyam agādha-bodhaiḥ |

saṁsāra-kūpa-patitottaraṇāvalambaṁ

gehaṁ juṣām api manasy udiyāt sadā naḥ ||37||

10.82.48 gopyaḥ kṛṣṇam |

dhautātmā puruṣaḥ kṛṣṇa- pāda-mūlaṁ na muñcati |

mukta-sarva-parikleśaḥ pānthaḥ sva-śaraṇaṁ yathā ||38||

2.8.6 parīkṣit śukadevam |

etāṁ sa āsthāya parātma-niṣṭhām

adhyāsitāṁ pūrva-tamair maharṣibhiḥ |

ahaṁ tariṣyāmi duranta-pāraṁ

tamo mukundāṅghri-niṣevayaiva ||39||

11.23.57 avanti-brāhmaṇaḥ |

sva-pāda-mūlaṁ bhajataḥ priyasya

tyaktānya-bhāvasya hariḥ pareśaḥ |

vikarma yac cotpatitaṁ kathañcid

dhunoti sarvaṁ hṛdi sanniviṣṭaḥ ||40||

11.5.42 karabhājano nimim |

ity acyutāṅghriṁ bhajato’nuvṛttyā

bhaktir viraktir bhagavat-prabodhaḥ |

bhavanti vai bhāgavatasya rājaṁs

tataḥ parāṁ śāntim upaiti sākṣāt ||41||

manye’kutaścid-bhayam acyutasya

pādāmbujopāsanam atra nityam |

udvigna-buddher asad-ātma-bhāvād

viśvātmanā yatra nivartate bhīḥ ||42||

11.2.43,33 kavir nimim |

labdhvānugraha ācāryāt tena sandarśitāgamaḥ |

mahā-puruṣam abhyarcen mūrtyābhimatayātmanaḥ ||43||

pādyādīn upakalpyātha sannidhāpya samāhitaḥ |

hṛd-ādibhiḥ kṛta-nyāso mūla-mantreṇa cārcayet ||44||

gandha-mālyākṣata-sragbhir dhūpa-dīpopahārakaiḥ |

sāṅgaṁ sampūjya vidhi-vat stavaiḥ stutvā named dharim ||45||

11.3.48,51,53 āvirhotro nimim |

svargāpavargayoḥ puṁsāṁ rasāyāṁ bhuvi sampadām |

sarvāsām api siddhīnāṁ mūlaṁ tac-caraṇārcanam ||46||

10.81.19 sudāmā-vipraḥ svāgatam |

ayaṁ svasty-ayanaḥ panthā dvi-jāter gṛha-medhinaḥ |

yac chraddhayāpta-vittena śuklenejyeta pūruṣaḥ ||

10.84.37 ṛṣayo vasudevam |

mal-liṅga-mad-bhakta-jana- darśana-sparśanārcanam |

paricaryā stutiḥ prahva- guṇa-karmānukīrtanam ||48||

maj-janma-karma-kathanaṁ mama parvānumodanam |

gīta-tāṇḍava-vāditra- goṣṭhībhir mad-gṛhotsavaḥ ||49||

11.11.34,36 kṛṣṇa uddhavam |

sūrye cābhyarhaṇaṁ preṣṭhaṁ salile salilādibhiḥ |

śraddhayopāhṛtaṁ preṣṭhaṁ bhaktena mama vāry api ||50||

bhūry apy abhaktopahṛtaṁ na me toṣāya kalpate |

gandho dhūpaḥ sumanaso dīpo’nnādyaṁ ca kiṁ punaḥ ||51||

11.27.17-18 kṛṣṇa uddhavam |

pādyam ācamanīyaṁ ca gandhaṁ sumanaso’kṣatān |

dhūpa-dīpopahāryāṇi dadyān me śraddhayārcakaḥ ||52||

stavair uccāvacaiḥ stotraiḥ paurāṇaiḥ prākṛtair api |

stutvā prasīda bhagavann iti vandeta daṇḍa-vat ||53||

śiro mat-pādayoḥ kṛtvā bāhubhyāṁ ca parasparam |

prapannaṁ pāhi mām īśa bhītaṁ mṛtyu-grahārṇavāt ||54||

11.27.33, 45-6 kṛṣṇa uddhavam |

tvayopabhukta-srag-gandha- vāso-'laṅkāra-carcitāḥ |

ucchiṣṭa-bhojino dāsās tava māyāṁ jayema hi ||55||

11.6.46 uddhavaḥ kṛṣṇam |

mat-kathā-śravaṇe śraddhā mad-anudhyānam uddhava |

sarva-lābhopaharaṇaṁ dāsyenātma-nivedanam ||56||

11.11.35 kṛṣṇa uddhavam |

sammārjanopalepābhyāṁ seka-maṇḍala-vartanaiḥ |

gṛha-śuśrūṣaṇaṁ mahyaṁ dāsa-vad yad amāyayā ||57||

amānitvam adambhitvaṁ kṛtasyāparikīrtanam |

api dīpāvalokaṁ me nopayuñjyān niveditam ||58||

yad yad iṣṭatamaṁ loke yac cāti-priyam ātmanaḥ |

tat tan nivedayen mahyaṁ tad ānantyāya kalpate ||59||

11.11.39-41 kṛṣṇa uddhavam |

iṣṭā-pūrtena mām evaṁ yo yajeta samāhitaḥ |

labhate mayi sad-bhaktiṁ mat-smṛtiḥ sādhu-sevayā ||60||

11.11.47 kṛṣṇa uddhavam |

ādaraḥ paricaryāyāṁ sarvāṅgair abhivandanam |

mad-bhakta-pūjābhyadhikā sarva-bhūteṣu man-matiḥ ||61||

mad-artheṣv aṅga-ceṣṭā ca vacasā mad-guṇeraṇam |

mayy arpaṇaṁ ca manasaḥ sarva-kāma-vivarjanam ||62||

mad-arthe’rtha-parityāgo bhogasya ca sukhasya ca |

iṣṭaṁ dattaṁ hutaṁ japtaṁ mad-arthaṁ yad vrataṁ tapaḥ ||63||

11.19.21-23 kṛṣṇa uddhavam |

athāta ānanda-dughaṁ padāmbujaṁ

haṁsāḥ śrayerann aravinda-locana |

sukhaṁ nu viśveśvara yoga-karmabhis

tvan-māyayāmī vihatā na māninaḥ ||64||

kiṁ citram acyuta tavaitad aśeṣa-bandho

dāseṣv ananya-śaraṇeṣu yad ātma-sāttvam |

yo’rocayat saha mṛgaiḥ svayam īśvarāṇāṁ

śrīmat-kirīṭa-taṭa-pīḍita-pāda-pīṭhaḥ ||65||

taṁ tvākhilātma-dayiteśvaram āśritānāṁ

sarvārtha-daṁ sva-kṛta-vid visṛjeta ko nu |

ko vā bhajet kim api vismṛtaye’nu bhūtyai

kiṁ vā bhaven na tava pāda-rajo-juṣāṁ naḥ ||66||

11.29.3-5 uddhavaḥ kṛṣṇam |

martyo yadā tyakta-samasta-karmā

niveditātmā vicikīrṣito me |

tadāmṛtatvaṁ pratipadyamāno

mayātma-bhūyāya ca kalpate vai ||67||

11.29.34 kṛṣṇa uddhavam |

evaṁ dharmair manuṣyāṇām uddhavātma-nivedinām |

mayi sañjāyate bhaktiḥ ko’nyo’rtho’syāvaśiṣyate ||68||

11.19.24 kṛṣṇa uddhavam |

kuryāt sarvāṇi karmāṇi mad-arthaṁ śanakaiḥ smaran |

mayy arpita-manaś-citto mad-dharmātma-mano-ratiḥ ||69||

deśān puṇyān āśrayeta mad-bhaktaiḥ sādhubhiḥ śritān |

devāsura-manuṣyeṣu mad-bhaktācaritāni ca ||70||

mām eva sarva-bhūteṣu bahir antar apāvṛtam |

īkṣetātmani cātmānaṁ yathā kham amalāśayaḥ ||71||

nareṣv abhīkṣṇaṁ mad-bhāvaṁ puṁso bhāvayato’cirāt |

spardhāsūyā-tiraskārāḥ sāhaṅkārā viyanti hi ||72||

na hy aṅgopakrame dhvaṁso mad-dharmasyoddhavāṇv api |

mayā vyavasitaḥ samyaṅ nirguṇatvād anāśiṣaḥ ||73||

11.29.9-10,12,15,20 kṛṣṇa uddhavam |

sa vai manaḥ kṛṣṇa-padāravindayor

vacāṁsi vaikuṇṭha-guṇānuvarṇane |

karau harer mandira-mārjanādiṣu

śrutiṁ cakārācyuta-sat-kathodaye ||74||

mukunda-liṅgālaya-darśane dṛśau

tad-bhṛtya-gātra-sparśe’ṅga-saṅgamam |

ghrāṇaṁ ca tat-pāda-saroja-saurabhe

śrīmat-tulasyā rasanāṁ tad-arpite ||75||

pādau hareḥ kṣetra-padānusarpaṇe

śiro hṛṣīkeśa-padābhivandane |

kāmaṁ ca dāsye na tu kāma-kāmyayā

yathottamaśloka-janāśrayā ratiḥ ||76||

9.4.18-20 śukadevaḥ parīkṣitam |

tasmād vairānubandhena nirvaireṇa bhayena vā |

snehāt kāmena vā yuñjyāt kathañcin nekṣate pṛthak ||77||

yathā vairānubandhena martyas tan-mayatām iyāt |

na tathā bhakti-yogena iti me niścitā matiḥ ||78||

evaṁ kṛṣṇe bhagavati māyā-manuja īśvare |

vaireṇa pūta-pāpmānas tam āpur anucintayā ||79||

kāmād dveṣād bhayāt snehād yathā bhaktyeśvare manaḥ |

āveśya tad-aghaṁ hitvā bahavas tad-gatiṁ gatāḥ ||80||

gopyaḥ kāmād bhayāt kaṁso dveṣāc caidyādayo nṛpāḥ |

sambandhād vṛṣṇayaḥ snehād yūyaṁ bhaktyā vayaṁ vibho ||81||

katamo’pi na venaḥ syāt pañcānāṁ puruṣaṁ prati |

tasmāt kenāpy upāyena manaḥ kṛṣṇe niveśayet ||82||

7.1.26-27, 29-32 nārado yudhiṣṭhiram |

nibhṛta-marun-mano-'kṣa-dṛḍha-yoga-yujo hṛdi yan

munaya upāsate tad arayo’pi yayuḥ smaraṇāt |

striya uragendra-bhoga-bhuja-daṇḍa-viṣakta-dhiyo

vayam api te samāḥ sama-dṛśo’ṅghri-saroja-sudhāḥ ||83||

10.87.23 śrutayo mahāviṣṇum |

anugrahāya bhaktānāṁ mānuṣaṁ deham āśritaḥ |

bhajate tādṛśīḥ krīḍā yāḥ śrutvā tat‑paro bhavet ||84||

10.33.36 śukadevaḥ parīkṣitam |

iti bhāgavatārka-marīci-mālāyāṁ

sādhanā bhaktir nāma

dvādaśaḥ kiraṇaḥ

||12||

—o)0(o—

(13)

### trayodaśaḥ kiraṇaḥ

## aikāntika-nāmāśrayā sādhana-bhaktiḥ

caitanya-kṛpayā yena bhaktir nāmāśritoditā |

namāmi haridāsaṁ taṁ bhaktānāṁ sukha-daṁ gurum ||\*||

yat-kīrtanaṁ yat-smaraṇaṁ yad-īkṣaṇaṁ

yad-vandanaṁ yac-chravaṇaṁ yad-arhaṇam |

lokasya sadyo vidhunoti kalmaṣaṁ

tasmai subhadra-śravase namo namaḥ ||1||

2.4.15 śukadevaḥ parīkṣitam |

etāvān eva loke’smin puṁsāṁ dharmaḥ paraḥ smṛtaḥ |

bhakti-yogo bhagavati tan-nāma-grahaṇādibhiḥ ||2||

6.3.22 yamaḥ sva-dūtān |

yan-nāmadheya-śravaṇānukīrtanād

yat-prahvaṇād yat-smaraṇād api kvacit |

śvādo’pi sadyaḥ savanāya kalpate

kutaḥ punas te bhagavan nu darśanāt ||3||

aho bata śva-paco’to garīyān

yaj-jihvāgre vartate nāma tubhyam |

tepus tapas te juhuvuḥ sasnur āryā

brahmānūcur nāma gṛṇanti ye te ||4||

3.33.6-7 devahūtir bhagavantam |

āpannaḥ saṁsṛtiṁ ghorāṁ yan‑nāma vivaśo gṛṇan |

tataḥ sadyo vimucyeta yad bibheti svayaṁ bhayam ||5||

1.1.14 sūtaḥ śaunakādīn |

yan-nāmadheyaṁ mriyamāṇa āturaḥ

patan skhalan vā vivaśo gṛṇan pumān |

vimukta-karmārgala uttamāṁ gatiṁ

prāpnoti yakṣyanti na taṁ kalau janāḥ ||6||

puṁsāṁ kali-kṛtāṁ doṣān dravya-deśātma-sambhavān |

sarvān harati citta-stho bhagavān puruṣottamaḥ ||7||

śrutaḥ saṅkīrtito dhyātaḥ pūjitaś cādṛto’pi vā |

nṛṇāṁ dhunoti bhagavān hṛt-stho janmāyatāśubham ||8||

12.3.44-46 śukadevaḥ parīkṣitam |

kṛṣṇa-varṇaṁ tviṣākṛṣṇaṁ sāṅgopāṅgāstra-pārṣadam |

yajñaiḥ saṅkīrtana-prāyair yajanti hi su-medhasaḥ ||9||

kaliṁ sabhājayanty āryā guṇa-jñāḥ sāra-bhāginaḥ |

yatra saṅkīrtanenaiva sarva-svārtho’bhilabhyate ||10||

11.5.32,36 karabhājano nimim |

śrī-kṛṣṇa kṛṣṇa-sakha vṛṣṇy-ṛṣabhāvani-dhrug-

rājanya-vaṁśa-dahanānapavarga-vīrya |

govinda gopa-vanitā-vraja-bhṛtya-gīta-

tīrtha-śravaḥ śravaṇa-maṅgala pāhi bhṛtyān ||11||

12.11.25 sūtaḥ śaunakādīn |

etāvad uktvopararāma tan mahad

bhūtaṁ nabho-liṅgam aliṅgam īśvaram |

ahaṁ ca tasmai mahatāṁ mahīyase

śīrṣṇāvanāmaṁ vidadhe’nukampitaḥ ||12||

1.6.26 nārado vyāsadevam |

etan nirvidyamānānām icchatām akuto-bhayam |

yogināṁ nṛpa nirṇītaṁ harer nāmānukīrtanam ||13||

2.1.11 śukadevaḥ parīkṣitam |

tad aśma-sāraṁ hṛdayaṁ batedaṁ

yad gṛhyamāṇair hari-nāma-dheyaiḥ |

na vikriyetātha yadā vikāro

netre jalaṁ gātra-ruheṣu harṣaḥ ||

2.3.24 śaunakaḥ sūtam |

ahaṁ hare tava pādaika-mūla-

dāsānudāso bhavitāsmi bhūyaḥ |

manaḥ smaretāsu-pater guṇāṁs te

gṛṇīta vāk karma karotu kāyaḥ ||15||

ajāta-pakṣā iva mātaraṁ khagāḥ

stanyaṁ yathā vatsatarāḥ kṣudh-ārtāḥ |

priyaṁ priyeva vyuṣitaṁ viṣaṇṇā

mano’ravindākṣa didṛkṣate tvām ||16||

6.11.24,26 vṛtrāsuro viṣṇum |

ayaṁ hi kṛta-nirveśo janma-koṭy-aṁhasām api |

yad vyājahāra vivaśo nāma svasty-ayanaṁ hareḥ ||17||

stenaḥ surā-po mitra-dhrug brahma-hā guru-talpa-gaḥ |

strī-rāja-pitṛ-go-hantā ye ca pātakino’pare ||18||

sarveṣām apy aghavatām idam eva suniṣkṛtam |

nāma-vyāharaṇaṁ viṣṇor yatas tad-viṣayā matiḥ ||19||

sāṅketyaṁ pārihāsyaṁ vā stobhaṁ helanam eva vā |

vaikuṇṭha-nāma-grahaṇam aśeṣāgha-haraṁ viduḥ ||20||

patitaḥ skhalito bhagnaḥ sandaṣṭas tapta āhataḥ |

harir ity avaśenāha pumān nārhati yātanāḥ ||21||

tais tāny aghāni pūyante tapo-dāna-vratādibhiḥ |

nādharmajaṁ tad-dhṛdayaṁ tad apīśāṅghri-sevayā ||22||

ajñānād athavā jñānād uttamaśloka-nāma yat |

saṅkīrtitam aghaṁ puṁso dahed edho yathānalaḥ ||23||

yathāgadaṁ vīryatamam upayuktaṁ yadṛcchayā |

ajānato’py ātma-guṇaṁ kuryān mantro’py udāhṛtaḥ ||24||

6.2.7, 9-10, 14-15, 17-19 viṣṇudūtā yamadūtān |

mriyamāṇo harer nāma gṛṇan putropacāritam |

ajāmilo’py agād dhāma kim uta śraddhayā gṛṇan ||25||

6.2.49 śukadevaḥ parīkṣitam |

nāścaryam etad yad asatsu sarvadā

mahad-vinindā kuṇapātma-vādiṣu |

serṣyaṁ mahāpūruṣa-pāda-pāṁsubhir

nirasta-tejaḥsu tad eva śobhanam ||26||

4.4.13 satī dakṣam |

karmaṇy akovidāḥ stabdhā mūrkhāḥ paṇḍita-māninaḥ |

vadanti cāṭukān mūḍhā yayā mādhvyā girotsukāḥ ||27||

rajasā ghora-saṅkalpāḥ kāmukā ahi-manyavaḥ |

dāmbhikā māninaḥ pāpā vihasanty acyuta-priyān ||28||

śriyā vibhūtyābhijanena vidyayā

tyāgena rūpeṇa balena karmaṇā |

jāta-smayenāndha-dhiyaḥ saheśvarān

sato’vamanyanti hari-priyān khalāḥ ||29||

11.5.6-7, 9 cāmaso nimim |

brahmaṁs tad gaccha bhadraṁ te nābhāga-tanayaṁ nṛpam |

kṣamāpaya mahā-bhāgaṁ tataḥ śāntir bhaviṣyati ||30||

9.4.71 nārāyaṇo durvāsasam |

śivaḥ śakti-yutaḥ śaśvat tri-liṅgo guṇa-saṁvṛtaḥ |

vaikārikas taijasaś ca tāmasaś cety ahaṁ tridhā ||31||

10.88.3 śukadevaḥ parīkṣitam |

rajas tamaś ca sattvena sattvaṁ copaśamena ca |

etat sarvaṁ gurau bhaktyā puruṣo hy añjasā jayet ||32||

yasya sākṣād bhagavati jñāna-dīpa-prade gurau |

martyāsad-dhīḥ śrutaṁ tasya sarvaṁ kuñjara-śaucavat ||33||

7.15.25-26 nārado yudhiṣṭhiram |

śraddhāṁ bhāgavate śāstre’nindām anyatra cāpi hi |

mano-vāk-karma-daṇḍaṁ ca satyaṁ śama-damāv api ||34||

11.3.26 prabuddho nimim |

namaḥ pramāṇa-mūlāya kavaye śāstra-yonaye |

pravṛttāya nivṛttāya nigamāya namo namaḥ ||35||

10.16.44 nāgapatnyaḥ kṛṣṇam |

prāyeṇa veda tad idaṁ na mahājano’yaṁ

devyā vimohita-matir bata māyayālam |

trayyāṁ jaḍī-kṛta-matir madhu-puṣpitāyāṁ

vaitānike mahati karmaṇi yujyamānaḥ ||36||

6.3.25 yamaḥ sva-dūtān |

evaṁ puṣpitayā vācā vyākṣipta-manasāṁ nṛṇām |

mānināṁ cāti-lubdhānāṁ mad-vārtāpi na rocate ||37||

11.21.34 kṛṣṇa uddhavam |

prāyaścittāni cīrṇāni nārāyaṇa-parāṅmukham |

na niṣpunanti rājendra surā-kumbham ivāpagāḥ ||38||

6.1.18 śukadevaḥ parīkṣitam |

mauna-vrata-śruta-tapo-'dhyayana-sva-dharma-

vyākhyā-raho-japa-samādhaya āpavargyāḥ |

prāyaḥ paraṁ puruṣa te tv ajitendriyāṇāṁ

vārtā bhavanty uta na vātra tu dāmbhikānām ||39||

7.9.46 prahlādo bhagavantam |

taj janma tāni karmāṇi tad āyus tan mano vacaḥ |

nṛṇāṁ yena hi viśvātmā sevyate harir īśvaraḥ ||40||

kiṁ janmabhis tribhir veha śaukra-sāvitra-yājñikaiḥ |

karmabhir vā trayī-proktaiḥ puṁso’pi vibudhāyuṣā ||41||

śrutena tapasā vā kiṁ vacobhiś citta-vṛttibhiḥ |

buddhyā vā kiṁ nipuṇayā balenendriya-rādhasā ||42||

kiṁ vā yogena sāṅkhyena nyāsa-svādhyāyayor api |

kiṁ vā śreyobhir anyaiś ca na yatrātma-prado hariḥ ||43||

yathā taror mūla-niṣecanena

tṛpyanti tat-skandha-bhujopaśākhāḥ |

prāṇopahārāc ca yathendriyāṇāṁ

tathaiva sarvārhaṇam acyutejyā ||44||

4.31.9-12,14 nāradaḥ pracetasaḥ |

avismitaṁ taṁ paripūrṇa-kāmaṁ

svenaiva lābhena samaṁ praśāntam |

vinopasarpaty aparaṁ hi bāliśaḥ

śva-lāṅgulenātititarti sindhum ||45||

6.9.22 devā viṣṇum |

manye dhanābhijana-rūpa-tapaḥ-śrutaujas-

tejaḥ-prabhāva-bala-pauruṣa-buddhi-yogāḥ |

nārādhanāya hi bhavanti parasya puṁso

bhaktyā tutoṣa bhagavān gaja-yūtha-pāya ||46||

viprād dvi-ṣaḍ-guṇa-yutād aravinda-nābha-

pādāravinda-vimukhāt śvapacaṁ variṣṭham |

manye tad-arpita-mano-vacanehitārtha-

prāṇaṁ punāti sa kulaṁ na tu bhūrimānaḥ ||47||

naivātmanaḥ prabhur ayaṁ nija-lābha-pūrṇo

mānaṁ janād aviduṣaḥ karuṇo vṛṇīte |

yad yaj jano bhagavate vidadhīta mānaṁ

tac cātmane prati-mukhasya yathā mukha-śrīḥ ||48||

7.9.9-11 prahlādo bhagavantam |

kvacin nivartate’bhadrāt kvacic carati tat punaḥ |

prāyaścittam atho’pārthaṁ manye kuñjara-śaucavat ||49||

6.1.10 parīkṣit śukadevam |

yaḥ pravrajya gṛhāt pūrvaṁ tri-vargāvapanāt punaḥ |

yadi seveta tān bhikṣuḥ sa vai vāntāśy apatrapaḥ ||50||

7.15.36 nārado yudhiṣṭhiram |

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṛṇām ||51||

2.2.36 śukadevaḥ parīkṣitam |

dṛṣṭa-śrutābhyāṁ yat pāpaṁ jānann apy ātmano’hitam |

karoti bhūyo vivaśaḥ prāyaścittam atho katham ||52||

6.1.9 parīkṣit śukadevam |

nāśnataḥ pathyam evānnaṁ vyādhayo’bhibhavanti hi |

evaṁ niyamakṛd rājan śanaiḥ kṣemāya kalpate ||53||

6.1.12 śukadevaḥ parīkṣitam |

jihvā na vakti bhagavad-guṇa-nāmadheyaṁ

cetaś ca na smarati tac-caraṇāravindam |

kṛṣṇāya no namati yac-chira ekadāpi

tān ānayadhvam asato’kṛta-viṣṇu-kṛtyān ||54||

6.3.29 yamaḥ sva-dūtān |

na hi bhagavann aghaṭitam idaṁ

tvad-darśanān nṛṇām akhila-pāpa-kṣayaḥ |

yan-nāma sakṛc chravaṇāt

pukkaśo’pi vimucyate saṁsārāt ||55||

6.16.44 citraketuḥ śeṣam |

na kāmaye nātha tad apy ahaṁ kvacin

na yatra yuṣmac-caraṇāmbujāsavaḥ |

mahattamāntar-hṛdayān mukha-cyuto

vidhatsva karṇāyutam eṣa me varaḥ ||56||

4.20.24 pṛthur viṣṇum |

iti bhāgavatārka-marīci-mālāyāṁ

aikāntika-nāmāśrayā sādhana-bhaktir nāma

trayodaśaḥ kiraṇaḥ

||13||

—o)0(o—

(14)

### caturdaśaḥ kiraṇaḥ

## bhakti-prātikūlya-vicāraḥ

pratiṣṭhāśā-bhayād yena vivikte bhajanaṁ kṛtam |

taṁ mādhvānvaya-nakṣatraṁ mādhavendra-purīṁ bhaje ||\*||

taṁ tvām ahaṁ brahma paraṁ pumāṁsaṁ

pratyak-srotasy ātmani saṁvibhāvyam |

sva-tejasā dhvasta-guṇa-pravāhaṁ

vande viṣṇuṁ kapilaṁ veda-garbham ||1||

3.33.8 devahūtiḥ kapilam |

tasmāt tvam uddhavotsṛjya codanāṁ praticodanām |

pravṛttiṁ ca nivṛttiṁ ca śrotavyaṁ śrutam eva ca ||2||

mām ekam eva śaraṇam ātmānaṁ sarva-dehinām |

yāhi sarvātma-bhāvena mayā syā hy akuto-bhayaḥ ||3||

11.12.14-15 kṛṣṇa uddhavam |

na yatra vaikuṇṭha-kathā-sudhāpagā

na sādhavo bhāgavatās tadāśrayāḥ |

na yatra yajñeśa-makhā mahotsavāḥ

sureśa-loko’pi na vai sa sevyatām ||4||

5.19.24 devāḥ |

na hy anyo juṣato joṣyān buddhi-bhraṁśo rajo-guṇaḥ |

śrī-madād ābhijātyādir yatra strī dyūtam āsavaḥ ||5||

hanyante paśavo yatra nirdayair ajitātmabhiḥ |

manyamānair imaṁ deham ajarāmṛtyu naśvaram ||6||

deva-saṁjñitam apy ante kṛmi-viḍ-bhasma-saṁjñitam |

bhūta-dhruk tat-kṛte svārthaṁ kiṁ veda nirayo yataḥ ||7||

10.10.8 nārado nalakūvara-maṇigrīvau |

nindāṁ bhagavataḥ śṛṇvaṁs tat-parasya janasya vā |

tato nāpaiti yaḥ so’pi yāty adhaḥ sukṛtāc cyutaḥ ||8||

10.74.40 śukadevaḥ parīkṣitam |

prāyeṇālpāyuṣaḥ sabhya kalāv asmin yuge janāḥ |

mandāḥ sumanda‑matayo manda‑bhāgyā hy upadrutāḥ ||9||

bhūrīṇi bhūri‑karmāṇi śrotavyāni vibhāgaśaḥ |

ataḥ sādho’tra yat sāraṁ samuddhṛtya manīṣayā ||10||

1.1.10-11 śaunakaḥ sūtam |

para-svabhāva-karmāṇi yaḥ praśaṁsati nindati |

sa āśu bhraśyate svārthād asaty abhiniveśataḥ ||11||

11.28.2 kṛṣṇa uddhavam |

ati-vādāṁs titikṣeta nāvamanyeta kañcana |

na cemaṁ deham āśritya vairaṁ kurvīta kenacit ||12||

12.6.34 sūtaḥ śaunakādīn |

naivecchaty āśiṣaḥ kvāpi brahmarṣir mokṣam apy uta |

bhaktiṁ parāṁ bhagavati labdhavān puruṣe’vyaye ||13||

12.10.6 śivaḥ pārvatīm |

naikātmatāṁ me spṛhayanti kecin

mat-pāda-sevābhiratā mad-īhāḥ |

ye’nyonyato bhāgavatāḥ prasajya

sabhājayante mama pauruṣāṇi ||14||

3.25.34 kapilaḥ sva-mātaram |

sālokya-sārṣṭi-sāmīpya- sārūpyaikatvam apy uta |

dīyamānaṁ na gṛhṇanti vinā mat-sevanaṁ janāḥ ||15||

sa eva bhakti-yogākhya ātyantika udāhṛtaḥ |

yenātivrajya tri-guṇaṁ mad-bhāvāyopapadyate ||16||

3.29.13-14 kapilaḥ sva-mātaram |

na kiñcit sādhavo dhīrā bhaktā hy ekāntino mama |

vāñchanty api mayā dattaṁ kaivalyam apunar-bhavam ||17||

nairapekṣyaṁ paraṁ prāhur niḥśreyasam analpakam |

tasmān nirāśiṣo bhaktir nirapekṣasya me bhavet ||18||

11.20.34-35 kṛṣṇa uddhavam |

karmaṇā karma-nirhāro na hy ātyantika iṣyate |

avidvad-adhikāritvāt prāyaścittaṁ vimarśanam ||19||

kecit kevalayā bhaktyā vāsudeva-parāyaṇāḥ |

aghaṁ dhunvanti kārtsnyena nīhāram iva bhāskaraḥ ||20||

na tathā hy aghavān rājan pūyeta tapa-ādibhiḥ |

yathā kṛṣṇārpita-prāṇas tat-puruṣa-niṣevayā ||21||

6.1.11,15-16 śukadevaḥ parīkṣitam |

ṣaḍ-varga-saṁyamaikāntāḥ sarvā niyama-codanāḥ |

tad-antā yadi no yogān āvaheyuḥ śramāvahāḥ ||22||

7.15.28 nārado yudhiṣṭhiram |

sve sve’dhikāre yā niṣṭhā sa guṇaḥ parikīrtitaḥ |

karmaṇāṁ jāty-aśuddhānām anena niyamaḥ kṛtaḥ |

guṇa-doṣa-vidhānena saṅgānāṁ tyājanecchayā ||23||

11.20.26 kṛṣṇa uddhavam |

dāna-vrāta-tapo-homa- japa-svādhyāya-saṁyamaiḥ |

śreyobhir vividhaiś cānyaiḥ kṛṣṇe bhaktir hi sādhyate ||24||

10.47.24 uddhavo gopīḥ |

yasya bhaktir bhagavati harau niḥśreyaseśvare |

vikrīḍato’mṛtāmbhodhau kiṁ kṣudraiḥ khātakodakaiḥ ||25||

6.12.22 śukadevaḥ parīkṣitam |

gurur na sa syāt sva-jano na sa syāt

pitā na sa syāj jananī na sā syāt |

daivaṁ na tat syān na patiś ca sa syān

na mocayed yaḥ samupeta-mṛtyum ||26||

5.5.18 ṛṣabhadevaḥ sva-putrān |

tathāpi saṅgaḥ parivarjanīyo

guṇeṣu māyā-raciteṣu tāvat |

mad-bhakti-yogena dṛḍhena yāvad

rajo nirasyeta manaḥ-kaṣāyaḥ ||27||

11.28.27 kṛṣṇa uddhavam |

yatrānuraktāḥ sahasaiva dhīrā

vyapohya dehādiṣu saṅgam ūḍham |

vrajanti tat pārama-haṁsyam antyaṁ

yasminn ahiṁsopaśamaḥ sva-dharmaḥ ||28||

1.18.22 sūtaḥ śaunakādīn |

anta-kāle tu puruṣa āgate gata-sādhvasaḥ |

chindyād asaṅga-śastreṇa spṛhāṁ dehe’nu ye ca tam ||29||

2.1.15 śukadevaḥ parīkṣitam |

satyāṁ kṣitau kiṁ kaśipoḥ prayāsair

bāhau svasiddhe hy upabarhaṇaiḥ kim |

saty añjalau kiṁ purudhānna-pātryā

dig-valkalādau sati kiṁ dukūlaiḥ ||30||

cīrāṇi kiṁ pathi na santi diśanti bhikṣāṁ

naivāṅghripāḥ para-bhṛtaḥ sarito’py aśuṣyan |

ruddhā guhāḥ kim ajito’vati nopasannān

kasmād bhajanti kavayo dhana-durmadāndhān ||31||

2.2.4-5 śukadevaḥ parīkṣitam |

devarṣi-bhūtāpta-nṛṇāṁ pitṝṇāṁ

na kiṅkaro nāyam ṛṇī ca rājan |

sarvātmanā yaḥ śaraṇaṁ śaraṇyaṁ

gato mukundaṁ parihṛtya kartam ||32||

11.5.41 karabhājano nimim |

matir na kṛṣṇe parataḥ svato vā

mitho’bhipadyeta gṛha-vratānām |

adānta-gobhir viśatāṁ tamisraṁ

punaḥ punaś carvita-carvaṇānām ||33||

na te viduḥ svārtha-gatiṁ hi viṣṇuṁ

durāśayā ye bahir-artha-māninaḥ |

andhā yathāndhair upanīyamānās

te’pīśa-tantryām uru-dāmni baddhāḥ ||34||

7.5.30-31 prahlādo hiraṇyakaśipum |

bhayaṁ pramattasya vaneṣv api syād

yataḥ sa āste saha-ṣaṭ-sapatnaḥ |

jitendriyasyātma-rater budhasya

gṛhāśramaḥ kiṁ nu karoty avadyam ||35||

5.1.17 brahmā priyavratam |

satyaṁ śaucaṁ dayā maunaṁ buddhiḥ śrīr hrīr yaśaḥ kṣamā |

śamo damo bhagaś ceti yat-saṅgād yāti saṅkṣayam ||36||

teṣv aśānteṣu mūḍheṣu khaṇḍitātmasv asādhuṣu |

saṅgaṁ na kuryāc chocyeṣu yoṣit-krīḍā-mṛgeṣu ca ||37||

3.31.33-34 kapilaḥ sva-mātaram |

saṅgaṁ na kuryāt pramadāsu jātu

yogasya pāraṁ param ārurukṣuḥ |

mat-sevayā pratilabdhātma-lābho

vadanti yā niraya-dvāram asya ||38||

yāṁ manyate patiṁ mohān man-māyām ṛṣabhāyatīm |

strītvaṁ strī-saṅgataḥ prāpto vittāpatya-gṛha-pradam ||39||

3.31.39,41 kapilaḥ sva-mātaram |

ahaṁ purā bharato nāma rājā

vimukta-dṛṣṭa-śruta-saṅga-bandhaḥ |

ārādhanaṁ bhagavata īhamāno

mṛgo’bhavaṁ mṛga-saṅgād dhatārthaḥ ||40||

5.12.14 jaḍa-bharato rahūgaṇam |

na bhajati kumanīṣiṇāṁ sa ijyāṁ

harir adhanātma-dhana-priyo rasa-jñaḥ |

śruta-dhana-kula-karmaṇāṁ madair ye

vidadhati pāpam akiñcaneṣu satsu ||41||

4.31.21 nāradaḥ pracetasaḥ |

tato vidūrāt parihṛtya daityā

daityeṣu saṅgaṁ viṣayātmakeṣu |

upeta nārāyaṇam ādi-devaṁ

sa mukta-saṅgair iṣito’pavargaḥ ||42||

7.6.18 prahlādo daitya-putrān |

kim u vyavahitāpatya- dārāgāra-dhanādayaḥ |

rājya-kośa-gajāmātya- bhṛtyāptā mamatāspadāḥ ||43||

kim etair ātmanas tucchaiḥ saha dehena naśvaraiḥ |

anarthair artha-saṅkāśair nityānanda-rasodadheḥ ||44||

7.7.44-45 prahlādo daitya-putrān |

nālaṁ dvijatvaṁ devatvam ṛṣitvaṁ vāsurātmajāḥ |

prīṇanāya mukundasya na vṛttaṁ na bahu-jñatā ||45||

na dānaṁ na tapo nejyā na śaucaṁ na vratāni ca |

prīyate’malayā bhaktyā harir anyad viḍambanam ||46||

7.7.51-52 prahlādo daitya-putrān |

nānyathā te’khila-guro ghaṭeta karuṇātmanaḥ |

yas ta āśiṣa āśāste na sa bhṛtyaḥ sa vai vaṇik ||47||

7.10.4 prahlādo bhagavantam |

yathā vārtādayo hy arthā yogasyārthaṁ na bibhrati |

anarthāya bhaveyuḥ sma pūrtam iṣṭaṁ tathāsataḥ ||48||

7.15.29 nārado yudhiṣṭhiram |

nivṛtta-tarṣair upagīyamānād

bhavauṣadhāc chrotra-mano-'bhirāmāt |

ka uttamaśloka-guṇānuvādāt

pumān virajyeta vinā paśughnāt ||49||

10.1.4 śukadevaḥ parīkṣitam |

ye’nye’ravindākṣa vimukta-māninas

tvayy asta-bhāvād aviśuddha-buddhayaḥ |

āruhya kṛcchreṇa paraṁ padaṁ tataḥ

patanty adho’nādṛta-yuṣmad-aṅghrayaḥ ||50||

10.2.32 devāḥ kṛṣṇam |

dhig janma nas trivṛd-vidyāṁ dhig vrataṁ dhig bahujñatām |

dhik kulaṁ dhik kriyā-dīkṣāṁ vimukhā ye tv adhokṣaje ||51||

10.23.40 yājīika-viprāḥ |

yasyātma-buddhiḥ kuṇape tri-dhātuke

sva-dhīḥ kalatrādiṣu bhauma ijya-dhīḥ |

yat-tīrtha-buddhiḥ salile na karhicij

janeṣv abhijñeṣu sa eva go-kharaḥ ||52||

10.84.13 kṛṣṇo munīn |

naitat tvayā dāmbhikāya nāstikāya śaṭhāya ca |

aśuśrūṣor abhaktāya durvinītāya dīyatām ||53||

11.29.30 kṛṣṇa uddhavam |

saṅgaṁ na kuryād asatāṁ śiśnodara-tṛpāṁ kvacit |

tasyānugas tamasy andhe pataty andhānugāndha-vat ||54||

11.26.3 kṛṣṇa uddhavam |

tasmāt saṅgo na kartavyaḥ strīṣu straiṇeṣu cendriyaiḥ |

viduṣāṁ cāpy avisrabdhaḥ ṣaḍ-vargaḥ kim u mādṛśām ||55||

11.26.24 purūravasa aila-gītam |

sarveṣu śaśvat tanu-bhṛtsv avasthitaṁ

yathā kham ātmānam abhīṣṭam īśvaram |

vedopagītaṁ ca na śṛṇvate’budhā

mano-rathānāṁ pravadanti vārtayā ||56||

11.5.10 cāmaso nimim |

iti bhāgavatārka-marīci-mālāyāṁ

bhakti-prātikūlya-vicāro nāma

caturdaśaḥ kiraṇaḥ

||14||

—o)0(o—

(15)

### pañcadaśaḥ kiraṇaḥ

## bhakty-ānukūlya-vicāraḥ

aṇgī-kṛtaṁ sadā bhakter anukūlaṁ yad eva hi |

gaura-pādāśrayād yena śrīvāsaṁ taṁ namāmy aham ||\*||

so’haṁ priyasya suhṛdaḥ paradevatāyā

līlā-kathās tava nṛsiṁha viriñca-gītāḥ |

añjas titarmy anugṛṇan guṇa-vipramukto

durgāṇi te pada-yugālaya-haṁsa-saṅgaḥ ||1||

7.9.18 prahlādo bhagavantam |

prāyeṇa bhakti-yogena sat-saṅgena vinoddhava |

nopāyo vidyate samyak prāyaṇaṁ hi satām aham ||2||

11.11.48 kṛṣṇa uddhavam |

no rodhayati māṁ yogo na sāṅkhyaṁ dharma eva ca |

na svādhyāyas tapas tyāgo neṣṭā-pūrtaṁ na dakṣiṇā ||3||

vratāni yajñaś chandāṁsi tīrthāni niyamā yamāḥ |

yathāvarundhe sat-saṅgaḥ sarva-saṅgāpaho hi mām ||4||

sat-saṅgena hi daiteyā yātudhānā mṛgāḥ khagāḥ |

gandharvāpsaraso nāgāḥ siddhāś cāraṇa-guhyakāḥ ||5||

vidyādharā manuṣyeṣu vaiśyāḥ śūdrāḥ striyo’ntyajāḥ |

rajas-tamaḥ-prakṛtaya tasmiṁs tasmin yuge yuge ||6||

bahavo mat-padaṁ prāptās tvāṣṭra-kāyādhavādayaḥ |

vṛṣaparvā balir bāṇo mayaś cātha vibhīṣaṇaḥ ||7||

sugrīvo hanumān ṛkṣo gajo gṛdhro vaṇik-pathaḥ |

vyādhaḥ kubjā vraje gopyo yajña-patnyas tathāpare ||8||

te nādhīta-śruti-gaṇā nopāsita-mahat-tamāḥ |

avratātapta-tapaso mat-saṅgān mām upāgatāḥ ||9||

11.12.1-7 kṛṣṇa uddhavam |

saṅgo yaḥ saṁsṛter hetur asatsu vihito’dhiyā |

sa eva sādhuṣu kṛto niḥsaṅgatvāya kalpate ||10||

3.23.55 devahūtiḥ kardamam |

durlabho mānuṣo deho dehināṁ kṣaṇa-bhaṅguraḥ |

tatrāpi durlabhaṁ manye vaikuṇṭha-priya-darśanam ||11||

ata ātyantiko kṣemaṁ pṛcchāmo bhavato’naghāḥ |

saṁsāre’smin kṣaṇārdho’pi sat-saṅgaḥ śevadhir nṛṇām ||12||

11.2.29-30 nimir nava-yogendram |

kṛpālur akṛta-drohas titikṣuḥ sarva-dehinām |

satya-sāro’navadyātmā samaḥ sarvopakārakaḥ ||13||

kāmair ahata-dhīr dānto mṛduḥ śucir akiñcanaḥ |

anīho mita-bhuk śāntaḥ sthiro mac-charaṇo muniḥ ||14||

apramatto gabhīrātmā dhṛti-māñ jita-ṣaḍ-guṇaḥ |

amānī māna-daḥ kalyo maitraḥ kāruṇikaḥ kaviḥ ||15||

11.11.29-31 kṛṣṇa uddhavam |

santo’napekṣā mac-cittāḥ praśāntāḥ sama-darśinaḥ |

nirmamā nirahaṅkārā nirdvandvā niṣparigrahāḥ ||16||

11.26.27 kṛṣṇa uddhavam |

santo diśanti cakṣūṁṣi bahir arkaḥ samutthitaḥ |

devatā bāndhavāḥ santaḥ santa ātmāham eva ca ||17||

11.26.34 kṛṣṇa uddhavam |

bhavad-vidhā bhāgavatās tīrtha-bhūtāḥ svayaṁ vibho |

tīrthī-kurvanti tīrthāni svāntaḥ-sthena gadābhṛtā ||18||

1.13.10 yudhiṣṭhiro viduram |

tulayāma lavenāpi na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ ||19||

1.18.13 śaunakaḥ sūtam |

yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ |

kiṁ punar darśana-sparśa- pāda-śaucāsanādibhiḥ ||20||

1.19.33 parīkṣit śukadevam |

sukhāya karmāṇi karoti loko

na taiḥ sukhaṁ vānyad-upāramaṁ vā |

vindeta bhūyas tata eva duḥkhaṁ

yad atra yuktaṁ bhagavān vaden naḥ ||21||

3.5.3 vidūro maitreyam |

prasaṅgam ajaraṁ pāśam ātmanaḥ kavayo viduḥ |

sa eva sādhuṣu kṛto mokṣa-dvāram apāvṛtam ||22||

titikṣavaḥ kāruṇikāḥ suhṛdaḥ sarva-dehinām |

ajāta-śatravaḥ śāntāḥ sādhavaḥ sādhu-bhūṣaṇāḥ ||23||

mad-āśrayāḥ kathā mṛṣṭāḥ śṛṇvanti kathayanti ca |

tapanti vividhās tāpā naitān mad-gata-cetasaḥ ||24||

ta ete sādhavaḥ sādhvi sarva-saṅga-vivarjitāḥ |

saṅgas teṣv atha te prārthyaḥ saṅga-doṣa-harā hi te ||25||

3.25.20-21, 23-24 kapilaḥ sva-mātaram |

doṣān pareṣāṁ hi guṇeṣu sādhavo

gṛhṇanti kecin na bhavādṛśo dvija |

guṇāṁś ca phalgūn bahulī-kariṣṇavo

mahattamās teṣv avidad bhavān agham ||26||

4.4.12 satī dakṣam |

saṅgamaḥ khalu sādhūnām ubhayeṣāṁ ca sammataḥ |

yat-sambhāṣaṇa-sampraśnaḥ sarveṣāṁ vitanoti śam ||27||

4.22.19 sanat-kumāraḥ pṛthum |

tasmin mahan-mukharitā madhubhic-

caritra-pīyūṣa-śeṣa-saritaḥ paritaḥ sravanti |

tā ye pibanty avitṛṣo nṛpa gāḍha-karṇais

tān na spṛśanty aśana-tṛḍ-bhaya-śoka-mohāḥ ||28||

4.29.40 nāradaḥ prācīnabarhiṣam |

yadā yasyānugṛhṇāti bhagavān ātma-bhāvitaḥ |

sa jahāti matiṁ loke vede ca pariniṣṭhitām ||29||

4.29.46 nāradaḥ prācīnabarhiṣam |

yāvat te māyayā spṛṣṭā bhramāma iha karmabhiḥ |

tāvad bhavat-prasaṅgānāṁ saṅgaḥ syān no bhave bhave ||30||

4.30.33 pracetaso viṣṇum |

ye vā mayīśe kṛta-sauhṛdārthā

janeṣu dehambhara-vārtikeṣu |

gṛheṣu jāyātmaja-rātimatsu

na prīti-yuktā yāvad-arthāś ca loke ||31||

5.5.3 ṛṣabhadevaḥ sva-putrān |

rahūgaṇaitat tapasā na yāti

na cejyayā nirvapaṇād gṛhād vā |

na cchandasā naiva jalāgni-sūryair

vinā mahat-pāda-rajo-'bhiṣekam ||32||

yatrottamaśloka-guṇānuvādaḥ

prastūyate grāmya-kathā-vighātaḥ |

niṣevyamāṇo’nudinaṁ mumukṣor

matiṁ satīṁ yacchati vāsudeve ||33||

5.12.12-13 jaḍa-bharato rahūgaṇam |

svayambhūr nāradaḥ śambhuḥ kumāraḥ kapilo manuḥ |

prahlādo janako bhīṣmo balir vaiyāsakir vayam ||34||

6.3.20 yamaḥ sva-dūtān |

prāyo mumukṣavas teṣāṁ kecanaiva dvijottama |

mumukṣūṇāṁ sahasreṣu kaścin mucyeta sidhyati ||35||

muktānām api siddhānāṁ nārāyaṇa-parāyaṇaḥ |

sudurlabhaḥ praśāntātmā koṭiṣv api mahāmune ||36||

6.14.4-5 parīkṣit śukadevam |

nārāyaṇa-parāḥ sarve na kutaścana bibhyati |

svargāpavarga-narakeṣv api tulyārtha-darśinaḥ ||37||

6.17.28 śivaḥ pārvatīm |

naiṣāṁ matis tāvad urukramāṅghriṁ

spṛśaty anarthāpagamo yad-arthaḥ |

mahīyasāṁ pāda-rajo-'bhiṣekaṁ

niṣkiñcanānāṁ na vṛṇīta yāvat ||38||

7.5.32 prahlādo hiraṇyakaśipum |

triḥ-saptabhiḥ pitā pūtaḥ pitṛbhiḥ saha te’nagha |

yat sādho’sya kule jāto bhavān vai kula-pāvanaḥ ||39||

yatra yatra ca mad-bhaktāḥ praśāntāḥ sama-darśinaḥ |

sādhavaḥ samudācārās te pūyante’pi kīkaṭāḥ ||40||

7.10.18-19 nṛsiṁhaḥ prahlādam |

ahaṁ bhakta-parādhīno hy asvatantra iva dvija |

sādhubhir grasta-hṛdayo bhaktair bhakta-jana-priyaḥ ||41||

ye dārāgāra-putrāpta- prāṇān vittam imaṁ param |

hitvā māṁ śaraṇaṁ yātāḥ kathaṁ tāṁs tyaktum utsahe ||42||

mayi nirbaddha-hṛdayāḥ sādhavaḥ sama-darśanāḥ |

vaśe kurvanti māṁ bhaktyā sat-striyaḥ sat-patiṁ yathā ||43||

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam ||44||

sādhavo hṛdayaṁ mahyaṁ sādhūnāṁ hṛdayaṁ tv aham |

mad-anyat te na jānanti nāhaṁ tebhyo manāg api ||45||

9.4.63,65-68 nārāyaṇo durvāsasam |

sādhavo nyāsinaḥ śāntā brahmiṣṭhā loka-pāvanāḥ |

haranty aghaṁ te’ṅga-saṅgāt teṣv āste hy agha-bhid dhariḥ ||46||

9.9.6 bhagīratho gaṅgām |

10.8.4 nando gargam |

15.47 \_4 mahad-vicalanam nrnam \_597

tad bhūri-bhāgyam iha janma kim apy aṭavyāṁ

yad gokule’pi katamāṅghri-rajo’bhiṣekam |

yaj jīvitaṁ tu nikhilaṁ bhagavān mukundas

tv adyāpi yat-pada-rajaḥ śruti-mṛgyam eva ||48||

10.14.30 brahmā kṛṣṇam |

kim alabhyaṁ bhagavati prasanne śrī-niketane |

tathāpi tat-parā rājan na hi vāñchanti kiñcana ||49||

10.39.2 śukadevaḥ parīkṣitam |

bhavad-vidhā mahā-bhāgā niṣevyā arha-sattamāḥ |

śreyas-kāmair nṛbhir nityaṁ devāḥ svārthā na sādhavaḥ ||50||

na hy am-mayāni tīrthāni na devā mṛc-chilā-mayāḥ |

te punanty uru-kālena darśanād eva sādhavaḥ ||51||

10.48.30-31 kṛṣṇo’krūram |

bhavāpavargo bhramato yadā bhavej

janasya tarhy acuta sat-samāgamaḥ |

sat-saṅgamo yarhi tadaiva sad-gatau

parāvareśe tvayi jāyate matiḥ ||52||

10.51.53 mucukundaḥ kṛṣṇam |

arcāyām eva haraye pūjāṁ yaḥ śraddhayehate |

na tad-bhakteṣu cānyeṣu sa bhaktaḥ prākṛtaḥ smṛtaḥ ||53||

īśvare tad-adhīneṣu bāliśeṣu dviṣatsu ca |

prema-maitrī-kṛpopekṣā yaḥ karoti sa madhyamaḥ ||54||

sarva-bhūteṣu yaḥ paśyed bhagavad-bhāvam ātmanaḥ |

bhūtāni bhagavaty ātmany eṣa bhāgavatottamaḥ ||55||

11.2.47,46,45 havir nimim |

gṛhītvāpīndriyair arthān yo na dveṣṭi na hṛṣyati |

viṣṇor māyām idaṁ paśyan sa vai bhāgavatottamaḥ ||56||

dehendriya-prāṇa-mano-dhiyāṁ yo

janmāpyaya-kṣud-bhaya-tarṣa-kṛcchraiḥ |

saṁsāra-dharmair avimuhyamānaḥ

smṛtyā harer bhāgavata-pradhānaḥ ||57||

na kāma-karma-bījānāṁ yasya cetasi sambhavaḥ |

vāsudevaika-nilayaḥ sa vai bhāgavatottamaḥ ||58||

na yasya janma-karmabhyāṁ na varṇāśrama-jātibhiḥ |

sajjate’sminn aham-bhāvo dehe vai sa hareḥ priyaḥ ||59||

na yasya svaḥ para iti vitteṣv ātmani vā bhidā |

sarva-bhūta-samaḥ śāntaḥ sa vai bhāgavatottamaḥ ||60||

tri-bhuvana-vibhava-hetave’py akuṇṭha-

smṛtir ajitātma-surādibhir vimṛgyāt |

na calati bhagavat-padāravindāl

lava-nimiṣārdham api yaḥ sa vaiṣṇavāgryaḥ ||61||

bhagavata uru-vikramāṅghri-śākhā-

nakha-maṇi-candrikayā nirasta-tāpe |

hṛdi katham upasīdatāṁ punaḥ sa

prabhavati candra ivodite’rka-tāpaḥ ||62||

visṛjati hṛdayaṁ na yasya sākṣād

dharir avaśābhihito’py aghaugha-nāśaḥ |

praṇaya-rasanayā dhṛtāṅghri-padmaḥ

sa bhavati bhāgavata-pradhāna uktaḥ ||63||

11.2.48-55 havir nimim |

ājñāyaivaṁ guṇān doṣān mayādiṣṭān api svakān |

dharmān santyajya yaḥ sarvān māṁ bhajeta sa tu sattamaḥ ||64||

jñātvājñātvātha ye vai māṁ yāvān yaś cāsmi yādṛśaḥ |

bhajanty ananya-bhāvena te me bhakta-tamā matāḥ ||65||

11.11.32-33 kṛṣṇa uddhavam |

tato duḥsaṅgam utsṛjya satsu sajjeta buddhimān |

santa evāsya chindanti mano-vyāsaṅgam uktibhiḥ ||66||

11.26.26 kṛṣṇa uddhavam |

jāta-śraddho mat-kathāsu nirviṇṇaḥ sarva-karmasu |

veda duḥkhātmakaṁ kāmān parityāge’py anīśvaraḥ ||67||

tato bhajeta māṁ prītaḥ śraddhālur dṛḍha-niścayaḥ |

juṣamāṇaś ca tān kāmān duḥkhodarkāṁś ca garhayan ||68||

proktena bhakti-yogena bhajato māsakṛn muneḥ |

kāmā hṛdayyā naśyanti sarve mayi hṛdi sthite ||69||

bhidyate hṛdaya-granthiś chidyante sarva-saṁśayāḥ |

kṣīyante cāsya karmāṇi mayi dṛṣṭe’khilātmani ||70||

tasmān mad-bhakti-yuktasya yogino vai mad-ātmanaḥ |

na jñānaṁ na ca vairāgyaṁ prāyaḥ śreyo bhaved iha ||71||

yat karmabhir yat tapasā jñāna-vairāgyataś ca yat |

yogena dāma-dharmeṇa śreyobhir itarair api ||72||

sarvaṁ mad-bhakti-yogena mad-bhakto labhate’ñjasā |

svargāpavargaṁ mad-dhāma kathañcid yadi vāñchati ||73||

na mayy ekānta-bhaktānāṁ guṇa-doṣodbhavā guṇāḥ |

sādhūnāṁ sama-cittānāṁ buddheḥ param upeyuṣām ||74||

11.20.27-33,36 kṛṣṇa uddhavam |

gāṁ paryaṭan medhya-vivikta-vṛttiḥ

sadāpluto’dhaḥ śayano’vadhūtaḥ |

alakṣitaḥ svair avadhūta-veṣo

vratāni cere hari-toṣaṇāni ||75||

3.1.19 śukadevaḥ parīkṣitam |

parituṣyet tatas tāta tāvan-mātreṇa pūruṣaḥ |

daivopasāditaṁ yāvad vīkṣyeśvara-gatiṁ budhaḥ ||76||

yasya yad daiva-vihitaṁ sa tena sukha-duḥkhayoḥ |

ātmānaṁ toṣayan dehī tamasaḥ pāram ṛcchati ||77||

guṇādhikān mudaṁ lipsed anukrośaṁ guṇādhamāt |

maitrīṁ samānād anvicchen na tāpair abhibhūyate ||78||

4.8.29,33-34 nārado dhruvam |

tān ātiṣṭhati yaḥ samyag upāyān pūrva-darśitān |

avaraḥ śraddhayopeta upeyān vindate’ñjasā ||79||

tān anādṛtya yo’vidvān arthān ārabhate svayam |

tasya vyabhicaranty arthā ārabdhāś ca punaḥ punaḥ ||80||

4.18.4-5 bhūmiḥ pṛthum |

yaḥ ṣaṭ sapatnān vijigīṣamāṇo

gṛheṣu nirviśya yateta pūrvam |

atyeti durgāśrita ūrjitārīn

kṣīṇeṣu kāmaṁ vicared vipaścit ||81||

5.1.18 brahmā priyavratam |

viprasyādhyayanādīni ṣaḍ-anyasyāpratigrahaḥ |

rājño vṛttiḥ prajā-goptur aviprād vā karādibhiḥ ||82||

vaiśyas tu vārtā-vṛttiḥ syān nityaṁ brahma-kulānugaḥ |

śūdrasya dvija-śuśrūṣā vṛttiś ca svāmino bhavet ||83||

7.11.14-15 nārado yudhiṣṭhiram |

śamo damas tapaḥ śaucaṁ santoṣaḥ kṣāntir ārjavam |

jñānaṁ dayācyutātmatvaṁ satyaṁ ca brahma-lakṣaṇam ||84||

śauryaṁ vīryaṁ dhṛtis tejas tyāgaś cātmajayaḥ kṣamā |

brahmaṇyatā prasādaś ca satyaṁ ca kṣatra-lakṣaṇam ||85||

deva-gurv-acyute bhaktis tri-varga-paripoṣaṇam |

āstikyam udyamo nityaṁ naipuṇyaṁ vaiśya-lakṣaṇam ||86||

śūdrasya sannatiḥ śaucaṁ sevā svāminy amāyayā |

amantra-yajño hy asteyaṁ satyaṁ go-vipra-rakṣaṇam ||87||

7.11.21-24 nārado yudhiṣṭhiram |

vṛttiḥ saṅkara-jātīnāṁ tat-tat-kula-kṛtā bhavet |

acaurāṇām apāpānām antyajāntevasāyinām ||88||

vṛttyā sva-bhāva-kṛtayā vartamānaḥ sva-karma-kṛt |

hitvā sva-bhāva-jaṁ karma śanair nirguṇatām iyāt ||89||

yasya yal lakṣaṇaṁ proktaṁ puṁso varṇābhivyañjakam |

yad anyatrāpi dṛśyeta tat tenaiva vinirdiśet ||90||

7.11.30,32,35 nārado yudhiṣṭhiram |

mṛtyur janmavatāṁ vīra dehena saha jāyate |

adya vābda-śatānte vā mṛtyur vai prāṇināṁ dhruvaḥ ||91||

10.1.38 vasudevaḥ kaṁsam |

jānanta eva jānantu kiṁ bahūktyā na me prabho |

manaso vapuṣo nātho jagad etat tavārpitam ||92||

10.14.38 brahmā kṛṣṇam |

yathā prayānti saṁyānti sroto-vegena bālukāḥ |

saṁyujyante viyujyante tathā kālena dehinaḥ ||93||

6.15.3 nāradāṅirasau citraketum |

iti bhāgavato devyāḥ pratiśaptum alantamaḥ |

mūrdhnā sa jagṛhe śāpam etāvat sādhu-lakṣaṇam ||94||

6.17.37 śukadevaḥ parīkṣitam |

aho ananta-dāsānāṁ mahattvaṁ dṛṣṭam adya me |

kṛtāgaso’pi yad rājan maṅgalāni samīhase ||95||

9.5.14 durvāsā ambarīṣam |

tathā na te mādhava tāvakāḥ kvacid

bhraśyanti mārgāt tvayi baddha-sauhṛdāḥ |

tvayābhiguptā vicaranti nirbhayā

vināyakānīkapa-mūrdhasu prabho ||96||

10.2.33 devāḥ kṛṣṇam |

prāyeṇa deva munayaḥ sva-vimukti-kāmā

maunaṁ caranti vijane na parārtha-niṣṭhāḥ |

naitān vihāya kṛpaṇān vimumukṣa eko

nānyaṁ tvad asya śaraṇaṁ bhramato’nupaśye ||97||

7.9.44 prahlādo bhagavantam |

bhogena puṇyaṁ kuśalena pāpaṁ

kalevaraṁ kāla-javena hitvā |

kīrtiṁ viśuddhāṁ sura-loka-gītāṁ

vitāya mām eṣyasi mukta-bandhaḥ ||98||

7.10.13 nṛsiṁhaḥ prahlādam |

tāvad rāgādayaḥ stenāḥ tāvat kārāgṛhaṁ gṛham |

tāvan moho’ṅghri-nigaḍo yāvat kṛṣṇa na te janāḥ ||99||

10.14.36 brahmā kṛṣṇam |

tat te’nukampāṁ su-samīkṣamāṇo

bhuñjāna evātma-kṛtaṁ vipākam |

hṛd-vāg-vapurbhir vidadhan namas te

jīveta yo mukti-pade sa dāya-bhāk ||100||

10.14.8 brahmā kṛṣṇam |

etāvaj janmasāphalyaṁ dehinām iha dehiṣu |

prāṇair arthair dhiyā vācā śreya evācaret sadā ||101||

10.22.35 kṛṣṇaḥ gopa-bālakān |

yasyāham anugṛhṇāmi hariṣye tad-dhanaṁ śanaiḥ |

tato’dhanaṁ tyajanty asya sva-janā duḥkha-duḥkhitam ||102||

10.88.8 kṛṣṇo yudhiṣṭhiram |

so’pi vavre’calāṁ bhaktiṁ tasminn evākhilātmani |

tad-bhakteṣu ca sauhārdaṁ bhūteṣu ca dayāṁ parām ||103||

10.41.51 śukadevaḥ parīkṣitam |

yasyāsti bhaktir bhagavaty akiñcanā

sarvair guṇais tatra samāsate surāḥ |

harāv abhaktasya kuto mahad-guṇā

manorathenāsati dhāvato bahiḥ ||104||

5.18.12 prahlādo bhagavantam |

śārīrā mānasā divyā vaiyāse ye ca mānuṣāḥ |

bhautikāś ca kathaṁ kleśā bādhante hari-saṁśrayam ||105||

3.22.37 maitreyo viduram |

dhāryamāṇaṁ mano yarhi bhrāmyad āśv anavasthitam |

atandrito’nurodhena mārgeṇātma-vaśaṁ nayet ||106||

11.20.19 kṛṣṇa uddhavam |

bādhyamāno’pi mad-bhakto viṣayair ajitendriyaḥ |

prāyaḥ pragalbhayā bhaktyā viṣayair nābhibhūyate ||107||

yathāgniḥ su-samṛddhārciḥ karoty edhāṁsi bhasmasāt |

tathā mad-viṣayā bhaktir uddhavaināṁsi kṛtsnaśaḥ ||108||

vāg gadgadā dravate yasya cittaṁ

rudaty abhīkṣṇaṁ hasati kvacic ca |

vilajja udgāyati nṛtyate ca

mad-bhakti-yukto bhuvanaṁ punāti ||109||

yathāgninā hema malaṁ jahāti

dhmātaṁ punaḥ svaṁ bhajate ca rūpam |

ātmā ca karmānuśayaṁ vidhūya

mad-bhakti-yogena bhajaty atho mām ||110||

yathā yathātmā parimṛjyate’sau

mat-puṇya-gāthā-śravaṇābhidhānaiḥ |

tathā tathā paśyati vastu sūkṣmaṁ

cakṣur yathaivāñjana-samprayuktam ||111||

11.14.18-19,21-23 kṛṣṇa uddhavam |

sarvato manaso’saṅgam ādau saṅgaṁ ca sādhuṣu |

dayāṁ maitrīṁ praśrayaṁ ca bhūteṣv addhā yathocitam ||112||

śaucaṁ tapas titikṣāṁ ca maunaṁ svādhyāyam ārjavam |

brahma-caryam ahiṁsāṁ ca samatvaṁ dvandva-saṁjñayoḥ ||113||

sarvatrātmeśvarānvīkṣāṁ kaivalyam aniketatām |

vivikta-cīra-vasanaṁ santoṣaṁ yena kenacit ||114||

śraddhāṁ bhāgavate śāstre’nindām anyatra cāpi hi |

mano-vāk-karma-daṇḍaṁ ca satyaṁ śama-damāv api ||115||

śravaṇaṁ kīrtanaṁ dhyānaṁ harer adbhuta-karmaṇaḥ |

janma-karma-guṇānāṁ ca tad-arthe’khila-ceṣṭitam ||116||

iṣṭaṁ dattaṁ tapo japtaṁ vṛttaṁ yac cātmanaḥ priyam |

dārān sutān gṛhān prāṇān yat parasmai nivedanam ||117||

11.3.23-28 prabuddho nimim |

+++10.81.4 kṛṣṇaḥ Sudama Brahmana 15.118 \_4 patram puspam phalam toyam\_598

6.9.49 Narayana/ Demigods 15.119 \_4 na veda krpanah sreya \_593

06.11.27 vṛtrāsuro viṣṇum | 15.120 \_4 mamottamasloka-janesu sakhyam \_593

11.2.42 kavir nimim | 15.121 \_4 bhaktih paresanubhavo viraktir\_599

5.19.27 Demigods Chant 15.122 \_4 satyam disaty arthitam arthito nrnam\_593

07.6.19 prahlādo daitya-putrān | 15.123 \_4 na hy acyutam prinayato \_594

kaumāra ācaret prājño dharmān bhāgavatān iha |

durlabhaṁ mānuṣaṁ janma tad apy adhruvam arthadam ||124||

tat-prayāso na kartavyo yata āyur-vyayaḥ param |

na tathā vindate kṣemaṁ mukunda-caraṇāmbujam ||125||

tato yateta kuśalaḥ kṣemāya bhavam āśritaḥ |

śarīraṁ pauruṣaṁ yāvan na vipadyeta puṣkalam ||126||

7.6.1,4-5 prahlādo daitya-putrān |

vanaṁ tu sāttviko vāso grāmo rājasa ucyate |

tāmasaṁ dyūta-sadanaṁ man-niketaṁ tu nirguṇam ||127||

sāttviky ādhyātmikī śraddhā karma-śraddhā tu rājasī |

tāmasy adharme yā śraddhā mat-sevāyāṁ tu nirguṇā ||128||

pathyaṁ pūtam anāyastam āhāryaṁ sāttvikaṁ smṛtam |

rājasaṁ cendriya-preṣṭhaṁ tāmasaṁ cārti-dāśuci ||129||

11.25.25, 27-28 kṛṣṇa uddhavam |

dūre hari-kathāḥ kecid dūre cācyuta-kīrtanāḥ |

striyaḥ śūdrādayaś caiva te’nukampyā bhavādṛśām ||130||

11.5.4 cāmaso nimim |

samāśritā ye pada-pallava-plavaṁ

mahat-padaṁ puṇya-yaśo murāreḥ |

bhavāmbudhir vatsa-padaṁ paraṁ padaṁ

padaṁ padaṁ yad vipadāṁ na teṣām ||131||

10.14.58 śukadevaḥ parīkṣitam |

iti bhāgavatārka-marīci-mālāyāṁ

bhakty-ānukūlya-vicāro nāma

pañcadaśaḥ kiraṇaḥ

||

15||

—o)0(o—

(16)

### ṣoḍaśaḥ kiraṇaḥ

## bhāvodaya-kramaḥ

sādhanair jīvane yasya dṛṣṭo bhāvodaya-kramaḥ |

raghunātham ahaṁ vande dāsa-gosvāminaṁ prabhum ||\*||

3.25.25 kapilaḥ sva-mātaram | 16.1 \_4 satam prasangan mama virya-samvido\_5 106

01.5.39 nārado vyāsadevam | 16.2 \_4 imam sva-nigamam brahmann \_5 106

01.2.14 sūtaḥ śaunakādīn |

+++16.3 \_4 tasmad ekena manasa \_5 1 5

01.2.15 sūtaḥ śaunakādīn |

16.4 \_4 yad-anudhyasina yuktah\_5 1 5

01.2.16 sūtaḥ śaunakādīn |

16.5 \_4 susrusoh sraddadhanasya \_5 1 5

01.2.17 sūtaḥ śaunakādīn |

16.6 \_4 srnvatam sva-kathah krsnah\_5 1 5

01.2.18 sūtaḥ śaunakādīn |

16.7 \_4 nasta-pryesv abhadresu\_5 1 5

ucchiṣṭa-lepān anumodito dvijaiḥ

sakṛt sma bhuñje tad-apāsta-kilbiṣaḥ |

evaṁ pravṛttasya viśuddha-cetasas

tad-dharma evātma-ruciḥ prajāyate ||8||

tatrānvahaṁ kṛṣṇa-kathāḥ pragāyatām

anugraheṇāśṛṇavaṁ manoharāḥ |

tāḥ śraddhayā me’nupadaṁ viśṛṇvataḥ

priyaśravasy aṅga mamābhavad ruciḥ ||9||

tasmiṁs tadā labdha-rucer mahā-mate

priyaśravasy askhalitā matir mama |

yayāham etat sad-asat sva-māyayā

paśye mayi brahmaṇi kalpitaṁ pare ||10||

itthaṁ śarat-prāvṛṣikāv ṛtū harer

viśṛṇvato me’nusavaṁ yaśo’malam |

saṅkīrtyamānaṁ munibhir mahātmabhir

bhaktiḥ pravṛttātma-rajas-tamopahā ||11||

1.5.25-28 nārado vyāsadevam |

tadā rajas-tamo-bhāvāḥ kāma-lobhādayaś ca ye |

ceta etair anāviddhaṁ sthitaṁ sattve prasīdati ||12||

evaṁ prasanna-manaso bhagavad-bhakti-yogataḥ |

bhagavat-tattva-vijñānaṁ mukta-saṅgasya jāyate ||13||

ato vai kavayo nityaṁ bhaktiṁ paramayā mudā |

vāsudeve bhagavati kurvanty ātma-prasādanīm ||14||

1.2.19-20,22 sūtaḥ śaunakam |

kevalena hi bhāvena gopyo gāvo nagā mṛgāḥ |

ye’nye mūḍha-dhiyo nāgāḥ siddhā mām īyur añjasā ||15||

yaṁ na yogena sāṅkhyena dāna-vrata-tapo-'dhvaraiḥ |

vyākhyā-svādhyāya-sannyāsaiḥ prāpnuyād yatnavān api ||16||

tā nāvidan mayy anuṣaṅga-baddha-

dhiyaḥ svam ātmānam adas tathedam |

yathā samādhau munayo’bdhi-toye

nadyaḥ praviṣṭā iva nāma-rūpe ||17||

mat-kāmā ramaṇaṁ jāram asvarūpa-vido’balāḥ |

brahma māṁ paramaṁ prāpuḥ saṅgāc chata-sahasraśaḥ ||18||

11.12.8-9, 12-13 kṛṣṇa uddhavam |

antar-gṛha-gatāḥ kāścid gopyo’labdha-vinirgamāḥ |

kṛṣṇaṁ tad-bhāvanāyuktā dadhyur mīlita-locanāḥ ||19||

duḥsaha-preṣṭha-viraha-tīvratāpa-dhutāśubhāḥ |

dhyānaprāptācyutāśleṣa-nirvṛtyā kṣīṇamaṅgalāḥ ||20||

tam eva paramātmānaṁ jāra-buddhyāpi saṅgatāḥ |

jahur guṇamayaṁ dehaṁ sadyaḥ prakṣīṇa-bandhanāḥ ||21||

10.29.9-11 śukadevaḥ parīkṣitam |

nṝṇāṁ niḥśreyasārthāya vyaktir bhagavato nṛpa |

avyayasyāprameyasya nirguṇasya guṇātmanaḥ ||22||

kāmaṁ krodhaṁ bhayaṁ sneham aikyaṁ sauhṛdam eva ca |

nityaṁ harau vidadhato yānti tan-mayatāṁ hi te ||23||

10.29.14-15 śukadevaḥ parīkṣitam |

kvacid rudanty acyuta-cintayā kvacid

dhasanti nandanti vadanty alaukikāḥ |

nṛtyanti gāyanty anuśīlayanty ajaṁ

bhavanti tūṣṇīṁ param etya nirvṛtāḥ ||24||

11.3.32 prabuddho nimim |

śṛṇvan su-bhadrāṇi rathāṅga-pāṇer

janmāni karmāṇi ca yāni loke |

gītāni nāmāni tad-arthakāni

gāyan vilajjo vicared asaṅgaḥ ||25||

evaṁ-vrataḥ sva-priya-nāma-kīrtyā

jātānurāgo druta-citta uccaiḥ |

hasaty atho roditi rauti gāyaty

unmāda-van nṛtyati loka-bāhyaḥ ||26||

11.2.39-40 kavir nimim |

guṇair alam asaṅkhyeyair māhātmyaṁ tasya sūcyate |

vāsudeve bhagavati yasya naisargikī ratiḥ ||27||

nyasta-krīḍanako bālo jaḍavat tan-manastayā |

kṛṣṇa-graha-gṛhītātmā na veda jagad īdṛśam ||28||

kvacid rudati vaikuṇṭha- cintā-śabala-cetanaḥ |

kvacid dhasati tac-cintā- hlāda udgāyati kvacit ||29||

nadati kvacid utkaṇṭho vilajjo nṛtyati kvacit |

kvacit tad-bhāvanā-yuktas tanmayo’nucakāra ha ||30||

kvacid utpulakas tūṣṇīm āste saṁsparśa-nirvṛtaḥ |

aspanda-praṇayānanda- salilāmīlitekṣaṇaḥ ||31||

sa uttama-śloka-padāravindayor

niṣevayākiñcana-saṅga-labdhayā |

tanvan parāṁ nirvṛtim ātmano muhur

duḥsaṅga-dīnasya manaḥ śamaṁ vyadhāt ||32||

7.4.36-37, 39-42 śukadevaḥ parīkṣitam |

devānāṁ śuddha-sattvānām ṛṣīṇāṁ cāmalātmanām |

bhaktir mukunda-caraṇe na prāyeṇopajāyate ||33||

6.14.2 parīkṣit śukadevam |

arthendriyārāma-sagoṣṭhy-atṛṣṇayā

tat-sammatānām aparigraheṇa ca |

vivikta-rucyā paritoṣa ātmani

vinā harer guṇa-pīyūṣa-pānāt ||34||

4.22.23 sanat-kumāraḥ pṛthum |

iti bhāgavatārka-marīci-mālāyāṁ

bhāvodaya-kramo nāma

ṣoḍaśaḥ kiraṇaḥ

||16||

—o)0(o—

(17)

### saptadaśaḥ kiraṇaḥ

## prayojana-vicāraḥ

bhogaṁ mokṣaṁ pratiṣṭhāṁ ca hitvā prīti-samāśrayam |

gaura-pādāśrayād yasya vande taṁ lokanāthakam ||\*||

03040151 ko nv īśa te pāda-saroja-bhājāṁ

sudurlabho’rtheṣu caturṣv apīha

03040153 tathāpi nāhaṁ pravṛṇomi bhūman

bhavat-padāmbhoja-niṣevaṇotsukaḥ

3.4.15 uddhavaḥ kṛṣṇam | 17.1 \_4 ko nv isa te pada-saroja-bhajam \_5 110

03050021 sukhāya karmāṇi karoti loko

na taiḥ sukhaṁ vānyad-upāramaṁ vā

03050023 vindeta bhūyas tata eva duḥkhaṁ

yad atra yuktaṁ bhagavān vaden naḥ

3.5.2 vidūro maitreyam | 17.2 \_4 sukhaya karmani karoti loko \_5 110

03250341 naikātmatāṁ me spṛhayanti kecin

mat-pāda-sevābhiratā mad-īhāḥ

03250343 ye’nyonyato bhāgavatāḥ prasajya

sabhājayante mama pauruṣāṇi

3.25.34 kapilaḥ sva-mātaram | 17.3 \_4 naikatmatam me sprhayanti kecin \_5 110

sālokya-sārṣṭi-sāmīpya- sārūpyaikatvam apy uta |

dīyamānaṁ na gṛhṇanti vinā mat-sevanaṁ janāḥ ||4||

3.29.13 kapilaḥ sva-mātaram |

na kāmaye nātha tad apy ahaṁ kvacin

na yatra yuṣmac-caraṇāmbujāsavaḥ |

mahattamāntar-hṛdayān mukha-cyuto

vidhatsva karṇāyutam eṣa me varaḥ ||

04.20.24 pṛthur viṣṇum |

yo dustyajān kṣiti-suta-svajanārtha-dārān

prārthyāṁ śriyaṁ sura-varaiḥ sadayāvalokām |

naicchan nṛpas tad-ucitaṁ mahatāṁ madhudviṭ-

sevānurakta-manasām abhavo’pi phalguḥ ||6||

5.14.44 śukadevaḥ parīkṣitam |

06110251 na nāka-pṛṣṭhaṁ na ca pārameṣṭhyaṁ

na sārva-bhaumaṁ na rasādhipatyam

06110253 na yoga-siddhīr apunar-bhavaṁ vā

samañjasa tvā virahayya kāṅkṣe

06.11.25 vṛtrāsuro viṣṇum | 17.7 \_4 na naka-prstham na ca paramesthyam\_5 111

09040671 mat-sevayā pratītaṁ te sālokyādi-catuṣṭayam

09040673 necchanti sevayā pūrṇāḥ kuto’nyat kāla-viplutam

09.4.67 nārāyaṇo durvāsasam |

17.8 \_4 mat-sevaya pratitam te\_5 112

10160371 na nāka-pṛṣṭhaṁ na ca sārva-bhaumaṁ

na pārameṣṭhyaṁ na rasādhipatyam

10160373 na yoga-siddhīr apunar-bhavaṁ vā

vāñchanti yat-pāda-rajaḥ-prapannāḥ

10.16.37 nāgapatnyaḥ kṛṣṇam | 17.9 \_4 na naka-prstham na ca sarva-bhaumam \_5 112

na kiñcit sādhavo dhīrā bhaktā hy ekāntino mama |

vāñchanty api mayā dattaṁ kaivalyam apunar-bhavam ||10||

11.20.34 kṛṣṇa uddhavam |

atra sargo visargaś ca sthānaṁ poṣaṇam ūtayaḥ |

manvantareśānukathā nirodho muktir āśrayaḥ ||11||

daśamasya viśuddhy-arthaṁ navānām iha lakṣaṇam |

varṇayanti mahātmānaḥ śrutenārthena cāñjasā ||12||

bhūta-mātrendriya-dhiyāṁ janma sarga udāhṛtaḥ |

brahmaṇo guṇa-vaiṣamyād visargaḥ pauruṣaḥ smṛtaḥ ||13||

sthitir vaikuṇṭha-vijayaḥ poṣaṇaṁ tad-anugrahaḥ |

manvantarāṇi sad-dharma ūtayaḥ karma-vāsanāḥ ||14||

avatārānucaritaṁ hareś cāsyānuvartinām |

puṁsām īśa-kathāḥ proktā nānākhyānopabṛṁhitāḥ ||15||

nirodho’syānuśayanam ātmanaḥ saha śaktibhiḥ |

muktir hitvānyathā rūpaṁ sva-rūpeṇa vyavasthitiḥ ||16||

ābhāsaś ca nirodhaś ca yato’sty adhyavasīyate |

sa āśrayaḥ paraṁ brahma paramātmeti śabdyate ||17||

2.10.1-7 śukadevaḥ parīkṣitam |

pūrtena tapasā yajñair dānair yoga-samādhinā |

rāddhaṁ niḥśreyasaṁ puṁsāṁ mat-prītis tattvavin-matam ||18||

aham ātmātmanāṁ dhātaḥ preṣṭhaḥ san preyasām api |

ato mayi ratiṁ kuryād dehādir yat-kṛte priyaḥ ||19||

3.9.41-42 garbhodakaśāyi-viṣṇur brahmāṇam |

sa vai priyatamaś cātmā yato na bhayam aṇv api |

iti veda sa vai vidvān yo vidvān sa gurur hariḥ ||20||

4.29.51 nāradaḥ prācīnabarhiṣam |

mayi nirbaddha-hṛdayāḥ sādhavaḥ sama-darśanāḥ |

vaśe kurvanti māṁ bhaktyā sat-striyaḥ sat-patiṁ yathā ||21||

9.4.66 nārāyaṇo durvāsasam |

yathā bhrāmyaty ayo brahman svayam ākarṣa-sannidhau |

tathā me bhidyate cetaś cakra-pāṇer yadṛcchayā ||22||

7.5.14 prahlādo daitya-gurū |

tasyāravinda-nayanasya padāravinda-

kiñjalka-miśra-tulasī-makaranda-vāyuḥ |

antar-gataḥ sva-vivareṇa cakāra teṣāṁ

saṅkṣobham akṣara-juṣām api citta-tanvoḥ ||23||

3.15.43 brahmā devān |

prāduścakartha yad idaṁ puruhūta rūpaṁ

teneśa nirvṛtim avāpur alaṁ dṛśo naḥ |

tasmā idaṁ bhagavate nama id vidhema

yo’nātmanāṁ durudayo bhagavān pratītaḥ ||24||

3.15.50 kumārā nārāyaṇam |

1sa yad ajayā tv ajām anuśayīta guṇāṁś ca juṣan

1bhajati sarūpatāṁ tad anu mṛtyum apeta-bhagaḥ |

tvam uta jahāsi tām ahir iva tvacam ātta-bhago

mahasi mahīyase’ṣṭa-guṇite’parimeya-bhagaḥ ||25||

10.87.38 śrutayo mahāviṣṇum |

nātyantikaṁ vigaṇayanty api te prasādaṁ

kim vānyad arpita-bhayaṁ bhruva unnayais te |

ye’ṅga tvad-aṅghri-śaraṇā bhavataḥ kathāyāḥ

kīrtanya-tīrtha-yaśasaḥ kuśalā rasa-jñāḥ ||26||

3.15.48 kumārā nārāyaṇam |

dṛṣṭiṁ tataḥ pratinivartya nivṛtta-tṛṣṇas

tūṣṇīṁ bhaven nija-sukhānubhavo nirīhaḥ |

sandṛśyate kva ca yadīdam avastu-buddhyā

tyaktaṁ bhramāya na bhavet smṛtir ā-nipātāt ||27||

dehaṁ ca naśvaram avasthitam utthitaṁ vā

siddho na paśyati yato’dhyagamat svarūpam |

daivād apetam atha daiva-vaśād upetaṁ

vāso yathā parikṛtaṁ madirā-madāndhaḥ ||28||

deho’pi daiva-vaśa-gaḥ khalu karma yāvat

svārambhakaṁ pratisamīkṣata eva sāsuḥ |

taṁ sa-prapañcam adhirūṭha-samādhi-yogaḥ

svāpnaṁ punar na bhajate pratibuddha-vastuḥ ||29||

11.13.35-37 haṁsāvatāraḥ kumārān |

vāg gadgadā dravate yasya cittaṁ

rudaty abhīkṣṇaṁ hasati kvacic ca |

vilajja udgāyati nṛtyate ca

mad-bhakti-yukto bhuvanaṁ punāti ||30||

11.14.24 kṛṣṇa uddhavam |

tasmai sva-lokaṁ bhagavān sabhājitaḥ

sandarśayām āsa paraṁ na yat-param |

vyapeta-saṅkleśa-vimoha-sādhvasaṁ

sva-dṛṣṭavadbhir puruṣair abhiṣṭutam ||31||

pravartate yatra rajas tamas tayoḥ

sattvaṁ ca miśraṁ na ca kāla-vikramaḥ |

na yatra māyā kim utāpare harer

anuvratā yatra surāsurārcitāḥ ||32||

dadarśa tatrākhila-sātvatāṁ patiṁ

śriyaḥ patiṁ yajña-patiṁ jagat-patim |

sunanda-nanda-prabalārhaṇādibhiḥ

sva-pārṣadāgraiḥ parisevitaṁ vibhum ||33||

bhṛtya-prasādābhimukhaṁ dṛg-āsavaṁ

prasanna-hāsāruṇa-locanānanam |

kirīṭinaṁ kuṇḍalinaṁ catur-bhujaṁ

pītāṁśukaṁ vakṣasi lakṣitaṁ śriyā ||34||

2.9.9-10,14-15 śukadevaḥ parīkṣitam |

rāmeṇa sārdhaṁ mathurāṁ praṇīte

śvāphalkinā mayy anurakta-cittāḥ |

vigāṭha-bhāvena na me viyoga-

tīvrādhayo’nyaṁ dadṛśuḥ sukhāya ||35||

tās tāḥ kṣapāḥ preṣṭha-tamena nītā

mayaiva vṛndāvana-gocareṇa |

kṣaṇārdha-vat tāḥ punar aṅga tāsāṁ

hīnā mayā kalpa-samā babhūvuḥ ||36||

11.12.10-11 kṛṣṇa uddhavam |

rājan patir gurur alaṁ bhavatāṁ yadūnāṁ

daivaṁ priyaḥ kula-patiḥ kva ca kiṅkaro vaḥ |

astv evam aṅga bhagavān bhajatāṁ mukundo

muktiṁ dadāti karhicit sma na bhakti-yogam ||37||

5.6.18 śukadevaḥ parīkṣitam |

tāḥ kiṁ niśāḥ smarati yāsu tadā priyābhir

vṛndāvane kumuda-kunda-śaśāṅka-ramye |

reme kvaṇac-caraṇa-nūpura-rāsa-goṣṭhyām

asmābhir īḍita-manojña-kathaḥ kadācit ||38||

10.47.43 gopya uddhavam |

iti bhāgavatārka-marīci-mālāyāṁ

prayojana-vicāro nāma

saptadaśaḥ kiraṇaḥ

||

17||

—o)0(o—

(18)

### aṣṭadaśaḥ kiraṇaḥ

## siddha-prema-rase rasa-mahimā

mahimā vraja-līlāyā dārato 'pi niṣevitaḥ

yair yais tān daṇḍavan naumi bhaktān bhīṣmārjunādikāḥ

tri-bhuvana-kamanaṁ tamāla-varṇaṁ

ravi-kara-gaura-varāmbaraṁ dadhāne |

vapur alaka-kulāvṛtānanābjaṁ

vijaya-sakhe ratir astu me’navadyā ||1||

muni-gaṇa-nṛpa-varya-saṅkule’ntaḥ-

sadasi yudhiṣṭhira-rājasūya eṣām |

arhaṇam upapeda īkṣaṇīyo

mama dṛśi-gocara eṣa āvir ātmā ||2||

tam imam aham ajaṁ śarīra-bhājāṁ

hṛdi hṛdi dhiṣṭhitam ātma-kalpitānām |

pratidṛśam iva naikadhārkam ekaṁ

samadhi-gato’smi vidhūta-bheda-mohaḥ ||3||

1.9.33,41-42 bhīṣmadevaḥ kṛṣṇam |

aho alaṁ ślāghyatamaṁ yadoḥ kulam

aho alaṁ puṇyatamaṁ madhor vanam |

yad eṣa puṁsām ṛṣabhaḥ śriyaḥ patiḥ

sva-janmanā caṅkramaṇena cāñcati ||4||

nūnaṁ vrata-snāna-hutādineśvaraḥ

samarcito hy asya gṛhīta-pāṇibhiḥ |

pibanti yāḥ sakhy adharāmṛtaṁ muhur

vraja-striyaḥ sammumuhur yad-āśayāḥ ||5||

1.10.26,28 hastināpura-nāgaryaḥ |

aho sanāthā bhavatā sma yad vayaṁ

traiviṣṭapānām api dūra-darśanam |

prema-smita-snigdha-nirīkṣaṇānanaṁ

paśyema rūpaṁ tava sarva-saubhagam ||6||

yarhy ambujākṣāpasasāra bho bhavān

kurūn madhūn vātha suhṛd-didṛkṣayā |

tatrābda-koṭi-pratimaḥ kṣaṇo bhaved

raviṁ vinākṣṇor iva nas tavācyuta ||7||

kathaṁ vayaṁ nātha ciroṣite tvayi

prasanna-dṛṣṭyākhila-tāpa-śoṣaṇam |

jīvema te sundara-hāsa-śobhitam

apaśyamānā vadanaṁ manoharam ||8||

1.11.8-10 dvārakā-nāgarāḥ kṛṣṇam |

yat-saṁśrayād drupada-geham upāgatānāṁ

rājñāṁ svayaṁvara-mukhe smara-durmadānām |

tejo hṛtaṁ khalu mayābhihataś ca matsyaḥ

sajjīkṛtena dhanuṣādhigatā ca kṛṣṇā ||9||

yo no jugopa vana etya duranta-kṛcchrād

durvāsaso’ri-racitād ayutāgra-bhug yaḥ |

śākānna-śiṣṭam upayujya yatas tri-lokīṁ

tṛptām amaṁsta salile vinimagna-saṅghaḥ ||10||

yat-tejasātha bhagavān yudhi śūla-pāṇir

vismāpitaḥ sagirijo’stram adān nijaṁ me |

anye’pi cāham amunaiva kalevareṇa

prāpto mahendra-bhavane mahad-āsanārdham ||11||

yad-doḥṣu mā praṇihitaṁ guru-bhīṣma-karṇa-

naptṛ-trigarta-śalya-saindhava-bāhlikādyaiḥ |

astrāṇy amogha-mahimāni nirūpitāni

nopaspṛśur nṛhari-dāsam ivāsurāṇi ||12||

narmāṇy udāra-rucira-smita-śobhitāni

he pārtha he’rjuna sakhe kuru-nandaneti |

sañjalpitāni nara-deva hṛdi-spṛśāni

smartur luṭhanti hṛdayaṁ mama mādhavasya ||13||

tad vai dhanus ta iṣavaḥ sa ratho hayās te

so’haṁ rathī nṛpatayo yata ānamanti |

sarvaṁ kṣaṇena tad abhūd asad īśa-riktaṁ

bhasman hutaṁ kuhaka-rāddham ivoptam ūṣyām ||14||

1.15.7, 11-12, 16, 18, 21 arjuno yudhiṣṭhiram |

bhūmeḥ suretara-varūtha-vimarditāyāḥ

kleśa-vyayāya kalayā sita-kṛṣṇa-keśaḥ |

jātaḥ kariṣyati janānupalakṣya-mārgaḥ

karmāṇi cātma-mahimopanibandhanāni ||15||

tokena jīva-haraṇaṁ yad ulūki-kāyās

trai-māsikasya ca padā śakaṭo’pavṛttaḥ |

yad riṅgatāntara-gatena divi-spṛśor vā

unmūlanaṁ tv itarathārjunayor na bhāvyam ||16||

yad vai vraje vraja-paśūn viṣatoya-pītān

pālāṁs tv ajīvayad anugraha-dṛṣṭi-vṛṣṭyā |

tac-chuddhaye’ti-viṣa-vīrya-vilola-jihvam

uccāṭayiṣyad uragaṁ viharan hradinyām ||17||

tat karma divyam iva yan niśi niḥśayānaṁ

dāvāgninā śuci-vane paridahyamāne |

unneṣyati vrajam ato’vasitānta-kālaṁ

netre pidhāpya sabalo’nadhigamya-vīryaḥ ||18||

gṛhṇīta yad yad upabandham amuṣya mātā

śulbaṁ sutasya na tu tat tad amuṣya māti |

yaj jṛmbhato’sya vadane bhuvanāni gopī

saṁvīkṣya śaṅkita-manāḥ pratibodhitāsīt ||19||

nandaṁ ca mokṣyati bhayād varuṇasya pāśād

gopān bileṣu pihitān maya-sūnunā ca |

ahny āpṛtaṁ niśi śayānam atiśrameṇa

lokaṁ vikuṇṭham upaneṣyati gokulaṁ sma ||20||

gopair makhe pratihate vraja-viplavāya

deve’bhivarṣati paśūn kṛpayā rirakṣuḥ |

dhartocchilīndhram iva sapta-dināni sapta-

varṣo mahīdhram anaghaika-kare salīlam ||21||

krīḍan vane niśi niśākara-raśmi-gauryāṁ

rāsonmukhaḥ kala-padāyata-mūrcchitena |

uddīpita-smara-rujāṁ vraja-bhṛd-vadhūnāṁ

hartur hariṣyati śiro dhanadānugasya ||22||

ye ca pralamba-khara-dardura-keśy-ariṣṭa-

mallebha-kaṁsa-yavanāḥ kapi-pauṇḍrakādyāḥ |

anye ca śālva-kuja-balvala-dantavakra-

saptokṣa-śambara-vidūratha-rukmi-mukhyāḥ ||23||

ye vā mṛdhe samiti-śālina ātta-cāpāḥ

kāmboja-matsya-kuru-sṛñjaya-kaikayādyāḥ |

yāsyanty adarśanam alaṁ bala-pārtha-bhīma-

vyājāhvayena hariṇā nilayaṁ tadīyam ||24||

2.7.26-35 brahmā nāradam |

viṣṇor nu vīrya-gaṇanāṁ katamo’rhatīha

yaḥ pārthivāny api kavir vimame rajāṁsi |

caskambha yaḥ sva-rahasāskhalatā tri-pṛṣṭhaṁ

yasmāt tri-sāmya-sadanād uru-kampayānam ||25||

vedāham aṅga paramasya hi yoga-māyāṁ

yūyaṁ bhavaś ca bhagavān atha daitya-varyaḥ |

patnī manoḥ sa ca manuś ca tad-ātmajāś ca

prācīnabarhir ṛbhur aṅga uta dhruvaś ca ||26||

ikṣvākur aila-mucukunda-videha-gādhi-

raghv-ambarīṣa-sagarā gaya-nāhuṣādyāḥ |

māndhātr-alarka-śatadhanv-anu-rantidevā

devavrato balir amūrttarayo dilīpaḥ ||27||

saubhary-utaṅka-śibi-devala-pippalāda-

sārasvatoddhava-parāśara-bhūriṣeṇāḥ |

ye’nye vibhīṣaṇa-hanūmad-upendradatta-

pārthārṣṭiṣeṇa-vidura-śrutadeva-varyāḥ ||28||

2.7.40, 43-45 brahmā nāradam |

śaśvat praśāntam abhayaṁ pratibodha-mātraṁ

śuddhaṁ samaṁ sad-asataḥ paramātma-tattvam |

śabdo na yatra puru-kārakavān kriyārtho

māyā paraity abhimukhe ca vilajjamānā ||29||

tad vai padaṁ bhagavataḥ paramasya puṁso

brahmeti yad vidur ajasra-sukhaṁ viśokam |

sadhryaṅ niyamya yatayo yama-karta-hetiṁ

jahyuḥ svarāḍ iva nipāna-khanitram indraḥ ||30||

2.7.47-48 brahmā nāradam |

yasyāvatāra-karmāṇi gāyanti hy asmad-ādayaḥ |

na yaṁ vidanti tattvena tasmai bhagavate namaḥ ||31||

sa eṣa ādyaḥ puruṣaḥ kalpe kalpe sṛjaty ajaḥ |

ātmātmany ātmanātmānaṁ sa saṁyacchati pāti ca ||32||

2.6.37-38 brahmā nāradam |

tīrthaṁ cakre nṛponaṁ yad ajani yaduṣu svaḥ-sarit pāda-śaucaṁ

vidviṭ-snigdhāḥ svarūpaṁ yayur ajita-parā śrīr yad-arthe’nya-yatnaḥ |

yan-nāmāmaṅgala-ghnaṁ śrutam atha gaditaṁ yat-kṛto gotra-dharmaḥ

kṛṣṇasyaitan na citraṁ kṣiti-bhara-haraṇaṁ kāla-cakrāyudhasya ||33||

10.90.47 śukadevaḥ parīkṣitam |

satya-vrataṁ satya-paraṁ tri-satyaṁ

satyasya yoniṁ nihitaṁ ca satye |

satyasya satyam ṛta-satya-netraṁ

satyātmakaṁ tvāṁ śaraṇaṁ prapannāḥ ||34||

10.2.26 devāḥ kṛṣṇam |

māṁ khedayaty etad ajasya janma-

viḍambanaṁ yad vasudeva-gehe |

vraje ca vāso’ri-bhayād iva svayaṁ

purād vyavātsīd yad-ananta-vīryaḥ ||35||

ko vā amuṣyāṅghri-saroja-reṇuṁ

vismartum īśīta pumān vijighran |

yo visphurad-bhrū-viṭapena bhūmer

bhāraṁ kṛtāntena tiraścakāra ||36||

dṛṣṭā bhavadbhir nanu rājasūye

caidyasya kṛṣṇaṁ dviṣato’pi siddhiḥ |

yāṁ yoginaḥ saṁspṛhayanti samyag

yogena kas tad-virahaṁ saheta ||37||

tathaiva cānye nara-loka-vīrā

ya āhave kṛṣṇa-mukhāravindam |

netraiḥ pibanto nayanābhirāmaṁ

pārthāstra-pūtaḥ padam āpur asya ||38||

manye’surān bhāgavatāṁs tryadhīśe

saṁrambha-mārgābhiniviṣṭa-cittān |

ye saṁyuge ñcakṣata tārkṣya-putram

aṁse sunābhāyudham āpatantam ||39||

tato nanda-vrajam itaḥ pitrā kaṁsād vibibhyatā |

ekādaśa samās tatra gūḍhārciḥ sa-balo’vasat ||40||

3.2.16,18-20,24,26 uddhavo viduram |

prayuktān bhoja-rājena māyinaḥ kāma-rūpiṇaḥ |

līlayā vyanudat tāṁs tān bālaḥ krīḍanakān iva ||41||

vipannān viṣa-pānena nigṛhya bhujagādhipam |

utthāpyāpāyayad gāvas tat toyaṁ prakṛti-sthitam ||42||

ayājayad go-savena gopa-rājaṁ dvijottamaiḥ |

vittasya coru-bhārasya cikīrṣan sad-vyayaṁ vibhuḥ ||43||

varṣatīndre vrajaḥ kopād bhagnamāne’tivihvalaḥ |

gotra-līlātapatreṇa trāto bhadrānugṛhṇatā ||44||

3.2.30-33 uddhavo viduram |

tataḥ sa āgatya puraṁ sva-pitroś

cikīrṣayā śaṁ baladeva-saṁyutaḥ |

nipātya tuṅgād ripu-yūtha-nāthaṁ

hataṁ vyakarṣad vyasum ojasorvyām ||45||

sāndīpaneḥ sakṛt proktaṁ brahmādhītya sa-vistaram |

tasmai prādād varaṁ putraṁ mṛtaṁ pañca-janodarāt ||46||

samāhutā bhīṣmaka-kanyayā ye

śriyaḥ savarṇena bubhūṣayaiṣām |

gāndharva-vṛttyā miṣatāṁ sva-bhāgaṁ

jahre padaṁ mūrdhni dadhat suparṇaḥ ||47||

kakudmino’viddha-naso damitvā

svayaṁvare nāgnajitīm uvāha |

tad-bhagnamānān api gṛdhyato’jñān

jaghne’kṣataḥ śastra-bhṛtaḥ sva-śastraiḥ ||48||

priyaṁ prabhur grāmya iva priyāyā

vidhitsur ārcchad dyutaruṁ yad-arthe |

vajry ādravat taṁ sa-gaṇo ruṣāndhaḥ

krīḍā-mṛgo nūnam ayaṁ vadhūnām ||49||

sutaṁ mṛdhe khaṁ vapuṣā grasantaṁ

dṛṣṭvā sunābhonmathitaṁ dharitryā |

āmantritas tat-tanayāya śeṣaṁ

dattvā tad-antaḥ-puram āviveśa ||50||

tatrāhṛtās tā nara-deva-kanyāḥ

kujena dṛṣṭvā harim ārta-bandhum |

utthāya sadyo jagṛhuḥ praharṣa-

vrīḍānurāga-prahitāvalokaiḥ ||51||

āsāṁ muhūrta ekasmin nānāgāreṣu yoṣitām |

sa-vidhaṁ jagṛhe pāṇīn anurūpaḥ sva-māyayā ||52||

tāsv apatyāny ajanayad ātma-tulyāni sarvataḥ |

ekaikasyāṁ daśa daśa prakṛter vibubhūṣayā ||53||

kāla-māgadha-śālvādīn anīkai rundhataḥ puram |

ajīghanat svayaṁ divyaṁ sva-puṁsāṁ teja ādiśat ||54||

śambaraṁ dvividaṁ bāṇaṁ muraṁ balvalam eva ca |

anyāṁś ca dantavakrādīn avadhīt kāṁś ca ghātayat ||55||

atha te bhrātṛ-putrāṇāṁ pakṣayoḥ patitān nṛpān |

cacāla bhūḥ kurukṣetraṁ yeṣām āpatatāṁ balaiḥ ||56||

sa karṇa-duḥśāsana-saubalānāṁ

kumantra-pākena hata-śriyāyuṣam |

suyodhanaṁ sānucaraṁ śayānaṁ

bhagnorum ūrvyāṁ na nananda paśyan ||57||

uttarāyāṁ dhṛtaḥ pūror vaṁśaḥ sādhv-abhimanyunā |

sa vai drauṇy-astra-sampluṣṭaḥ punar bhagavatā dhṛtaḥ ||58||

ayājayad dharma-sutam aśvamedhais tribhir vibhuḥ |

so’pi kṣmām anujai rakṣan reme kṛṣṇam anuvrataḥ ||59||

snigdha-smitāvalokena vācā pīyūṣa-kalpayā |

caritreṇānavadyena śrī-niketena cātmanā ||60||

3.3.1-13,17-18,20 uddhavo viduram |

itthaṁ parasya nija-vartma-rirakṣayātta-

līlā-tanos tad-anurūpa-viḍambanāni |

karmāṇi karma-kaṣaṇāni yadūttamasya

śrūyād amuṣya padayor anuvṛttim icchan ||61||

martyas tayānusavam edhitayā mukunda-

śrīmat-kathā-śravaṇa-kīrtana-cintayaiti |

tad-dhāma dustara-kṛtānta-javāpavargaṁ

grāmād vanaṁ kṣiti-bhujo’pi yayur yad-arthāḥ ||62||

10.90.49-50 śukadevaḥ parīkṣitam |

iti bhāgavatārka-marīci-mālāyāṁ

siddha-prema-rase rasa-mahimā nāma

aṣṭādaśaḥ kiraṇaḥ

||18||

—o)0(o—

(19)

### ūnaikaviṁśatitamaḥ kiraṇaḥ

## siddha-prema-rase rasa-garimā

garimā vraja-līlāyāḥ kṛpayā yena varṇitaḥ |

sādhānām upakārāya taṁ naumi vyāsa-nandanam ||\*||

jayati jana-nivāso devakī-janma-vādo

yadu-vara-pariṣat svair dorbhir asyann adharmam |

sthira-cara-vṛjina-ghnaḥ su-smita- śrī-mukhena

vraja-pura-vanitānāṁ vardhayan kāma-devam ||1||

10.90.48 śukadevaḥ parīkṣitam |

naumīḍya te’bhra-vapuṣe taḍid-ambarāya

guñjāvataṁsa-paripicchalasan-mukhāya |

vanya-sraje kavala-vetra-viṣāṇa-veṇu-

lakṣma-śriye mṛdu-pade paśupāṅgajāya ||2||

10.14.1 brahmā kṛṣṇam |

adyaiva tvad ṛte’sya kiṁ mama na te māyātvam ādarśitam

eko’si prathamaṁ tato vraja-suhṛd-vatsāḥ samastā api |

tāvanto’si caturbhujās tad akhilaiḥ sākaṁ mayopāsitās

tāvanty eva jaganty abhūs tad amitaṁ brahmādvayaṁ śiṣyate ||3||

10.14.18 brahmā kṛṣṇam |

nandas tv ātmaja utpanne jātāhlādo mahā-manāḥ |

āhūya viprān veda-jñān snātaḥ śucir alaṅkṛtaḥ ||4||

vācayitvā svastyayanaṁ jāta-karmātmajasya vai |

kārayām āsa vidhivat pitṛ-devārcanaṁ tathā ||5||

10.5.1-2 śukadevaḥ parīkṣitam |

tata ārabhya nandasya vrajaḥ sarva-samṛddhimān |

harer nivāsātma-guṇai ramākrīḍam abhūn nṛpa ||6||

10.5.18 śukadevaḥ parīkṣitam |

kaṁsena prahitā ghorā pūtanā bāla-ghātinī |

śiśūṁś cacāra nighnantī pura-grāma-vrajādiṣu ||7||

10.6.2 śukadevaḥ parīkṣitam |

tasmin stanaṁ durjara-vīryam ulbaṇaṁ

ghorāṅkam ādāya śiśor dadāv atha |

gāḍhaṁ karābhyāṁ bhagavān prapīḍya tat-

prāṇaiḥ samaṁ roṣa-samanvito’pibat ||8||

10.6.10 śukadevaḥ parīkṣitam |

tāvan nandādayo gopā mathurāyā vrajaṁ gatāḥ |

vilokya pūtanā-dehaṁ babhūvur ativismitāḥ ||9||

10.6.31 śukadevaḥ parīkṣitam |

adhaḥ-śayānasya śiśor ano’lpaka-

pravāla-mṛdv-aṅghri-hataṁ vyavartata |

vidhvasta-nānā-rasa-kupya-bhājanaṁ

vyatyasta-cakrākṣa-vibhinna-kūbaram ||10||

10.7.7 śukadevaḥ parīkṣitam |

ekadāroham ārūḍhaṁ lālayantī sutaṁ satī |

garimāṇaṁ śiśor voḍhuṁ na sehe giri-kūṭavat ||11||

daityo nāmnā tṛṇāvartaḥ kaṁsa-bhṛtyaḥ praṇoditaḥ |

cakravāta-svarūpeṇa jahārāsīnam arbhakam ||12||

tṛṇāvartaḥ śānta-rayo vātyā-rūpa-dharo haran |

kṛṣṇaṁ nabho-gato gantuṁ nāśaknod bhūri-bhāra-bhṛt ||13||

gala-grahaṇa-niśceṣṭo daityo nirgata-locanaḥ |

avyakta-rāvo nyapatat saha-bālo vyasur vraje ||14||

10.7.18,20,26,28 śukadevaḥ parīkṣitam |

ekadārbhakam ādāya svāṅkam āropya bhāminī |

prasnutaṁ pāyayām āsa stanaṁ sneha-pariplutā ||15||

pīta-prāyasya jananī sutasya rucira-smitam

mukhaṁ lālayatī rājan jṛmbhato dadṛśe idam ||16||

khaṁ rodasī jyotir-anīkam āśāḥ

sūryendu-vahni-śvasanāmbudhīṁś ca |

dvīpān nagāṁs tad-duhitṝr vanāni

bhūtāni yāni sthira-jaṅgamāni ||17||

10.7.34-36 śukadevaḥ parīkṣitam |

kālena vrajatālpena gokule rāma-keśavau |

jānubhyāṁ saha pāṇibhyāṁ riṅgamāṇau vijahratuḥ ||18||

kālenālpena rājarṣe rāmaḥ kṛṣṇaś ca gokule |

aghṛṣṭa-jānubhiḥ padbhir vicakramatur añjasā ||19||

kṛṣṇasya gopyo ruciraṁ vīkṣya kaumāra-cāpalam |

śṛṇvantyāḥ kila tan-mātur iti hocuḥ samāgatāḥ ||20||

10.8.21,26,28 śukadevaḥ parīkṣitam |

vatsān muñcan kvacid asamaye krośa-sañjāta-hāsaḥ

steyaṁ svādv atty atha dadhi-payaḥ kalpitaiḥ steya-yogaiḥ |

markān bhokṣyan vibhajati sa cen nātti bhāṇḍaṁ bhinnatti

dravyālābhe sagṛha-kupito yāty upakrośya tokān ||21||

10.8.29 gopyo yaśodām |

ulūkhalāṅghrer upari vyavasthitaṁ

markāya kāmaṁ dadataṁ śici sthitam |

haiyaṅgavaṁ caurya-viśaṅkitekṣaṇaṁ

nirīkṣya paścāt sutam āgamac chanaiḥ ||22||

tyaktvā yaṣṭiṁ sutaṁ bhītaṁ vijñāyārbhaka-vatsalā |

iyeṣa kila taṁ baddhuṁ dāmnātad-vīrya-kovidā ||23||

tad dāma badhyamānasya svārbhakasya kṛtāgasaḥ |

dvy-aṅgulonam abhūt tena sandadhe’nyac ca gopikā ||24||

yadāsīt tad api nyūnaṁ tenānyad api sandadhe |

tad api dvy-aṅgulaṁ nyūnaṁ yad yad ādatta bandhanam ||25||

sva-mātuḥ svinna-gātrāyā visrasta-kabara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane ||26||

nemaṁ viriñco na bhavo na śrīr apy aṅga-saṁśrayā |

prasādaṁ lebhire gopī yat tat prāpa vimuktidāt ||27||

10.9.8,12,15,16,18,20 śukadevaḥ parīkṣitam |

ity antareṇārjunayoḥ kṛṣṇas tu yamayor yayau |

ātma-nirveśa-mātreṇa tiryag-gatam ulūkhalam ||28||

bālena niṣkarṣayatānvag ulūkhalaṁ tad

dāmodareṇa tarasotkalitāṅghri-bandhau |

niṣpetatuḥ parama-vikramitātivepa-

skandha-pravāla-viṭapau kṛta-caṇḍa-śabdau ||29||

tatra śriyā paramayā kakubhaḥ sphurantau

siddhāv upetya kujayor iva jāta-vedāḥ |

kṛṣṇaṁ praṇamya śirasākhila-loka-nāthaṁ

baddhāñjalī virajasāv idam ūcatuḥ sma ||30||

10.10.26-28 śukadevaḥ parīkṣitam |

vāṇī guṇānukathane śravaṇau kathāyāṁ

hastau ca karmasu manas tava pādayor naḥ |

smṛtyāṁ śiras tava nivāsa-jagat-praṇāme

dṛṣṭiḥ satāṁ darśane’stu bhavat-tanūnām ||31||

10.10.38 nalakūvara-maṇigrīvau kṛṣṇam

tad gacchataṁ mat-paramau nalakūvara sādanam |

sañjāto mayi bhāvo vām īpsitaḥ paramo’bhavaḥ ||32||

10.10.42 kṛṣṇo nalakūvara-maṇigrīvau |

yāvad autpātiko’riṣṭo vrajaṁ nābhibhaved itaḥ |

tāvad bālān upādāya yāsyāmo’nyatra sānugāḥ ||33||

vanaṁ vṛndāvanaṁ nāma paśavyaṁ nava-kānanam |

gopa-gopī-gavāṁ sevyaṁ puṇyādri-tṛṇa-vīrudham ||34||

10.11.27-28 upanando gokula-vāsinaḥ |

vṛndāvanaṁ sampraviśya sarva-kāla-sukhāvaham |

tatra cakrur vrajāvāsaṁ śakaṭair ardha-candravat ||35||

vṛndāvanaṁ govardhanaṁ yamunā-pulināni ca |

vīkṣyāsīd uttamā prītī rāma-mādhavayor nṛpa ||36||

evaṁ vrajaukasāṁ prītiṁ yacchantau bāla-ceṣṭitaiḥ |

kala-vākyaiḥ sva-kālena vatsa-pālau babhūvatuḥ ||37||

avidūre vraja-bhuvaḥ saha gopāla-dārakaiḥ |

cārayām āsatur vatsān nānā-krīḍā-paricchadau ||38||

kvacid vādayato veṇuṁ kṣepaṇaiḥ kṣipataḥ kvacit |

kvacit pādaiḥ kiṅkiṇībhiḥ kvacit kṛtrima-go-vṛṣaiḥ ||39||

vṛṣāyamāṇau nardantau yuyudhāte parasparam |

anukṛtya rutair jantūṁś ceratuḥ prākṛtau yathā ||40||

kadācid yamunā-tīre vatsāṁś cārayatoḥ svakaiḥ |

vayasyaiḥ kṛṣṇa-balayor jighāṁsur daitya āgamat ||41||

taṁ vatsa-rūpiṇaṁ vīkṣya vatsa-yūtha-gataṁ hariḥ |

darśayan baladevāya śanair mugdha ivāsadat ||42||

gṛhītvāpara-pādābhyāṁ saha-lāṅgūlam acyutaḥ |

bhrāmayitvā kapitthāgre prāhiṇod gata-jīvitam |

sa kapitthair mahā-kāyaḥ pātyamānaiḥ papāta ha ||43||

taṁ vīkṣya vismitā bālāḥ śaśaṁsuḥ sādhu sādhv iti |

devāś ca parisantuṣṭā babhūvuḥ puṣpa-varṣiṇaḥ ||44||

10.11.35-44 śukadevaḥ parīkṣitam |

te tatra dadṛśur bālā mahā-sattvam avasthitam |

tatrasur vajra-nirbhinnaṁ gireḥ śṛṅgam iva cyutam ||45||

sa vai bako nāma mahān asuro baka-rūpa-dhṛk |

āgatya sahasā kṛṣṇaṁ tīkṣṇa-tuṇḍo’grasad balī ||46||

taṁ tālu-mūlaṁ pradahantam agnivad

gopāla-sūnuṁ pitaraṁ jagad-guroḥ |

caccharda sadyo’tiruṣākṣataṁ bakas

tuṇḍena hantuṁ punar abhyapadyata ||47||

tam āpatantaṁ sa nigṛhya tuṇḍayor

dorbhyāṁ bakaṁ kaṁsa-sakhaṁ satāṁ patiḥ |

paśyatsu bāleṣu dadāra līlayā

mudāvaho vīraṇavad divaukasām ||48||

10.11.47-48, 50-51 śukadevaḥ parīkṣitam |

kvacid vanāśāya mano dadhad vrajāt

prātaḥ samutthāya vayasya-vatsapān |

prabodhayan chṛṅga-raveṇa cāruṇā

vinirgato vatsa-puraḥsaro hariḥ ||49||

kṛṣṇa-vatsair asaṅkhyātair yūthī-kṛtya sva-vatsakān |

cārayanto’rbha-līlābhir vijahrus tatra tatra ha ||50||

yadi dūraṁ gataḥ kṛṣṇo vana-śobhekṣaṇāya tam |

ahaṁ pūrvam ahaṁ pūrvam iti saṁspṛśya remire ||51||

vicchāyābhiḥ pradhāvanto gacchantaḥ sādhu-haṁsakaiḥ |

bakair upaviśantaś ca nṛtyantaś ca kalāpibhiḥ ||52||

sākaṁ bhekair vilaṅghantaḥ saritaḥ srava-samplutāḥ |

vihasantaḥ praticchāyāḥ śapantaś ca pratisvanān ||53||

yat-pāda-pāṁsur bahu-janma-kṛcchrato

dhṛtātmabhir yogibhir apy alabhyaḥ |

sa eva yad-dṛg-viṣayaḥ svayaṁ sthitaḥ

kiṁ varṇyate diṣṭam ato vrajaukasām ||54||

athāgha-nāmābhyapatan mahāsuras

teṣāṁ sukha-krīḍana-vīkṣaṇākṣamaḥ |

nityaṁ yad-antar nija-jīvitepsubhiḥ

pītāmṛtair apy amaraiḥ pratīkṣyate ||55||

dṛṣṭvārbhakān kṛṣṇa-mukhān aghāsuraḥ

kaṁsānuśiṣṭaḥ sa bakī-bakānujaḥ |

ayaṁ tu me sodara-nāśa-kṛt tayor

dvayor mamainaṁ sa-balaṁ haniṣye ||56||

iti vyavasyājagaraṁ bṛhad vapuḥ

sa yojanāyāma-mahādri-pīvaram |

dhṛtvādbhutaṁ vyātta-guhānanaṁ tadā

pathi vyaśeta grasanāśayā khalaḥ ||57||

10.12.1,3,6,8,10,12-14,16 śukadevaḥ parīkṣitam |

kṛtyaṁ kim atrāsya khalasya jīvanaṁ

na vā amīṣāṁ ca satāṁ vihiṁsanam |

dvayaṁ kathaṁ syād iti saṁvicintya

jñātvāviśat tuṇḍam aśeṣa-dṛg ghariḥ ||58||

tadā ghana-cchadā devā bhayād dhā-heti cukruśuḥ |

jahṛṣur ye ca kaṁsādyāḥ kauṇapās tv agha-bāndhavāḥ ||59||

tac chrutvā bhagavān kṛṣṇas tv avyayaḥ sārbha-vatsakam |

cūrṇī-cikīrṣor ātmānaṁ tarasā vavṛdhe gale ||60||

tato’tikāyasya niruddha-mārgiṇo

hy udgīrṇa-dṛṣṭer bhramatas tv itas tataḥ |

pūrṇo’ntar-aṅge pavano niruddho

mūrdhan vinirbhidya vinirgato bahiḥ ||61||

rājann ājagaraṁ carma śuṣkaṁ vṛndāvane’dbhutam |

vrajaukasāṁ bahu-tithaṁ babhūvākrīḍa-gahvaram ||62||

10.12.28-31,36 śukadevaḥ parīkṣitam |

aho’tiramyaṁ pulinaṁ vayasyāḥ

sva-keli-sampan mṛdulāccha-bālukam |

sphuṭat-saro-gandha-hṛtāli-patrika-

dhvani-pratidhvāna-lasad-drumākulam ||63||

atra bhoktavyam asmābhir divārūḍhaṁ kṣudhārditāḥ |

vatsāḥ samīpe’paḥ pītvā carantu śanakais tṛṇam ||64||

10.13.5-6 kṛṣṇaḥ gopa-bālakān |

kṛṣṇasya viṣvak puru-rāji-maṇḍalair

abhyānanāḥ phulla-dṛśo vrajārbhakāḥ |

sahopaviṣṭā vipine virejuś

chadā yathāmbhoruha-karṇikāyāḥ ||65||

10.13.8 śukadevaḥ parīkṣitam |

bibhrad veṇuṁ jaṭhara-paṭayoḥ śṛṅga-vetre ca kakṣe |

vāme pāṇau masṛṇa-kavalaṁ tat-phalāny aṅgulīṣu ||66||

bhārataivaṁ vatsa-peṣu bhuñjāneṣv acyutātmasu |

vatsās tv antar-vane dūraṁ viviśus tṛṇa-lobhitāḥ ||67||

tān dṛṣṭvā bhaya-santrastān ūce kṛṣṇo’sya bhī-bhayam |

mitrāṇy āśān mā viramate- hāneṣye vatsakān aham ||68||

10.13.11-13 śukadevaḥ parīkṣitam |

ambhojanma-janis tad-antara-gato māyārbhakasyeśitur

draṣṭuṁ mañju mahitvam anyad api tad-vatsān ito vatsapān |

nītvānyatra kurūdvahāntaradadhāt khe’vasthito yaḥ purā

dṛṣṭvāghāsura-mokṣaṇaṁ prabhavataḥ prāptaḥ paraṁ vismayam ||69||

tataḥ kṛṣṇo mudaṁ kartuṁ tan-māt–ṇāṁ ca kasya ca |

ubhayāyitam ātmānaṁ cakre viśva-kṛd īśvaraḥ ||70||

yāvad vatsapa-vatsakālpaka-vapur yāvat karāṅghry-ādikaṁ

yāvad yaṣṭi-viṣāṇa-veṇu-dala-śig yāvad vibhūṣāmbaram |

yāvac chīla-guṇābhidhākṛti-vayo yāvad vihārādikaṁ

sarvaṁ viṣṇumayaṁ giro’ṅga-vad ajaḥ sarva-svarūpo babhau ||71||

10.13.15,18-19 śukadevaḥ parīkṣitam |

vrajaukasāṁ sva-tokeṣu sneha-vally ābdam anvaham |

śanair niḥsīma vavṛdhe yathā kṛṣṇe tv apūrvavat ||72||

ittham ātmātmanātmānaṁ vatsa-pāla-miṣeṇa saḥ |

pālayan vatsapo varṣaṁ cikrīḍe vana-goṣṭhayoḥ ||73||

10.13.26-27 śukadevaḥ parīkṣitam |

kim etad adbhutam iva vāsudeve’khilātmani |

vrajasya sātmanas tokeṣv apūrvaṁ prema vardhate ||74||

keyaṁ vā kuta āyātā daivī vā nāry utāsurī |

prāyo māyāstu me bhartur nānyā me’pi vimohinī ||75||

10.13.36-37 balarāmaḥ svagatam |

tāvad etyātmabhūr ātma- mānena truṭy-anehasā |

purovad ābdaṁ krīḍantaṁ dadṛśe sa-kalaṁ harim ||76||

evaṁ sammohayan viṣṇuṁ vimohaṁ viśva-mohanam |

svayaiva māyayājo’pi svayam eva vimohitaḥ ||77||

tamyāṁ tamovan naihāraṁ khadyotārcir ivāhani |

mahatītara-māyaiśyaṁ nihanty ātmani yuñjataḥ ||78||

10.13.40,44-45 śukadevaḥ parīkṣitam |

satya-jñānānantānanda- mātraika-rasa-mūrtayaḥ |

aspṛṣṭa-bhūri-māhātmyā api hy upaniṣad-dṛśām ||79||

sapady evābhitaḥ paśyan diśo’paśyat puraḥ-sthitam |

vṛndāvanaṁ janājīvya- drumākīrṇaṁ samā-priyam ||80||

yatra naisarga-durvairāḥ sahāsan nṛ-mṛgādayaḥ |

mitrāṇīvājitāvāsa- druta-ruṭ-tarṣakādikam ||81||

tatrodvahat paśupa-vaṁśa-śiśutva-nāṭyaṁ

brahmādvayaṁ param anantam agādha-bodham |

vatsān sakhīn iva purā parito vicinvad

ekaṁ sa-pāṇi-kavalaṁ parameṣṭhy acaṣṭa ||82||

dṛṣṭvā tvareṇa nija-dhoraṇato’vatīrya

pṛthvyāṁ vapuḥ kanaka-daṇḍam ivābhipātya |

spṛṣṭvā catur-mukuṭa-koṭibhir aṅghri-yugmaṁ

natvā mud-aśru-sujalair akṛtābhiṣekam ||83||

10.13.54,59-62 śukadevaḥ parīkṣitam |

kvāhaṁ tamo-mahad-ahaṁ-kha-carāgni-vār-bhū-

saṁveṣṭitāṇḍa-ghaṭa-sapta-vitasti-kāyaḥ |

kvedṛg-vidhāvigaṇitāṇḍa-parāṇu-caryā-

vātādhva-roma-vivarasya ca te mahitvam ||84||

10.14.11 brahmā kṛṣṇam |

anujānīhi māṁ kṛṣṇa sarvaṁ tvaṁ vetsi sarva-dṛk |

tvam eva jagatāṁ nātho jagad etat tavārpitam ||85||

10.14.39 brahmā kṛṣṇam |

śrīdāmā nāma gopālo rāma-keśavayoḥ sakhā |

subala-stokakṛṣṇādyā gopāḥ premṇedam abruvan ||86||

10.15.20 śukadevaḥ parīkṣitam |

rāma rāma mahā-bāho kṛṣṇa duṣṭa-nibarhaṇa |

ito’vidūre su-mahad vanaṁ tālāli-saṅkulam ||87||

phalāni tatra bhūrīṇi patanti patitāni ca |

santi kintv avaruddhāni dhenukena durātmanā ||88||

10.15.21-22 gopa-bālakā rāma-kṛṣṇau |

punar āsādya saṁrabdha upakroṣṭā parāk sthitaḥ |

caraṇāv aparau rājan balāya prākṣipad ruṣā ||89||

10.15.32 śukadevaḥ parīkṣitam |

tayos tat su-mahat karma niśāmya vibudhādayaḥ |

mumucuḥ puṣpa-varṣāṇi cakrur vādyāni tuṣṭuvuḥ ||90||

10.15.40 śukadevaḥ parīkṣitam |

vilokya dūṣitāṁ kṛṣṇāṁ kṛṣṇaḥ kṛṣṇāhinā vibhuḥ |

tasyā viśuddhim anvicchan sarpaṁ tam udavāsayat ||91||

10.16.1 śukadevaḥ parīkṣitam |

pūjayitvā jagan-nāthaṁ prasādya garuḍa-dhvajam |

tataḥ prīto’bhyanujñātaḥ parikramyābhivandya tam ||92||

sa-kalatra-suhṛt-putro dvīpam abdher jagāma ha |

tadaiva sāmṛta-jalā yamunā nirviṣābhavat ||93||

10.16.66-67 śukadevaḥ parīkṣitam |

tāṁ rātriṁ tatra rājendra kṣut-tṛḍbhyāṁ śrama-karṣitāḥ |

ūṣur vrajaukaso gāvaḥ kālindyā upakūlataḥ ||94||

tadā śuci-vanodbhūto dāvāgniḥ sarvato vrajam |

suptaṁ niśītha āvṛtya pradagdhum upacakrame ||95||

tata utthāya sambhrāntā dahyamānā vrajaukasaḥ |

kṛṣṇaṁ yayus te śaraṇaṁ māyā-manujam īśvaram ||96||

itthaṁ sva-jana-vaiklavyaṁ nirīkṣya jagad-īśvaraḥ |

tam agnim apibat tīvram ananto’nanta-śakti-dhṛk ||97||

10.17.20-22,25 śukadevaḥ parīkṣitam |

paśūṁś cārayator gopais tad-vane rāma-kṛṣṇayoḥ |

gopa-rūpī pralambo’gād asuras taj-jihīrṣayā ||98||

taṁ vidvān api dāśārho bhagavān sarva-darśanaḥ |

anvamodata tat-sakhyaṁ vadhaṁ tasya vicintayan ||99||

10.18.17-18 śukadevaḥ parīkṣitam |

uvāha kṛṣṇo bhagavān śrīdāmānaṁ parājitaḥ |

vṛṣabhaṁ bhadrasenas tu pralambo rohiṇī-sutam ||100||

10.18.24 śukadevaḥ parīkṣitam |

athāgata-smṛtir abhayo ripuṁ balo

vihāya sārtham iva harantam ātmanaḥ |

ruṣāhanac chirasi dṛḍhena muṣṭinā

surādhipo girim iva vajra-raṁhasā ||101||

sa āhataḥ sapadi viśīrṇa-mastako

mukhād vaman rudhiram apasmṛto’suraḥ |

mahā-ravaṁ vyasur apatat samīrayan

girir yathā maghavata āyudhāhataḥ ||102||

10.18.28-29 śukadevaḥ parīkṣitam |

tataḥ samantād dava-dhūmaketur

yadṛcchayābhūt kṣaya-kṛd vanaukasām |

samīritaḥ sārathinolbaṇolmukair

vilelihānaḥ sthira-jaṅgamān mahān ||103||

10.19.7 śukadevaḥ parīkṣitam |

tatheti mīlitākṣeṣu bhagavān agnim ulbaṇam |

pītvā mukhena tān kṛcchrād yogādhīśo vyamocayat ||104||

10.19.12 śukadevaḥ parīkṣitam |

gāś cārayantāv avidūra odanaṁ

rāmācyutau vo laṣato bubhukṣitau |

tayor dvijā odanam arthinor yadi

śraddhā ca vo yacchata dharmavittamāḥ ||105||

10.23.7 gopa-bālakā yajña-viprān |

iti te bhagavad yācñāṁ śṛṇvanto’pi na śuśruvuḥ |

kṣudrāśā bhūrikarmāṇo bāliśā vṛddhamāninaḥ ||106||

na te yad om iti procur na neti ca parantapa |

gopā nirāśāḥ pratyetya tathocuḥ kṛṣṇarāmayoḥ ||107||

10.23.9,12 śukadevaḥ parīkṣitam |

māṁ jñāpyata patnībhyaḥ sasankarṣaṇam āgatam |

dāsyanti kāmam annaṁ vaḥ snigdhā mayy uṣitā dhiyā ||108||

10.23.14 kṛṣṇaḥ gopa-bālakān |

gāś cārayan sa gopālaiḥ sarāmo dūram āgataḥ |

bubhukṣitasya tasyānnaṁ sānugasya pradīyatām ||109||

10.23.17 gopa-bālakā dvija-patnīḥ |

caturvidhaṁ bahuguṇam annam ādāya bhājanaiḥ |

abhisasruḥ priyaṁ sarvāḥ samudram iva nimnagāḥ ||110||

10.23.19 śukadevaḥ parīkṣitam |

śyāmaṁ hiraṇya-paridhiṁ vana-mālya-barha-

dhātu-pravāla-naṭa-veṣam anuvratāṁse |

vinyasta-hastam itareṇa dhunānam abjaṁ

karṇotpalālaka-kapola-mukhābja-hāsam ||111||

10.23.22 śukadevaḥ parīkṣitam |

nanv addhā mayi kurvanti kuśalāḥ svārthadarśanāḥ |

ahaitukyavyavahitāṁ bhaktim ātmapriye yathā ||112||

ity uktā nijapatnyas tā yajñavāṭaṁ punar gatāḥ |

te cānusūyavaḥ svābhiḥ strībhiḥ satram apārayan ||113||

10.23.26,33 kṛṣṇaḥ dvija-patnīḥ |

tasmai namo bhagavate kṛṣṇāyākuṇṭha-medhase |

yan-māyā-mohita-dhiyo bhramāmaḥ karma-vartmasu ||114||

10.23.50 yajña-viprāḥ kṛṣṇam |

kim indreṇeha bhūtānāṁ sva-sva-karmānuvartinām |

anīśenānyathā kartuṁ svabhāva-vihitaṁ nṛṇām ||115||

anyebhyaś cāśva-cāṇḍāla-patitebhyo yathārhataḥ |

yavasaṁ ca gavāṁ dattvā giraye dīyatāṁ baliḥ ||116||

svalaṅkṛtā bhuktavantaḥ svanuliptāḥ suvāsasaḥ |

pradakṣiṇaṁ ca kuruta go-viprānala-parvatān ||117||

etan mama mataṁ tāta kriyatāṁ yadi rocate |

ayaṁ go-brāhmaṇādrīṇāṁ mahyaṁ ca dayito makhaḥ ||118||

10.24.15, 28-30 kṛṣṇo nandam |

ity adri-go-dvija-makhaṁ vāsudeva-praṇoditāḥ |

yathā vidhāya te gopāḥ saha-kṛṣṇā vrajaṁ yayuḥ ||119||

10.24.38 śukadevaḥ parīkṣitam |

vācālaṁ bāliśaṁ stabdham ajñaṁ paṇḍita-māninam |

kṛṣṇaṁ martyam upāśritya gopā me cakrur apriyam ||120||

10.25.5 indraḥ sakrodham |

ahaṁ cairāvataṁ nāgam āruhyānuvraje vrajam |

marud-gaṇair mahā-vegair nanda-goṣṭha-jighāṁsayā ||121||

10.25.7 indro marutaḥ |

na hi sad-bhāva-yuktānāṁ surāṇām īśa-vismayaḥ |

matto’satāṁ māna-bhaṅgaḥ praśamāyopakalpate ||122||

10.25.17 kṛṣṇaḥ svagatam |

ity uktvaikena hastena kṛtvā govardhanācalam |

dadhāra līlayā viṣṇuś chatrākam iva bālakaḥ ||123||

kṣut-tṛḍ-vyathāṁ sukhāpekṣāṁ hitvā tair vraja-vāsibhiḥ |

vīkṣyamāṇo dadhārādriṁ saptāhaṁ nācalat padāt ||124||

kṛṣṇa-yogānubhāvaṁ taṁ niśāmyendro’tivismitaḥ |

niḥstambho bhraṣṭa-saṅkalpaḥ svān meghān sannyavārayat ||125||

bhagavān api taṁ śailaṁ svasthāne pūrvavat prabhuḥ |

paśyatāṁ sarva-bhūtānāṁ sthāpayāmāsa līlayā ||126||

10.25.19,23-24,28 śukadevaḥ parīkṣitam |

deve varṣati yajña-viplava-ruṣā vajrāśma-varṣānilaiḥ |

sīdat-pāla-paśu-striy ātma-śaraṇaṁ dṛṣṭvānukampy utsmayan ||127||

10.26.25 śukadevaḥ parīkṣitam |

tvayeśānugṛhīto’smi dhvasta-stambho vṛthodyamaḥ |

īśvaraṁ gurum ātmānaṁ tvām ahaṁ śaraṇaṁ gataḥ ||128||

10.27.13 indraḥ kṛṣṇam |

iti go-gokula-patiṁ govindam abhiṣicya saḥ |

anujñāto yayau śakro vṛto devādibhir divam ||129||

10.27.28 śukadevaḥ parīkṣitam |

ekādaśyāṁ nirāhāraḥ samabhyarcya janārdanam |

snātuṁ nandas tu kālindyā dvādaśyāṁ jalam āviśat ||130||

taṁ gṛhītvānayad bhṛtyo varuṇasyāsuro’ntikam |

avijñāyāsurīṁ velāṁ praviṣṭam udakaṁ niśi ||131||

cukruśus tam apaśyantaḥ kṛṣṇa rāmeti gopakāḥ |

bhagavāṁs tad upaśrutya pitaraṁ varuṇākṛtam |

tad-antikaṁ gato rājan svānām abhayado vibhuḥ ||132||

10.28.1-3 śukadevaḥ parīkṣitam |

nandas tv atīndriyaṁ dṛṣṭvā loka-pāla-mahodayam |

kṛṣṇe ca sannatiṁ teṣāṁ jñātibhyo vismito’bravīt ||133||

10.28.10 śukadevaḥ parīkṣitam |

jano vai loka etasminn avidyā-kāma-karmabhiḥ |

uccāvacāsu gatiṣu na veda svāṁ gatiṁ bhraman ||134||

10.28.13 kṛṣṇaḥ svagatam |

iti sañcintya bhagavān mahā-kāruṇiko hariḥ |

darśayāmāsa lokaṁ svaṁ gopānāṁ tamasaḥ param ||135||

10.28.14 śukadevaḥ parīkṣitam |

ekadā deva-yātrāyāṁ gopālā jāta-kautukāḥ |

anobhir anaḍud-yuktaiḥ prayayus te’mbikā-vanam ||136||

ūṣuḥ sarasvatī-tīre jalaṁ prāśya yata-vratāḥ |

rajanīṁ tāṁ mahā-bhāgā nanda-sunandakādayaḥ ||137||

kaścin mahān ahis tasmin vipine’ti-bubhukṣitaḥ |

yadṛcchayāgato nandaṁ śayānam ura-go’grasīt ||138||

alātair dahyamāno’pi nāmuñcat tam uraṅgamaḥ |

tam aspṛśat padābhyetya bhagavān sātvatāṁ patiḥ ||139||

sa vai bhagavataḥ śrīmat- pāda-sparśa-hatāśubhaḥ |

bheje sarpa-vapur hitvā rūpaṁ vidyādharārcitam ||140||

10.34.1,4-5,8-9 śukadevaḥ parīkṣitam |

gopyas tad-gītam ākarṇya mūrcchitā nāvidan nṛpa |

sraṁsad-dukūlam ātmānaṁ srasta-keśa-srajaṁ tataḥ ||141||

evaṁ vikrīḍatoḥ svairaṁ gāyatoḥ sampramatta-vat |

śaṅkhacūḍa iti khyāto dhanadānucaro’bhyagāt ||142||

tam anvadhāvad govindo yatra yatra sa dhāvati |

jihīrṣus tac-chiro-ratnaṁ tasthau rakṣan striyo balaḥ ||143||

avidūra ivābhyetya śiras tasya durātmanaḥ |

jahāra muṣṭinaivāṅga saha-cūḍā-maṇiṁ vibhuḥ ||144||

śaṅkhacūḍaṁ nihatyaivaṁ maṇim ādāya bhāsvaram |

agrajāyādadāt prītyā paśyantīnāṁ ca yoṣitām ||145||

10.34.24-25,30-32 śukadevaḥ parīkṣitam |

atha tarhy āgato goṣṭham ariṣṭo vṛṣabhāsuraḥ |

mahīṁ mahā-kakut-kāyaḥ kampayan khura-vikṣatām ||146||

10.36.1 śukadevaḥ parīkṣitam |

ity āsphotyācyuto’riṣṭaṁ tala-śabdena kopayan |

sakhyur aṁse bhujābhogaṁ prasāryāvasthito hariḥ ||147||

so’py evaṁ kopito’riṣṭaḥ khureṇāvanim ullikhan |

udyat-puccha-bhraman-meghaḥ kruddhaḥ kṛṣṇam upādravat ||148||

so’paviddho bhagavatā punar utthāya satvaram |

āpatat svinna-sarvāṅgo niḥśvasan krodha-mūrcchitaḥ ||149||

tam āpatantaṁ sa nigṛhya śṛṅgayoḥ

padā samākramya nipātya bhū-tale |

niṣpīḍayām āsa yathārdram ambaraṁ

kṛtvā viṣāṇena jaghāna so’patat ||150||

evaṁ kakudminaṁ hatvā stūyamānaḥ dvijātibhiḥ |

viveśa goṣṭhaṁ sa-balo gopīnāṁ nayanotsavaḥ ||151||

ariṣṭe nihate daitye kṛṣṇenādbhuta-karmaṇā |

kaṁsāyāthāha bhagavān nārado deva-darśanaḥ ||152||

10.36.8-9,12-13, 15-16 śukadevaḥ parīkṣitam |

keśī tu kaṁsa-prahitaḥ khurair mahīṁ

mahā-hayo nirjarayan mano-javaḥ |

saṭāvadhūtābhra-vimāna-saṅkulaṁ

kurvan nabho heṣita-bhīṣitākhilaḥ ||153||

10.37.1 śukadevaḥ parīkṣitam |

dantā nipetur bhagavad-bhuja-spṛśas

te keśinas tapta-maya-spṛśo yathā |

bāhuś ca tad-deha-gato mahātmano

yathāmayaḥ saṁvavṛdhe upekṣitaḥ ||154||

10.37.7 śukadevaḥ parīkṣitam |

ekadā te paśūn pālāś cārayanto’dri-sānuṣu |

cakrur nilāyana-krīḍāś cora-pālāpadeśataḥ ||155||

maya-putro mahā-māyo vyomo gopāla-veṣa-dhṛk |

meṣāyitān apovāha prāyaś corāyito bahūn ||156||

giri-daryāṁ vinikṣipya nītaṁ nītaṁ mahāsuraḥ |

śilayā pidadhe dvāraṁ catuḥ-pañcāvaśeṣitāḥ ||157||

tasya tat karma vijñāya kṛṣṇaḥ śaraṇa-daḥ satām |

gopān nayantaṁ jagrāha vṛkaṁ harir ivaujasā ||158||

taṁ nigṛhyācyuto dorbhyāṁ pātayitvā mahī-tale |

paśyatāṁ divi devānāṁ paśu-māram amārayat ||159||

guhā-pidhānaṁ nirbhidya gopān niḥsārya kṛcchrataḥ |

stūyamānaḥ surair gopaiḥ praviveśa sva-gokulam ||160||

10.37.26,28-30, 32-33 śukadevaḥ parīkṣitam |

akrūro’pi ca tāṁ rātriṁ madhupuryāṁ mahā-matiḥ |

uṣitvā ratham āsthāya prayayau nanda-gokulam ||161||

10.38.1 śukadevaḥ parīkṣitam |

rathāt tūrṇam avaplutya so’krūraḥ sneha-vihvalaḥ |

papāta caraṇopānte daṇḍa-vad rāma-kṛṣṇayoḥ ||162||

bhagavad-darśanāhlāda- bāṣpa-paryākulekṣaṇaḥ |

pulakācitāṅga autkaṇṭhyāt svākhyāne nāśakan nṛpa ||163||

10.38.34-35 śukadevaḥ parīkṣitam |

pṛṣṭo bhagavatā sarvaṁ varṇayām āsa mādhavaḥ |

vairānubandhaṁ yaduṣu vasudeva-vadhodyamam ||164||

śrutvākrūra-vacaḥ kṛṣṇo balaś ca para-vīra-hā |

prahasya nandaṁ pitaraṁ rājñā diṣṭaṁ vijajñatuḥ ||165||

gopān samādiśat so’pi gṛhyatāṁ sarva-go-rasaḥ |

upāyanāni gṛhṇīdhvaṁ yujyantāṁ śakaṭāni ca ||166||

10.39.8,10-11 śukadevaḥ parīkṣitam |

bhagavān api samprāpto rāmākrūra-yuto nṛpa |

rathena vāyu-vegena kālindīm agha-nāśinīm ||167||

gopyaś ca dayitaṁ kṛṣṇam anuvrajyānurañjitāḥ |

pratyādeśaṁ bhagavataḥ kāṅkṣantyaś cāvatasthire ||168||

tās tathā tapyatīr vīkṣya sva-prasthāne yadūttamaḥ |

sāntvayām āsa sa-premair āyāsya iti dautyakaiḥ ||169||

yāvad ālakṣyate ketur yāvad reṇū rathasya ca |

anuprasthāpitātmāno lekhyānīvopalakṣitāḥ ||170||

10.39.38, 34-36 śukadevaḥ parīkṣitam |

iti bhāgavatārka-marīci-mālāyāṁ

siddha-prema-rase rasa-garimā nāma

ūnaviṁśaḥ kiraṇaḥ

||19||

—o)0(o—

(20)

### viṁśaḥ kiraṇaḥ

## rasa-madhurimā

rādhā-padāśritāḥ sarve gaura-kṛpā-prasādataḥ |

siddha-prema-rase magnā vande tān gaura-jīvanān ||\*||

barhāpīḍaṁ naṭa-vara-vapuḥ karṇayoḥ karṇikāraṁ

vibhrad-vāsaḥ kanaka-kapiśaṁ vaijayantīṁ ca mālām |

randhrān veṇor adhara-sudhayā pūrayan gopa-vṛndair

vṛndāraṇyaṁ sva-pada-ramaṇaṁ prāviśad gīta-kīrtiḥ ||1||

10.21.5 śukadevaḥ parīkṣitam |

taṁ gorajaś-churita-kuntala-baddha-barha-

vanya-prasūna-rucirekṣaṇa-cāru-hāsam |

veṇum kvaṇantam anugair upagīta-kīrtiṁ

gopyo didṛkṣita-dṛśo’bhyagaman sametāḥ ||2||

pītvā mukunda-mukha-sāragham akṣi-bhṛṅgais

tāpaṁ jahur viraha-jaṁ vraja-yoṣito’hni |

tat sat-kṛtiṁ samadhigamya viveśa goṣṭhaṁ

savrīḍa-hāsa-vinayaṁ yad apāṅga-mokṣam ||3||

10.15.42-43 śukadevaḥ parīkṣitam |

kusumita vana-rāji-śuṣmi-bhṛṅga-

dvija-kula-ghuṣṭa-saraḥ-sarin-mahīdhram |

madhupatir avagāhya cārayan gāḥ

saha-paśu-pāla-balaś cukūja veṇum ||4||

tad vraja-striya ākarṇya veṇu-gītaṁ smarodayam |

kāścit parokṣaṁ kṛṣṇasya sva-sakhībhyo’nvavarṇayan ||5||

10.21.2-3 śukadevaḥ parīkṣitam |

vṛndāvane sakhi bhuvo vitanoti kīrtiṁ |

yad devakī-suta-padāmbuja-labdha-lakṣmi ||

govinda-veṇum anu matta-mayūra-nṛtyaṁ |

prekṣādri-sānv-aparatānya-samasta-sattvam ||6||

dhanyāḥ sma mūḍha-matayo’pi hariṇya etā |

yā nanda-nandanam upātta-vicitra-veśam ||

ākarṇya veṇu-raṇitaṁ saha-kṛṣṇa-sārāḥ |

pūjāṁ dadhur viracitāṁ praṇayāvalokaiḥ ||7||

10.21.10-11 veṇu-gītam |

gāvaś ca kṛṣṇa-mukha-nirgata-veṇu-gīta-

pīyūṣam uttabhita-karṇa-puṭaiḥ pibantyaḥ |

śāvāḥ snuta-stana-payaḥ-kavalāḥ sma tasthur

govindam ātmani dṛśāśru-kulāḥ spṛśantyaḥ ||8||

prāyo batāmba munayo vihagā vane’smin

kṛṣṇekṣitaṁ tad-uditaṁ kala-veṇu-gītam |

āruhya ye druma-bhujān rucira-prabālān

śṛṇvanti mīlita-dṛśo vigatānya-vācaḥ ||9||

10.21.13-14 veṇu-gītam |

dṛṣṭvātape vraja-paśūn saha-rāma-gopaiḥ |

sañcārayantam anu veṇum udīrayantam ||

prema-pravṛddha uditaḥ kusumāvalībhiḥ |

sakhyur vyadhāt sva-vapuṣāmbuda ātapatram ||10||

pūrṇāḥ pulindya urugāya-padābja-rāga-

śrī-kuṅkumena dayitā-stana-maṇḍitena |

tad-darśana-smara-rujas tṛṇa-rūṣitena

limpantya ānana-kuceṣu juhus tad-ādhim ||11||

10.21.16-17 veṇu-gītam |

evaṁvidhā bhagavato yā vṛndāvana-cāriṇaḥ |

varṇayantyo mitho gopyaḥ krīḍās tan-mayatāṁ gatāḥ ||12||

10.21.20 śukadevaḥ parīkṣitam |

dṛḍhaṁ pralabdhās trapayā ca hāpitāḥ

prastobhitāḥ kṛīḍanavac ca kāritāḥ |

vastrāṇi caivāpahṛtāny athāpy amuṁ

tā nābhyasūyan priya-saṅga-nirvṛtāḥ ||13||

tāsāṁ vijñāya bhagavān sva-pāda-sparśa-kāmyayā |

dhṛta-vratānāṁ saṅkalpam āha dāmodaro’balāḥ ||14||

10.22.22,24 śukadevaḥ parīkṣitam |

saṅkalpo viditaḥ sādhvyo bhavatināṁ madarcanam |

mayānu-moditaḥ so'sau satyo bhavitum arhati ||15||

na mayy āveśitadhiyāṁ kāmaḥ kāmāya kalpate |

bharjitāḥ kvathitā dhānā prāyo bījāya neṣyate ||16||

yātābalā vrajaṁ siddhā mayemā raṁsyatha kṣapāḥ |

yad uddiśya vratam idaṁ cerur āryārcanaṁ satīḥ ||17||

10.22.25-27 kṛṣṇo gopīḥ |

bhagavān api tā rātrīḥ śaradotphullamallikāḥ |

vīkṣya rantuṁ manaścakre yogamāyām upāśritaḥ ||18||

10.29.1 śukadevaḥ parīkṣitam |

niśamya gītaṁ tad-anaṅga-vardhanaṁ

vraja-striyaḥ kṛṣṇa-gṛhīta-mānasāḥ |

ājagmur anyonyam alakṣitodyamāḥ

sa yatra kānto javalola-kuṇḍalāḥ ||19||

10.29.4 śukadevaḥ parīkṣitam |

tā vāryamāṇāḥ patibhiḥ pitṛbhir bhātṛ-bandhubhiḥ |

govindāpahṛtātmāno na nyavartanta mohitāḥ ||20||

antar-gṛha-gatāḥ kāścid gopyo’labdha-vinirgamāḥ |

kṛṣṇaṁ tad-bhāvanāyuktā dadhyur mīlita-locanāḥ ||21||

tam eva paramātmānaṁ jāra-buddhyāpi saṅgatāḥ |

jahur guṇamayaṁ dehaṁ sadyaḥ prakṣīṇa-bandhanāḥ ||22||

10.29.8-9,11 śukadevaḥ parīkṣitam |

rajany eṣā ghora-rūpā ghora-sattva-niṣevitā |

pratiyāta vrajaṁ neha stheyaṁ strībhiḥ sumadhyamāḥ ||23||

śravaṇād darśanād dhyānān mayi bhāvo’nukīrtanāt |

na tathā sannikarṣeṇa pratiyāta tato gṛham ||24||

10.29.19,27 kṛṣṇo gopīḥ |

kurvanti hi tvayi ratiṁ kuśalāḥ sva ātman

nityapriye patisutādibhir ārtidaiḥ kim? |

tan naḥ prasīda parameśvara mā sma chindyā

āśāṁ bhṛtāṁ tvayi cirād aravindanetra ||25||

tan naḥ prasīda vṛjinārdana te’ṅghrimūlaṁ

prāptā visṛjya vasatīs tvadupāsanāśāḥ |

tvat-sundara-smita-nirīkṣaṇa-tīvra-kāma-

taptātmanāṁ puruṣa-bhūṣaṇa dehi dāsyam ||26||

kā stry aṅga te kala-padāyata-mūrcchitena

sammohitā’ryapadavīṁ na calet trilokyām |

trailokya-saubhagam idaṁ ca nirīkṣya rūpaṁ

yad go-dvija-druma-mṛgān pulakāny abibhrat ||27||

10.29.33,38,40 gopyaḥ kṛṣṇam |

iti viklavitaṁ tāsāṁ śrutvā yogeśvareśvaraḥ |

prahasya sadayaṁ gopīr ātmārāmo’py arīramat ||28||

tāsāṁ tat saubhaga-madaṁ vīkṣya mānaṁ ca keśavaḥ |

praśamāya prasādāya tatraivāntaradhīyata ||29||

10.29.42,48 śukadevaḥ parīkṣitam |

gati-smita-prekṣaṇa-bhāṣaṇādiṣu

priyāḥ priyasya pratirūḍha-mūrtayaḥ |

asāv ahaṁ tv ity abalās tadātmikā

vyavediṣuḥ kṛṣṇa-vihāra-vibhramāḥ ||30||

gāyantya uccair amum eva saṁhatā

vicikyur unmattakavad vanād vanam |

papracchur ākāśavad antaraṁ bahir

bhūteṣu santaṁ puruṣaṁ vanaspatīn ||31||

10.30.3-4 śukadevaḥ parīkṣitam |

evaṁ kṛṣṇa-pṛcchamānā vṛndāvana-latās tarūn |

vyacakṣata vanoddeśe padāni paramātmanaḥ ||32||

tais taiḥ padais tat-padavīm anvicchantyo’grato’balāḥ |

vadhvāḥ padaiḥ supṛktāni vilokyārtāḥ samabruvan ||33||

10.30.24,26 śukadevaḥ parīkṣitam |

anayārādhito nūnaṁ bhagavān harir īśvaraḥ |

yan no vihāya govindaḥ prīto’yam anayad rahaḥ ||34||

dhanyā aho amī ālyo govindāṅghry-abja-reṇavaḥ |

yān brahmeśo ramā devī dadhur mūrdhny agha-nuttaye ||35||

tasyā amūni naḥ kṣobhaṁ kurvanty uccaiḥ padāni yat |

yaikāpahṛtya gopīnāṁ raho bhuṅkte’cyutādharam ||36||

na lakṣyante padāny atra tasyā nūnaṁ tṛṇāṅkuraiḥ |

khidyat-sujātāṅghri-talām unninye preyasīṁ priyaḥ ||37||

imāny adhika-magnāni padāni vahato vadhūm |

gopyaḥ paśyata kṛṣṇasya bhārākrāntasya kāminaḥ ||38||

atrāvaropitā kāntā puṣpahetor mahātmanā |

atra prasūnāvacayaḥ priyārthe preyasā kṛtaḥ |

prapadā-kramaṇe ete paśyatāsakale pade ||39||

10.30.28-33 gopīnāṁ paraspara-kathanam |

reme tayā cātmarata ātmārāmo’py akhaṇḍitaḥ |

kāmināṁ darśayan dainyaṁ strīṇāṁ caiva durātmatām ||40||

sā ca mene tadātmānaṁ variṣṭhaṁ sarva-yoṣitām |

hitvā gopīḥ kāmayānā mām asau bhajate priyaḥ ||41||

tato gatvā vanoddeśe dṛptā keśavam abravīt |

na pāraye’haṁ calituṁ naya māṁ yatra te manaḥ ||42||

evam uktaḥ priyām āha skandha āruhyatām iti |

tataś cāntardadhe kṛṣṇaḥ sā vadhūr anvatapyata ||43||

hā nātha ramaṇa preṣṭha kvāsi kvāsi mahābhuja |

dāsyās te kṛpaṇāyā me sakhe darśaya sannidhim ||44||

tan-manaskās tad-ālāpās tad-viceṣṭās tad-ātmikāḥ |

tad-guṇān eva gāyantyo nātmāgārāṇi sasmaruḥ ||45||

10.30.35, 37-40, 44 śukadevaḥ parīkṣitam |

jayati te'dhikaṁ janmanā vrajaḥ

śrayata indirā śaśvad atra hi |

dayita dṛśyatāṁ dikṣu tāvakās

tvayi dhṛtāsavās tvāṁ vicinvate ||46||

śarad-udāśaye sādhu-jāta-sat-

sarasijodare śrī-muṣā dṛṣā |

surata-nātha te’śulka-dāsikā

varada nighnato neha kiṁ vadhaḥ ||47||

viṣa-jalāpyayād vyāla-rākṣasād

varṣa-mārutād vaidyutānalāt |

vṛṣa-mayātmajād viśvato-bhayād

ṛṣabha te vayaṁ rakṣitā muhuḥ ||48||

na khalu gopikā-nandano bhavān

akhila-dehinām antarātma-dṛk |

vikhanasārthito viśva-guptaye

sakha udeyivān sātvatāṁ kule ||49||

viracitābhayaṁ vṛṣṇi-dhurya te

caraṇam īyuṣāṁ saṁsṛter bhayāt |

kara-saroruhaṁ kānta kāmadaṁ

śirasi dhehi naḥ śrī-kara-graham ||50||

vraja-janārtihan vīra yoṣitāṁ

nija-jana-smaya-dhvaṁsana-smita |

bhaja sakhe bhavat-kiṅkarīḥ sma no

jala-ruhānanaṁ cāru darśaya ||51||

praṇata-dehināṁ pāpa-karśanaṁ

tṛṇa-carānugaṁ śrī-niketanam |

phaṇi-phaṇārpitaṁ te padāmbujaṁ

kṛṇu kuceṣu naḥ kṛndhi hṛc-chayam ||52||

madhurayā girā valgu-vākyayā

budha-mano-jñayā puṣkarekṣaṇa |

vidhi-karīr imā vīra muhyatīr

adhara-sīdhunāpyāyayasva naḥ ||53||

tava kathāmṛtaṁ tapta-jīvanaṁ

kavibhir īḍitaṁ kalmaṣāpaham |

śravaṇa-maṅgalaṁ śrīmad-ātataṁ

bhuvi grṇanti te bhuridā janāḥ ||54||

prahasitaṁ priya prema-vīkṣaṇaṁ

viharaṇaṁ ca te dhyāna-maṅgalam |

rahasi saṁvido yā hṛdi-spṛśaḥ

kuhaka no manaḥ kṣobhayanti hi ||55||

calasi yad vrajāc cārayan paśūn

nalina-sundaraṁ nātha te padam |

śila-tṛṇāṅkuraiḥ sīdatīti naḥ

kalilatāṁ manaḥ kānta gacchasi ||56||

dina-parikṣaye nīla-kuntalair

vana-ruhānanaṁ bibhrad āvṛtam |

ghana-rajasvalaṁ darśayan muhur

manasi naḥ smaraṁ vīra yacchasi ||57||

praṇata-kāmadaṁ padmajārcitaṁ

dharaṇi-maṇḍanaṁ dhyeyam āpadi |

caraṇa-paṅkajaṁ śantamaṁ ca te

ramaṇa naḥ staneṣv arpayādhihan ||58||

surata-vardhanaṁ śoka-nāśanaṁ

svarita-veṇunā suṣṭhu cumbitam |

itara-rāga-vismāraṇaṁ nṛṇāṁ

vitara vīra nas te’dharāmṛtam ||59||

aṭati yad bhavān ahni kānanaṁ

truṭir yugāyate tvām apaśyatām |

kuṭila-kuntalaṁ śrī-mukhaṁ ca te

jaḍa udīkṣitāṁ pakṣma-kṛt dṛśām ||60||

pati-sutānvaya-bhārtṛ-bāndhavān

ativilaṅghya te’nty acyutāgatāḥ |

gati-vidas tavodgīta-mohitāḥ

kitava yoṣitaḥ kas tyajen niśi ||61||

rahasi saṁvidaṁ hṛc-chayodayaṁ

prahasitānanaṁ prema-vīkṣaṇam |

bṛhad-uraḥ śriyo vīkṣya dhāma te

muhur atispṛhā muhyate manaḥ ||62||

vraja-vanaukasāṁ vyaktir aṅga te

vṛjina-hantry alaṁ viśva-maṅgalam |

tyaja manāk ca nas tvat-spṛhātmanāṁ

svajana-hṛd-rujāṁ yan niṣūdanam ||63||

yat te sujāta-caraṇāmbu-ruhaṁ staneṣu

bhītāḥ śanaiḥ priya dadhīmahi karkaśeṣu |

tenāṭavīm aṭasi tad vyathate na kiṁ svit

kūrpādibhir bhramati dhīr bhavad-āyuṣāṁ naḥ ||64||

|| 10.31.1-19 gopī-gītam ||

iti gopyo pragāyantyaḥ pralapantyaś ca citradhā |

ruruduḥ susvaraṁ rājan kṛṣṇa-darśana-lālasāḥ ||65||

tāsām āvirabhūc chauriḥ smayamāna-mukhāmbujaḥ |

pītāmbara-dharaḥ sragvī sākṣān manmatha-manmathaḥ ||66||

taṁ vilokyāgataṁ preṣṭhaṁ prīty-utphulla-dṛśo’balāḥ |

uttasthur yugapat sarvās tanvaḥ prāṇam ivāgatam ||67||

10.32.1-3 śukadevaḥ parīkṣitam |

tābhir vidhūta-śokābhir bhagavān acyuto vibhuḥ |

vyarocatādhikaṁ tāta puruṣaḥ śaktibhir yathā ||68||

10.32.10 śukadevaḥ parīkṣitam |

sabhājayitvā tam anaṅga-dīpanaṁ

sahāsa-līlekṣaṇa-vibhrama-bhruvā |

saṁsparśanenāṅka-kṛtāṅghri-hastayoḥ

saṁstutya īṣat kupitā babhāṣire ||69||

10.32.15 śukadevaḥ parīkṣitam |

bhajato’nubhajaty eka, eka etadviparyayam |

nobhayāṁś ca bhajaty eka etan no brūhi sādhu naḥ ||70||

10.32.16 gopyaḥ kṛṣṇam |

mitho bhajanti ye sakhyaḥ svārthaikāntodyamā hi te |

na tatra sauhṛdaṁ dharmaḥ svārthārthaṁ tad dhi nānyathā ||71||

bhajanty abhajato ye vai karuṇāḥ pitaro yathā |

dharmo nirapavādo’tra sauhrdaṁ ca sumadhyamāḥ ||72||

bhajato’pi na vai kecit bhajanty abhajataḥ kutaḥ |

ātmārāmā hy āpta-kāmā akṛtajñā guru-druhaḥ ||73||

nāhaṁ tu sakhyo bhajato’pi jantūn

bhajāmy amīṣām anuvṛtti-vṛttaye |

yathādhano labdha-dhane vinaṣṭe

tac cintayānyan nibhṛto na veda ||74||

evaṁ mad-arthojjhita-loka-veda-

svānāṁ hi vo mayy anuvṛttaye’balāḥ |

mayā parokṣaṁ bhajatā tirohitaṁ

māsūyituṁ mārhatha tat priyaṁ priyāḥ ||75||

na pāraye’haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ |

yām ābhajan durjara-geha-śṛṅkhalāḥ

saṁvṛścya tad vaḥ pratiyātu sādhunā ||76||

10.32.17-22 kṛṣṇo gopīḥ |

tatrārabhata govindo rāsa-krīḍām anuvrataiḥ |

strī-ratnair anvitaḥ prītair anyonyābaddha-bāhubhiḥ ||77||

rāsotsavaḥ sampravṛtto gopī-maṇḍala-maṇḍitaḥ |

yogeśvareṇa kṛṣṇena tāsāṁ madhye dvayor dvayoḥ ||78||

10.33.2-3 śukadevaḥ parīkṣitam |

karṇotpalālaka-viṭaṅka-kapola-gharma-

vaktra-śriyo valaya-nūpura-ghoṣa-vādyaiḥ |

gopyaḥ samaṁ bhagavatā nanṛtuḥ svakeśa-

srasta-srajo bhramara-gāyaka-rāsa-goṣṭhyām ||79||

kṛṣṇa-vikrīḍitaṁ vīkṣya mumuhuḥ khecara-striyaḥ |

kāmārditāḥ śaśaṅkaś ca sagaṇo vismito’bhavat ||80||

tataś ca kṛṣṇopavane jala-sthala-

prasūna-gandhānila-juṣṭa-dik-taṭe |

cacāra bhṛṅga-pramadā-gaṇāvṛto

yathā mada-cyud dviradaḥ kareṇubhiḥ ||81||

10.33.16,19,25 śukadevaḥ parīkṣitam |

dharma-vyatikramo dṛṣṭa īśvarāṇāṁ ca sāhasam |

tejīyasāṁ na doṣāya vahneḥ sarva-bhujo yathā ||82||

naitat samācarej jātu manasāpi hy anīśvaraḥ |

vinaśyaty ācaran mauḍhyād yathārudro’bdhi-jaṁ viṣam ||83||

īśvarāṇāṁ vacaḥ satyaṁ tathaivācaritaṁ kvacit |

teṣāṁ yat sva-vaco-yuktaṁ buddhimāṁs tat samācaret ||84||

kim utākhila-sattvānāṁ tiryaṅ-martya-divaukasām |

īśituś ceśitavyānāṁ kuśalākuśalānvayaḥ ||85||

gopīnāṁ tat-patīnāṁ ca sarveṣām eva dehinām |

yo’ntaś carati so’dhyakṣaḥ krīḍaneneha deha-bhāk ||86||

nāsūyan khalu kṛṣṇāya mohitās tasya māyayā |

manyamānāḥ sva-pārśva-sthān svān svān dārān vrajaukasaḥ ||87||

vikrīḍitaṁ vraja-vadhūbhir idaṁ ca viṣṇoḥ

śraddhānvito yaḥ śṛṇuyād atha varṇayed vā |

bhaktiṁ parāṁ bhagavati parilabhya kāmaṁ

hṛd-rogam āśv apahinoty acireṇa dhīraḥ ||88||

10.33.29-31, 33, 35, 37, 39 śukadevaḥ parīkṣitam |

gopyaḥ kṛṣṇe vanaṁ yāte tam anudruta-cetasaḥ |

kṛṣṇa-līlāḥ pragāyantyo ninyur duḥkhena vāsarāniti ||89||

10.35.1 śukadevaḥ parīkṣitam |

vāma-bāhu-kṛta-vāma-kapola-

valgita-bhrūr adharārpita-venum |

komalāṅgulībhir āśrita-mārgaṁ

gopya īrayati yatra mukundaḥ ||90||

vyoma-yāna-vanitāḥ saha siddhair

vismitās tad upadhāya salajjāḥ |

kāma-mārgana-samarpita-cittāḥ

kaśmalaṁ yayur apasmṛta-nivyaḥ ||91||

hanta citram abalāḥ śṛṇutedaṁ

hāra-hāsa urasi sthira-vidyut |

nanda-sūnur ayam ārta-janānāṁ

narmado yarhi kūjita-veṇūḥ ||92||

vṛndaśo vraja-vṛṣā mṛga-gāvo

veṇu-vādya-hṛta-cetasa ārāt |

danta-daṣṭa-kavalā dhṛta-karṇā

nidritā likhita-citram ivāsan ||93||

barhiṇa-stavaka-dhātu-palāśair

baddha-malla-paribarha-viḍambaḥ |

karhicit sa-bala āli sa gopair

gāḥ samāhvayati yatra mukundaḥ ||94||

tarhi bhagna-gatayaḥ sarito vai

tat-padāmbuja-rajo’nila-nītam |

spṛhayatīr vayam ivābahu-puṇyāḥ

prema-vepita-bhujāḥ stimitāpaḥ ||95||

anucaraiḥ samanuvarṇita-vīrya

ādi-puruṣa ivācala-bhūtiḥ |

vana-caro giri-taṭeṣu carantīr

veṇunāhvayati gāḥ sa yadā hi ||96||

vana-latās tarava ātmani viṣṇuṁ

vyañjayantya iva puṣpa-phalāḍhyāḥ |

praṇata-bhāra-viṭapā madhu-dhārāḥ

prema-hṛṣṭa-tanavo vavṛṣuḥ sma ||97||

darśanīya-tilako vana-mālā-

divya-gandha-tulasī-madhu-mattaiḥ |

ali-kulair alaghu gītam abhīṣṭam

ādriyan yarhi sandhita-veṇuḥ ||98||

sarasi sārasa-haṁsa-vihaṅgāś

cāru-gīta-hṛta-cetasa etya |

harim upāsata te yata-cittā

hanta mīlita-dṛśo dhṛta-maunāḥ ||99||

saha-balaḥ srag-avataṁsa-vilāsaḥ

sānuṣu kṣiti-bhṛto vraja-devyaḥ |

harṣayan yarhi veṇu-raveṇa

jāta-harṣa uparambhati viśvam ||100||

mahad-atikramaṇa-śaṅkita-cetā

manda-mandam anugarjati meghaḥ |

suhṛdam abhyavarṣat sumanobhiś

chāyayā ca vidadhat pratapatram ||101||

vividha-gopa-caraṇeṣu vidagdho

veṇu-vādya urudhā nija-śikṣāḥ |

tava sutaḥ sati yadādhara-bimbe

datta-veṇur anayat svara-jātīḥ ||102||

savanaśas tad-upadhārya sureśāḥ

śakra-śarva-parameṣṭhi-purogāḥ |

kavaya ānata-kandhara-cittāḥ

kaśmalaṁ yayur aniścita-tattvāḥ ||103||

nija-padābja-dalair dhvaja-vajra-

nīrajāṅkuśa-vicitra-lalāmaiḥ |

vraja-bhuvaḥ śamayan khura-todaṁ

varṣma-dhurya-gatir īḍita-veṇuḥ ||104||

vrajati tena vayaṁ sa-vilāsa-

vīkṣaṇārpita-manobhava-vegāḥ |

kuja-gatiṁ gamitā na vidāmaḥ

kaśmalena kavaraṁ vasanaṁ vā ||105||

maṇi-dharaḥ kvacid āgaṇayan gā

mālayā dayita-gandha-tulasyāḥ |

praṇayino’nucarasya kadāṁse

prakṣipan bhujam agāyata yatra ||106||

kvaṇita-veṇu-rava-vañcita-cittāḥ

kṛṣṇam anvasata kṛṣṇa-gṛhiṇyaḥ |

guṇa-gaṇārṇam anugatya hariṇyo

gopikā iva vimukta-gṛhāśāḥ ||107||

kunda-dāma-kṛta-kautuka-veṣo

gopa-godhana-vṛto yamunāyām |

nanda-sūnur anaghe tava vatso

narma-daḥ praṇayiṇāṁ vijahāra ||108||

manda-vāyur upavāty anukūlaṁ

mānayan malayaja-sparśena |

vandinas tam upadeva-gaṇā ye

vādya-gīta-balibhiḥ parivavruḥ ||109||

vatsalo vraja-gavāṁ yad aga-dhro

vandyamāna-caraṇaḥ pathi vṛddhaiḥ |

kṛtsna-go-dhanam upohya dinānte

gīta-veṇur anugeḍita-kīrtiḥ ||110||

utsavaṁ śrama-rucāpi dṛśīnām

unnayan khura-rajaś-churita-srak |

ditsayaiti suhṛd-āśiṣa eṣa

devakī-jaṭhara-bhūr uḍu-rājaḥ ||111||

mada-vighūrṇita-locana īṣat

māna-daḥ sva-suhṛdāṁ vana-mālī |

badara-pāṇḍu-vadano mṛdu-gaṇḍaṁ

maṇḍayan kanaka-kuṇḍala-lakṣmyā ||112||

yadu-patir dvirada-rāja-vihāro

yāminī-patir ivaiṣa dinānte |

mudita-vaktra upayāti durantaṁ

mocayan vraja-gavāṁ dina-tāpam ||113||

10.35.2-25 yugala-gītam |

evaṁ vraja-striyo rājan kṛṣṇa-līlānugāyatīḥ |

remire’haḥsu tac-cittās tan-manaskā mahodayāḥ ||114||

10.35.26 śukadevaḥ parīkṣitam |

madhupa kitava-bandho mā spṛśāṅghriṁ sapatnyāḥ

kuca-vilulita-mālā-kuṅkuma-śmaśrubhir naḥ |

vahatu madhu-patis tan-māninīnāṁ prasādaṁ

yadu-sadasi viḍambyaṁ yasya dūtas tvam īdṛk ||115||

sakṛd adhara-sudhāṁ svāṁ mohinīṁ pāyayitvā

sumanasa iva sadyas tatyaje’smān bhavādṛk |

paricarati kathaṁ tat-pāda-padmaṁ nu padmā

hy api bata hṛta-cetā hy uttamaḥ-śloka-jalpaiḥ ||116||

kim iha bahu ṣaḍaṅghre gāyasi tvaṁ yadūnām

adhipatim agṛhāṇām agrato naḥ purāṇam |

vijaya-sakha-sakhīnāṁ gīyatāṁ tat-prasaṅgaḥ

kṣapita-kuca-rujas te kalpayantīṣṭam iṣṭāḥ ||117||

divi bhuvi ca rasāyāṁ kāḥ striyas tad-durāpāḥ

kapaṭa-rucira-hāsa-bhrū-vijṛmbhasya yāḥ syuḥ |

caraṇa-raja upāste yasya bhūtir vayaṁ kā

api ca kṛpaṇa-pakṣe hy uttamaḥ-śloka-śabdaḥ ||118||

visṛja śirasi pādaṁ vedmy ahaṁ cāṭu-kārair

anunaya-viduṣas te’bhyetya dautyair mukundāt |

sva-kṛta iha visṛṣṭāpatya-paty-anya-lokā

vyasṛjad akṛta-cetāḥ kiṁ nu sandheyam asmin ||119||

mṛgayur iva kapīndraṁ vivyadhe lubdha-dharmā

striyam akṛta virūpāṁ strī-jitaḥ kāma-yānām |

balim api balim attvāveṣṭayad dhvāṅkṣa-vad yas

tad alam asita-sakhyair dustyajas tat-kathārthaḥ ||120||

yad-anucarita-līlā-karṇa-pīyūṣa-vipruṭ-

sakṛd-adana-vidhūta-dvandva-dharmā vinaṣṭāḥ |

sapadi gṛha-kuṭumbaṁ dīnam utsṛjya dīnā

bahava iha vihaṅgā bhikṣu-caryāṁ caranti ||121||

vayam ṛtam iva jihma-vyāhṛtaṁ śraddadhānāḥ

kulika-rutam ivājñāḥ kṛṣṇa-vadhvo hariṇyaḥ |

dadṛśur asakṛd etat tan-nakha-sparśa-tīvra-

smara-ruja upamantrin bhaṇyatām anya-vārtā ||122||

priya-sakha punar āgāḥ preyasā preṣitaḥ kiṁ

varaya kim anurundhe mānanīyo’si me’ṅga |

nayasi katham ihāsmān dustyaja-dvandva-pārśvaṁ

satatam urasi saumya śrīr vadhūḥ sākam āste ||123||

api bata madhu-puryām ārya-putro’dhunāste

smarati sa pitṛ-gehān saumya bandhūṁś ca gopān |

kvacid api sa kathāṁ naḥ kiṅkarīṇāṁ gṛṇīte

bhujam aguru-sugandhaṁ mūrdhny adhāsyat kadā nu ||124||

10.47.12-21 bhramara-gītam |

gopyaś ca kṛṣṇam upalabhya cirād abhīṣṭaṁ

yat-prekṣaṇe dṛśiṣu pakṣma-kṛtaṁ śapanti |

dṛgbhir hṛdī-kṛtam alaṁ parirabhya sarvās

tad-bhāvam āpur api nitya-yujāṁ durāpam ||125||

10.82.39 śukadevaḥ parīkṣitam |

bhagavāṁs tās tathā-bhūtā vivikta upasaṅgataḥ |

āśliṣyānāmayaṁ pṛṣṭvā prahasann idam abravīt ||126||

mayi bhaktir hi bhūtānām amṛtatvāya kalpate |

diṣṭyā yad āsīn mat-sneho bhavatīnāṁ mad-āpanaḥ ||127||

10.82.40,44 kṛṣṇo gopīḥ |

āhuś ca te nalina-nābha padāravindaṁ

yogeśvarair hṛdi vicintyam agādha-bodhaiḥ |

saṁsāra-kūpa-patitottaraṇāvalambaṁ

gehaṁ juṣām api manasy udiyāt sadā naḥ ||128||

10.82.48 śukadevaḥ parīkṣitam |

na vayaṁ sādhvi sāmrājyaṁ svārājyaṁ bhaujyam apy uta |

vairājyaṁ pārameṣṭhyaṁ ca ānantyaṁ vā hareḥ padam ||129||

kāmayāmaha etasya śrīmat-pāda-rajaḥ śriyaḥ |

kuca-kuṅkuma-gandhāṭhyaṁ mūrdhnā voṭhuṁ gadā-bhṛtaḥ ||130||

vraja-striyo yad vāñchanti pulindyas tṛṇa-vīrudhaḥ |

gāvaś cārayato gopāḥ pāda-sparśaṁ mahātmanaḥ ||131||

10.83.41-43 kṛṣṇa-mahiṣyo draupadīm |

nandas tu saha gopālair bṛhatyā pūjayārcitaḥ |

kṛṣṇa-rāmograsenādyair nyavātsīd bandhu-vatsalaḥ ||132||

nandas tu sakhyuḥ priya-kṛt premṇā govinda-rāmayoḥ |

adya śva iti māsāṁs trīn yadubhir mānito’vasat ||133||

nando gopāś ca gopyaś ca govinda-caraṇāmbuje |

manaḥ kṣiptaṁ punar hartum anīśā mathurāṁ yayuḥ ||134||

10.84.59,66,69 śukadevaḥ parīkṣitam |

puṇyā bata vraja-bhuvo yad ayaṁ nṛ-liṅga-

gūḍhaḥ purāṇa-puruṣo vana-citra-mālyaḥ |

gāḥ pālayan saha-balaḥ kvaṇayaṁś ca veṇuṁ

vikrīḍayāñcati giritra-ramārcitāṅghriḥ ||135||

10.44.13 mathurā-nagaryaḥ |

iti bhāgavatārka-marīci-mālāyāṁ

rasa-madhurimā nāma

viṁśaḥ kiraṇaḥ

||20||

—o)0(o—